
Svjetsko potucalo — rijedak 
hrvatski putnik! Čovjek, komu 
je najmilija zabava tumaranje, 
vrludanje, putovanje od grada do 
grada, od brda do brda. Prošao je 
svu Evropu od Carigrada do 
Hammerfesta, kucao na vrata 
Azije, lutao pustom Saharom; 
ljuljao se na Atlantskom oceanu i 
na Polarnom moru; očijukao sa 
Sierra Nevadom, Atlasom i vječ- 
nim dimom obavitom Etnom; spa- 
vao u sijenu na Duvanjskom polju kod seoca Lipe, gdje 
se krunio hrvatski kralj Tomislav, a probdio noć na brdu 
Flojfjeldu kod Tromsta u sjevernoj Norveškoj proma 
trajući sunce, koje je sjalo čitavu noć. 

I u službi bio je potucalo, jer je za deset godina pro- 
mijenio deset službenih mjesta, a bio je sa službom po svoj 
Hrvatskoj i Slavoniji od Gospića, Karlobaga, Ogulina, 
Karlovca i Zagreba do Požege, Broda, Osijeka, Vinko- 
vaca i Petrovaradina. Kao županijski školski nadzornik 
u najteže je doba, godine 1917. i IQIB. obišao pješke sve 
škole prostrane Like. Putovao je s brodskim đacima u 
Vranovinu, Cetingrad, Slunj, na Plitvice, na Golu Plje- 
šivicu (1649 m) i na more, S karlovačkim gimnazijalcima 
viših razreda na Klek, a s petrovaradinskim đacima na 
Plitvice i na more, što je i opisao i tiskom izdao. 

Iako je već čovjek u godinama (rodio se u Zagrebu 
god. 1869.), putovanje ga je uzdržalo svježim i pothvatlji- 
vim i da mu privredna kriza ne obuzdava skitalačku pri- 
rodu, otjerala bi ga sada u Egipat i Palestinu ili barem 
na Kanarske otoke, jer mu je to još najvruća želja. Tro- 

škova se ne plaši, jer je mnogim putovanjem stekao|toliko 
prakse, da mu uz poznavanje jezika zemlje, kojom pu- 
tuje, život nije skuplji nego u Zagrebu. Ta on je sa 20.000 
dinara prošao svu Italiju, Tuniziju i Alžeriju te se iza 
pet i bo mjeseci preko Nizze i Monte Carla vratio u Za- 
greb, gdje ga je dočekala penzija za pet mjeseci kao — 
novi putni fond. Štednjom je do zime putni fond podigao 
na 20.000 dinara i tjeraj opet u Tripolitaniju i Tuniziju 
ili Španiju. Svoja zapažanja i doživljaje s puta po Africi 
i Španiji iznosio je u zagrebačkim dnevnim listovima, a 
kako se najviše zagrijao za Španiju, »zemlju sunca i ču- 
desa«, zemlju tipičnih običaja, zemlju, za koju se može 
reći, da je muzej historijske civilizacije počevši od Celta 
i Ibera, Feničana i Kartažana, Rimljana i Arapa, skupio 
je ta svoja zapažanja u ovoj slikovitoj knjizi, koju sada 
izdajemo. : 

= Knjiga ova nije plod prepričavanja drugih putopisa ili 
ekscerpt iz kojekakovih vodiča, već originalan prikaz vla- 
stitoga gledanja, opažanja i poređivanja s prilikama u 
drugim zemljama, koje je autor prošao, a naročito s prili- 
kama u domovini. Čitajući ovaj opis, čovjek ima dojam 
neposrednosti, originalnosti i živosti, što može da u mašti 
čitača izazove jasnu sliku onoga, što se opisuje. Nema tu 
suvišnoga naučnoga balasta, a zbog toga ni suhoparnosti 
ni dosadnosti u crtanju i opisivanju, pa zato taj opis može 
jednako da zaokupi stručnjake kao i svakog obrazovanijega 
čovjeka. 

Kako mi, nažalost, oskudijevamo geografijskim ožbi- 
sima uopće, a ovako uspjelim originalnim prikazima na- 
Bose, ova će knjiga biti dragocjeno štivo svakom našem 
čovjeku, a osobito zrelijoj školskoj mladeži, koja će u njoj 
dobiti vrijednu dopunu i začinu onome, što bude o kraje- 
vima, koji se tu opisuju, učila u školi. 

Redakcija je, ne žaleći troška, knjigu ukrasila obilnim 
slikama, od kojih osam velikih fotografija potječe iz ču- 
vene knjige »Das unbekannte Spanien« od Kurta Hiel- 
schera, koje ni iz ove hrvatske knjige ne smije nitko pre- 
uzimati bez dozvole autorove (Berlin-Friedenau, Cranach 
str. 2). 

Š pA_ N_ I JA 


OD ZAGREBA DO BALEARSKIH OTOKA 


Kad se god na večernjem nebu rumene shi ki 
zlatnim rubovima, budi se u mene čežnja 72 pa sd 
jom, zemljom žarkoga sunca i Batcoge kg bogar 
tih vega i bujnih huerta, golemih ii rem dio 
netnih stijena, vilinskih vrtova A “o , Šdsa 
jueza i Granje, arapskih alkazara, alkazaba jane 
Giralde; za zemljom hidalga (plemića) i x od 
vjekovne udvornosti; za zemljom rumene Krv Kio 
nama za borbe s bikovima. Lo odi ama : i 
Č 1 jajni mjesec, što kao sreprni < pliva 
Be. DE gradi mojim ma 
most preko mora i preko gora, u onaj . ba 
noga života na šosojelseoj sen ci Bb pp ii 

ži truji e su kavane ća svai 
mio mii i Žare crne oči sq Španja inn 
gdje gitare i tamburini izvode me i .. i 
melodije, gdje dani Života prolaze kao u priči. 


I kad tako plivam u moru popila o uh. 
niji, a napolju pljušti jesenska kiša | ka ge m 
magla, da je gotovo možeš gristi, onda u a 
zrijeva odluka, da okrenem leđa toj magi, ae 
studeni, da dam oduška mislima i čežnjama, : oh 
sunčam na španjolskom suncu, da aki" > ljep k 
tama Balearskih otoka i da krstarim između p 

i Afrike oko Gibraltarskoga tijesna, gdje ne znaju, 
što je studen. 

“ Pjesnik »Jeđupke« pjeva, da Jeđupi (cigani) ne 
mogu imati stalna stana, »ar nas črvi Pričnu gristi«. 
Tako se i u mene pred zimu bude neki crvi, koji me 
gone na put. Kod kuće ne osjećam nikad toliko sreće 
uza stol krcat svega k6 na Božić, kao na putu uz 
tanjur »paelle« u Španiji. Na putu se smire i moji 
crvi te od same sreće, što idem u svijet, ne osjećam 
ni umornosti ni samoće, skitalački mi Život tako 
omili, da i u poodmaklim već godinama izdržim na 
Putu i pet mjeseci. Iako putujem sam, bez znanaca, 
Poznanaca i prijatelja, ne osjećam na: putu osamlje- 
nosti, jer ako hoću, nalazim uvijek društvo. I upravo 
Zato učim najprije jezik zemlje, u koju putujem. 

U željezničkom se vozu odmah iza Zagreba pri- 
ljubio uza me neki mladić, koji je govorio francuski. 
Pokazao mi svoju putriicu, iz koje sam razabrao, da 
je đak, studira u Švicarskoj, rodom je Grk, namje- 
šten je u Bukureštu kod španjolskog poslanstva, a 
ne zna španjolski. Malo zagonetan svat, ali mio i 
razgovorljiv. 

U Sv. Petru, sada »San Pietro«, uđe u naša kola 
jedna hrvatska porodica iz Voloskoga : otac, majka 
i troje mile dječice. Idu u Nicu, gdje će se nastaniti 
kod nekog rođaka. Ostavljaju rođenu grudu, jer im 
je dotužilo vječito Pretraživanje stana, premetanje i 
oduzimanje hrvatskih knjiga, izazovne i neugodne 
pratnje na ulici i zabranjivanje hrvatskoga govora. 
Zastrašeni su terorom. Šaputali smo hrvatski, ali 
čim bi naišao kakav crnokošuljac, govorili su tali- 
janski. 

Dugi nam je put brzo odmicao. Snijeg, koji je 

pokrivao tek vrh Sljemena nad Zagrebom, u Slo- 
Veniji je sezao sve niže te je oko Rakeka, na međi 

Jugoslavije i Italije, i željeznička pruga . omnia 
bijelom snježnom ponjavom. Od Trsta do rapa 
sipila je kišica, a jednoličnu lombardsku ro imo 
krila je maglica i tek iza Milana pokazalo se še 
meno jutarnje sunce, okruženo maglenim vijencem, 
bijelim kao lice stidljive djevice. 
Kad se željeznica riješila brda i tunela i spustila 
prema Genovi te jurila pokraj sinjega mora, nesta- 
jalo je maglena vijenca, a otvarala se rajska ina 
Tople sunčane zrake titraju na nježnim morskim 
valovima, koji se pjene i srebrene, palme nas po- 
zdravljaju svojim lisnatim lepezama, vrtovi bujnim 
zelenilom, naranče zlatnim plodom, ruže i ini 
ugodnim mirisom, a pred San Remom kolonije. 5 
sonoge djece, što u lakim bijelim košuljicama ker 
u pijesku i veselo podcikuju, jer im srebrna morska 
pjena ljubi sitne nožice. Zlatna dječica ! Bi E 
Iza Ventimiglie nam je odlanulo. Meni, što sam 
se riješio gnjavaže kod pregledavanja prtljage, sta- 
janja i čekanja više od jednoga sata gledajući gej 
Jatna stroga lica carinička, a mojim jee mije što 
su se oslobodili crnih košulja. U Nici se toplo opro- 
stim s tim donedavnim zemljacima, izljubim dječicu, 
izrukujem se s roditeljima, a na očima nam s ne- 
hotice zacakle suze, tople rodoljubne suze i padaju 
na tuđu grudu... M 
Željan sam sna i odmora od duga puta, ali će 
krevet biti mekši i topliji, ako budem bliže meti, 
bliže Balearskim otocima i Španiji, stoga nastavim 
put do Marseillea, kamo sam stigao iza 35 ZZ 
neprekidane vožnje u ZI sati noću, kad je u Za- 
grebu bila upravo ponoć, jer je ovdje sajoaast +. 4 
sko vrijeme, koje za jedan sat zaostaje iza srednjo- 
evropskoga. 

Marseille (Marsej) dobro poznam. Duva nepri- 
jatan vjetar, kao i prije kad sam bio u njemu; na 
ulici buka i vika, štropot i zviždanje, sve se žuri 
i juri, vri život, pravi lučki život milijunskoga 
grada. 

Ulice nalazim sada šarenije: Arapa, Berbera i 
Crnaca svake ruke ima više nego prije što je bilo. 
Dolazeći ravno iz Zagreba, Marseille mi se čini 
prljav, kuće sive, davno nekrečene, kameni pločnik 
u mnogim ulicama centruma razrovan, ulice jaru- 
gaste, pune lišća platane. U našem zagrebačkom Tu- 
škancu, na putevima, kud se šeta, nema toliko lišća 
kao ovdje u glavnim ulicama, jer se lišće samo skupi 
u hrpice, a djeca ko djeca, raznesu ga nogama te 
su pločnici posuti lišćem kao u nas seljačke sobe 
slamom na Božić. 

Obilazim ulicama, koje služe kao tržnica, jer me 
zabavlja buka, nadvikivanje i svađanje piljarica. Sve 
imaju cipele s drvenim đonovima i jednako se čuje 
topot i klopot cipela, izmiješan ćeretanjem neutrud- 
ljivih njihovih jezika, što s gradskom bukom daje 
osobitu neku harmoniju. Slušam ih i slušam, ali slabo 
razumijem. Iako sam francuski toliko naučio, da 
mogu čitati knjige, teško se sporazumijevam s Fran- 
cuzima zbog izgovora, koji se ne može naučiti iz 
knjige. Kad sam kod večere, birajući treće jelo, iza- 
brao nešto nepoznato, zvučno »poireau«, donese mi 
na veliko moje začuđenje pravi pravcati porluk, či. 
tav kuhan i hladan. Nasmijem se i sam sebi rečem: 
»Oš (hoćeš) deda, luka 1« Razrežem luk kao i drugi 
što su činili, polijem octom i uljem i — što Hrvat 
plaća, to i pojede! 

»Pont transbordeur« prenosi pokorno i šutljivo 
teret i ljude s jedne strane stare luke na drugu. Da 
se upoznam s tim crnim gorostasom, koji je i most 

i viseća skela, popnem se na 52 m visoki gornji dio, 
zapravo na most, otkud je veličanstven pogled na 
grad i na more. Pont transbordeur ima na svakoj 
strani stare luke po dva četverokraka 83 m visoka 
željezna stupa, spojena jakim tračnicama, kojima se 
miču točkovi prenoseći skelu, koja visi nešto iznad 
vode. Tračnice drže mnoga metalna užeta, pričvrš- 
ćena o vrh stupova. Skela prenosi ljude i životinje, 


Viseći most (Pont transbordeur) kao u Bilbau 


kola i aute, a mnogi ljudi idu i pješke mostom uz 
tračnice za prenošenje skele. Na taj most vodi 268 
stuba, ali se može i dizalom. Gore je na mostu i 
restaurant, kamo se mnogi penju zbog lijepa vidika 
i svježa morskog zraka, a povrh toga mogu raz- 
gledati naprave, što pokreću viseću skelu. 


Takav je most i u gradu Bilbao u Španiji samo 
nešto manji. Viseću skelu zovu Španjolci »fronsbor- 
dador«, dakle »Puente transbordador« prema fran- 
cuskom »Pont transbordeur«. 

Oko stare luke stari je dio Marseille-a s visokim 
kućama a uskim ulicama, kakve su od najveće česti 
u svim primorskim gradovima. Za stranca u tom 
starom dijelu grada nije u noći bez pogibli džepa i 
života, što sam i sam iskusio. Bilo je već pred ve- 
čer, kad sam prolazio uskom ulicom u blizini stare 
luke. Tri mi se djevojke smiješe, mame me k sebi, 


a ja s engleskom mirnoćom idem dalje. Iznenada mi : 


jedna skine kapu s glave i odmagli. Odmah raza- 
berem, gdje sam, odbrzam iz te ulice i u staroj luci 
iskažem stražaru, što mi se dogodilo, a on reče, da 


se to njega ništa ne tiče, jer je on samo lučki stražar. | 


Jedan prolaznik, koji Je vidio, što mi se desilo, 
uzme me u zaštitu, pođe sa mnom i vratimo se u onu 
ulicu, gdje smo našli dva stražara, ali su se i ovi 
držali, kao da ih se »stvar ništa ne tiče«. Iz nji- 
hovih pitanja razberem, šta više, da drže, da sam 
ja kriv i da mi je kapu djevojka otela, da namiri 
neku svoju tražbinu. Tek na izjašnjavanje mog ne- 
poznatog zaštitnika pođu stražari s nama i neke 
djevojke pokažu moju kapu, obješenu o kvaku jed. 
nih vrata. Stražari ne istražuju, tko je kapu uzeo i 
zašto, sigurno su to njima svagdašnji događaji. I dok 
sam još s njima bio u razgovoru, dođe neka polu- 
naga crnica, hyata me ispod ruke, a oni ništa, Kako 
onda mora tek da je ovdje u noći i kad je puna 
glava ! 

Centar je grada Cours Belsunce i ulice Canebičre, 
St. Ferreol i Paradis, Ulicama bjesomučno jure auti 
i tramvaji, tu je zviždanje i trubljenje, cika i vika, 
pomicanje i ugibanje, sve je u nekoj trzavici. Na 
sastavku ulice Canebičre sa starom lukom ruše se 
stare crne kuće, grad se pomlađuje, preuređuje. Ne- 
stat će stotine starih četverokatnica, zamijenit će ih 
moderne palače. U širokoj Rue de la Rćpublique 

: sa» ma 
s jedne je strane samo 8 kuća, a ispunjavaju sjed 
ulice od 1080 m. Svaka od tih kućerina ima zgr) 
tova, a u svakom katu 48 do 60 prozora, te a u- 
kovićeva kuća u Zagrebu sa 40 prozora u svakom 
katu, prema ovim kućerinama, kao samoborska že- 
ljeznica prema orientekspresnoj. . i 
Oko veoma prostrane nove luke nadmeću se dim- 
njaci tvornica s dimnjacima parobroda. Luku za- 


Naša Gospa u Marseille-u 


tvara 4 i "2 km duga diga, zid tako širok, da se kola 
mogu obići na njemu. U luci je i oko nje 21 svje- 
tionik i noću je upravo čarobno, svijetlo titra, lomi 
se u vodi i tvori zlatne zmijske štapove. U: moru je 
izvan luke više golih otoka, na kojima su utvrde. 
Među njima je i otočić If s gradinom »chateau 
d'If«, gdje su se odigrali mnogi događaji poznatog 
romana »Monte Cristo« od A, Dumasa. 

Iznad luke je golema katedrala, građena punih 
40 godina, od 1852. do 1893. Žato su se dugo 
vrijeme izmijenili i graditelji 1 planovi. Zasnovana 
je u bizantskom a dovršena u romanskom slo 
Ima dva zvonika i tri kupole. Veličinom se Selom 
može mjeriti s golemim crkvama Italije i Španije 
jer joj je dužina 140 m. Najljepši je pogled na grad 
i okolicu od crkve Notre Dame de la Garde, koja je 
.. prom, 152 m visokom brežuljku iznad mora. 
dd o je gol kamen, išaran cestama, stazama i stu- 
ama, a može se do crkve i uspinjačom. Crkva je 
građena u bizantsko-romanskom stilu od karnai 
i afričkog mramora. Na vrhu je tornja 1o m visoka 
pozlaćena statua Bogorodice te se vidi iz velike da- 
ljine osobito s morske strane. U crkvi su na zidu 
mnoge slike, koje prikazuju nesreće na moru, vise 
male lađe, mačevi, kolijevke i drugo, što su pomorci 
darovali crkvi kao zavjet. Pomorci uopće rado traže 
U crkvi utjehe i snage za borbu s morem 
.5 terase oko crkve tražim očima daleke Pirineje 
misli moje lutaju u daljinu, kad odjedared i 14 
»Oye« (čuj)! Dva se svećenika. dozivaju. Priđem 
k njima i progovorim španjolski, a oni me primiše 
vesela srca i bratski, što je svakom Španjolcu pri 
rođeno, u tom su uistinu »caballeros«. Zaplrani ih, 
gdje pristaje lađa za Baleare, a oni me pozovu, 
a pođem s njima pa će mi sve reći konobar Š > 
mjalac. Iscrpljivo su me obavijestili o životu i de 
nane ji Rei i svojim su izlaganjem potvrdili, 
d Pudjara dotadašnje uvjerenje bilo ispravno: da 
A u as visokom valutom ne mora život biti 
: i ji u razmjeru te valute. Kad sam se povrh 
AOMRAD Kovin s njima osvjedočio, da nije bilo 
ioiho je učenje španjolskoga jezika, jer smo 
o dobro razumjeli, poraslo je u mene pouz- 

danje u moje putno iskustvo, što me je tako napu- 
nilo zadovoljstvom, da sam zaželio krila, da što 
prije poletim u Španiju. Doznao sam između osta- 


loga, da su francuske lađe bolje i jeftinije od špa- 


njolskih i da sutradan kreće u Palmu lađa »Dje- 
mila.« 

Kad sam došao u Marseille, bilo je more mirno, 
pa sam pun veselja očekivao sutrašnji dan, da se 
otisnem na more. No veselje je moje bilo preura- 
njeno, jer je odmah ujutro počeo duvati jak vjetar 
te me malo hvatao strah. Lyonski je zaliv uzburkan 
i kad nema vjetra, bit će dakle, bojim se, besplatnog 
a neželjenog ljuljanja na moru. 

Kišica sipi, a ja na lađu Djemila, koja je odmah 
iz početka bila više »Nemila« nego Djemila. Tek 
što se 18. studenoga u 6 sati navečer krenula, na- 
stalo je nemilo ljuljanje. Sjedimo kod večere i svaki 
čas se po koji putnik digne i izađe napolje. Vidiš 
samo, kako poblijedi, oči mu se zamute, lice don- 
Kihotski otegne, brzo maramu na usta i — već 
sadržinom svoga želuca, nedobrovoljno, hrani ga- 
lebove i ribe u moru... Ja sam mirno legao i dosta 
lako izdržao muku, te sam šta više i zaspao. Kad 
sam se probudio, ljuljanje je bilo znatno slabije i 
ujutro osvanuo lijep dan. 

Već se daleko pred nama opažaju obrisi Baleara. 
Bijele oblačiće, što ih je vjetar navukao nad plavo 
more, rasplinjuje drago sunašce te i nas raznježuje, 
a pogled nas na otoke razblažuje. I kad se sve jače 

razbirao otok Mallorca, mjestanca Soller, Vall- 
.demosa i Bafalbufar, pa kad smo se približili na 
nekoliko metara strmim i nepristupnim stijenama 
otočića Dragomera sa svjetionicima, nestrpljivo če- 
kamo, da ugledamo Palmu, glavni grad Baleara. 
«Obiđemo zadnji rt i opazim u dnu prostrana zaliva, 

između zelenih šuma, bijelu Palmu s golemom got- 
skom katedralom u večernjem rumenilu. Bilo mi je 
toplo oko srca, da sam dao pravo Španjolcu, koji je 
rekao: »WVo faltaron dos dedos para volverme loco 
de contento«. (Nije manjkalo dva prsta, da polu- 
dim od zadovoljstva. ) 

U GLAVNOM GRADU BALEARSKIH 
OTOKA 


Palma je grad tišine, mira i reda. Ima 80.000 
stanovnika. Iako ulicama vrvi svijet kao uopće u 
Španiji, ipak je svuda neka svečana tišina, čemu 
mnogo doprinosi uzoran red na ulici. Glavnim uli- 
cama, bile široke ili uske, idu svi desnim pločnikom 
i to svi bez izuzetka, što naročito ističem, jer čim 
tko prođe protivnim smjerom ili izvan pločnika, pro- 
metni ga redar opomene ili zazviždi za njim, pa 
ako ne razumije ili ne će da čuje, prolaznici ga 
opomenu. Jednako idu i u crkvu: na desna vrata 
ulaze, a na lijeva izlaze i nikad nema guranja. Ne 
pitam, je li to postignuto strogim mjerama i odred. 
bama ili su ljudi sami uvidjeli prednost ovakva ho- 
danja, činjenica je, da ulice zasvjedočavaju red i 
kulturu, o kojoj se u nas rado govori, a ipak se ide 
ulicama, kako sam vidio da idu Arapi i Crnci. 

U Zagrebu su povučene crte, kuda se ima pre- 
laziti preko ulice, ima natpisa: »Idi desno«, pa 
onda »ulaz«, »izlaz«, ali velika većina prolaznika 
ne će to da vidi, za njih to ne vrijedi, jednaki su 
onim Crncima i Arapima, koji ne umiju čitati. Po- 
sljedice su ovakve lične nediscipline mnoge nesreće, 
a ovdje u Palmi baš zbog lijepe discipline i reda te 
velike pažnje prometnih redara zbivaju se vrlo 
rijetko nesreće i sudari, što je upravo začudno, kad 
se uvaži, da u centrumu grada, ulicom Kolumbovom, 

calle de Colon, idu dvostruke tramvajske tračnice, 
a široka je zajedno s pločnicima jedva 10 koraka. 

Biser je i ponos Palme katedrala. Rijetke su ka- 
tedrale na tako sjajnom položaju kao ova. Na bre- 
žuljku je tik mora te se vidi na daleko i upravo 
zadivljava svojom ljepotom, čistoćom gotskoga 
stila, visinom i veličinom. Duga je rzi m. Ja sam 
nabrojio izvana u dužinu 156 koraka, a uza zagre- 
bačku katedralu samo 83. U bogatoj se riznici kate- 
drale, pored ostaloga, čuvaju kao relikvije: jedan 
križ, u kojem su iveri pravoga Kristova križa, tri 
trna Kristove krune, komad sukna Kristove tunike, 
komadić Bogorodičine marame i ruka sv. Sebasti- 
jana. 

Do katedrale je Palacio de la Almudaina, kra- 
ljevski dvor, gdje su stolovali maljorkanski kraljevi, 
kad je god. 1229. aragonski kralj Jaime 1. (Jakov) 
osvojio Maljorku. Palača je na istom mjestu, gdje 
su nekoć arapske valije imali svoju palaču, a ova se 
opet dizala na starim rimskim utvrdama. Palma je 
do najnovijega doba bila jaka tvrđa. Za Baleare su 
se, zbog plodnosti, otimali Feničani i Kartažani, 
Rimljani, Arapi i Španjolci. Balearci su bili poznati 
kao izvrsni strijelci, junački borci, dobri trgovci i 
smjeli pomorci, Još i danas ima mnogo ostataka 
od Arapa, što dokazuju imena: Benisalem, Banal- 
bufar. 

Najstarija je zgrada u Palmi stara burza, Lonja 
(Lonha), najljepša, kažu, gotska građevina u Špa- 
niji. I jest lijepa sa svojim kulama, a poljepšava je 
i hladovito šetalište uz more s aristokratskim pal- 
mama. 

Iznad grada, u lijepoj crnogoričnoj šumi, na vi- 
sini od 130 m, jest Castillo de Bellver, sredovječna 
tvrđa i kraljevski dvor. Kašteo je dobro sačuvan te 

ga stranci mnogo polaze zbog lijepa pogleda na 
otok, na more i na grad s kućama, nanizanima amfi- 
teatralno uz more. Stojim na vrhu kule. Svaki je 
kamen živ svjedok sjajnih stranica prošlosti Ba- 
leara. Vijekovi huje iznad kaštela, kamenje. priča 
staru slavu i slobodu, toplo se sunce smiješi, laki 


Kraljevski dvor Bellveri predgrađe Terreno 
u Palmi 


zefir donosi slanu vlagu s mora, a iz šume se diže 
opojni miris cvijeća i borova. Tu; gdje priroda pjeva 
himnu Svevišnjemu, potpuno razumijem dušu veli- 
koga pjesnika, kad pjeva: 


Crkva mu je divno podnebesje, 
Oltar časni — brdo i dolina, 
Tamjan — miris, što se k nebu diže 
Iz cvijeta i iz bijela svijeta. 

Niže kaštela, uz more je predgrađe Terreno, 
gdje su ispodizane ukusne vile i sjajni hoteli, a na 
terasama se nijhovim i na kamenju bogati Englezi 
i sad, zimi, sunčaju i u moru kupaju. Engleza ima 
uopće mnogo na Maljorki preko zime, jer je sve 
zeleno, sve miriše proljećem. Ostaju ovdje čitave 
zime krstareći od Palme na sve strane, a najradije 
u Pollensu, Valldemosu i Miramar, 

Miramar je divlje romantičan kraj, gdje je Lju- 
devit Salvator, član bivše carske kuće habzburške, 
podigao vilu s krasnim vrtom cipres4, naranača, 
mirte i najraznovrsnijeg cvijeća. Svuda žubore gor- 
ska vrela, duboko dolje buči more, plavi valovi s bi. 
sernom krunom cjelivaju obalu, nad glavom strše 
goleme stijene, strme i kukaste, a sve je protkano 
borom i mediteranskim, vazda zelenim, hrastom. 
Ruke ti se šire, da obuhvatiš svu tu prirodnu dra- 
gost, duša hoće da poleti pred prijestolje Svevi- 
snjega, da zahvali za toliku dobrotu. 

Ime Miramar dolazi od »mira mar«: gledaj 


more. Ne samo vila Salvatorova, nego sve uz 20 . 


km dugu cestu zove se Miramar, jer jednako vodi 
iznad mora, svuda je bogatstvo prirodne perspek- 
tive. Za života Salvatorova bila je do vile gostionica, 
u kojoj je imao tri dana besplatan stan i hranu svaki 
posjetilac vile i bogatog muzeja u njoj. Na najljep- 
šim mjestima golema posjeda podignuti su »mira- 
dores«, tornjići za izgled. 

. Za života nadvojvode Ljudevita upravljao je 
imanjem njegov tajnik i prijatelj, kojega je on to- 
liko poštovao, da mu je dao načiniti krasan mra- 
morni spomenik, ali ga nije postavio gdjegod u vrtu, 
već stoji u jednoj dvorani u prizemlju dvorca. Mra- 
morni anđeo s velikim raširenim krilima zove umrla 

tajnika, da se digne iz mrtvila. Na prednjoj strani: 
piše: »Pratislav Vyborny, nacio en Kuttenberg, fa- 
lecioć en Palma«. Bio je dakle Čeh iz Kutne Hore, 
a umro je u Palmi. Na drugoj je strani spomenika 
napis: »Orad por el, lo suplica su amigo Luis Sal- 
vador«, (molite za njega, to moli njegov prijatelj 
Salvator). 

Poslije smrti Salvatora sve je zapušteno i ru- 
ševno. Vrt je zarastao korovom, šumu sijeku, pu- 
tevi propadaju, vrela dremovno romone, kanali za 
natapanje zatajuju, sve je u rasulu, samo božanska 
priroda ostaje nenatkriljiva — ostaje veličanstvena, 
vječna!... 

Svu tu golemu imovinu Miramar ostavio je Sal- 
vator kćerima drugog svog tajnika, koji je također 
yeć umro. Jedna je od njih udata za liječnika Grka, 
koji sa jednim dijelom imovine dobro gospodari, 
a druga se udala za slikara (Antonio Ribas), koji 
ima svoju jahtu, svoj auto, živi na laku ruku i dio 
ostavine habzburškog nadvojvode brzo će se ra- 
spasti. 

Na cesti iz Palme u Miramar stoji gradić Vallde- 
mosa s Cartujom (Kartuhom), kartezijanskim ma- 
nastirom, gdje pokazuju sobu, u kojoj je god. 1838. 
živio slavni Chopin s francuskom spisateljicom ba- 
runicom Dudevant, poznatom pod imenom George 
Sand. Chopin je bolovao na plućima kao i djeca 
spisateljice i to ih je ovdje sprijateljilo. Za Chopina 
kažu, da je ovdje u kasnu noć s drhtavim od bola i 
ljubavi rukama skladao svoje balade. Sama crkva 
Cartuje nije ni od kakve arhitektonske osobitosti, 
kako su Cartuje kod Granade, Seville i Burgosa, 
jer je to bio iznajprije dvor maljorkanskog kralja 
Sancheza (Sančesa), koji je bolovao na plućima i 
ovdje podigao dvor, da na svježem gorskom zraku, 

na visini od 400 m, produži život. Još danas poka- 
zuju »silla del rey«, gdje je običavao sjediti i od. 
marati se. 

Ime Valldemosa izvode od »valle de Musa«, do- 
lina Muze, zbog prirodne krasote i plodnosti. Gra. 
dić je posred lijepe dolinice, koja se terasasto penje 
te su svi vrtovi i polja ograđeni kamenom kao i u 
našem Primorju i kad gledaš s napuštenog mira- 
dora iznad Cartuje, misliš, da su rasprostrti šareni 
čilimi, izvezeni zlatnim narančama, mirišljivim cvi- 
ječem i srebrnim potočićima. Ne mogu se dosta 
načuditi starim stablima masline. Tako su grbava, te 
se čini, da je drvo upravo razmišljalo, kako će se 
jače nakriviti. 

Slikari nalaze oko Valldemose, seoca Deya i 
Bafialbufara neiscrpljive građe za slikanje, stoga 
mnogi dolaze ovamo, pogotovo za blage zime. Je- 
dan Nijemac (Bruck) živi već pet godina ovdje, 
marljivo slika i šalje slike ženi u Hamburg. Govori 
španjolski i sve slobodno vrijeme provodi među 
ljudima u veselju i šali. 

U Valldemosi, kao i na svim Balearskim otocima 
s površinom od 5.014 km? sa 350.000 stanovnika, 
narod se odijeva posve gradski : »Bubikopf« i kratke 
suknje istiskuju Žensku narodnu nošnju s dugom 
pletenicom i prozirnom maramicom, povezanom 
ispod vrata te pokriva stražnju polovicu glave. Go- 
tovo sve imaju bujnu, »kao noć crnu kosu, a rijetke 
se plavke čine kao preostali slikarski modeli među 
crnim đavolčićima«, reče slikar Nijemac. 

U PODZEMNOM SVIJETU 


Tri sam puna sata bio u carstvu priča i sanja, u 
svijetu tmine i tišine, gdje su nijeme sile prirode, ra- 
deći hiljade i vijekove godina, proizvele gigantska 
čudesa, koja zasjenjuju i snagu i um ljudski; bio 
sam u spiljama »del Drach« i »del Hams« kod 
grada Manakora na otoku Maljorki. Fantastični 
oblici sige, tamno, mistično podzemlje, gdje udu- 
bine u stijenama bulje kao mrtvačke oči, gdje su 
sigasta groblja i oltari, podzemno jezero sa čamcem 
za vozanje, tajanstveno kapanje vode, odraz siga- 
stoga svoda u bistroj zelenoj vodi, kontrasti boja, 
šuljanje tamne sjene čamca po milijunima sigastih 
svijeća i svjećica u mrtvoj podzemnoj tišini... ne- 
iskazano bajno, veličajno i neopisivo sjajno! Pri- 
roda je razvila svu svoju maštu, koja nadilazi maštu 
slaba njezina stvora-čovjeka, komu nedostaje snage, 
da perom opiše to njezino remek-djelo podzemlja. 
Samo onaj, koji je vidio čarobnu Pastojnsku spilju 
ili naše spilje na Plitvičkim jezerima moći će da iz 
moga pera dobije blijedu sliku ove prirodne krasote. 

Već sama vanjština spilje zadivljuje, jer nije u 
visokom brdu, već gotovo u ravnici, u neposrednoj 
blizini mora. Iznad mora je tek desetak metara, a 
od ulaza u spilju možeš da se kamenom baciš u 
more. 

Spilje su česte u krajevima, gdje kamen prokapa 
kao i u našem Kršu. Voda se poslije kiše gubi u 

zemlju, u kamen, tražeći sebi staze, kojima će zaći 
u nutrašnjost zemlje. Na svom putu prima i nosi sa 
sobom sastojine zemlje: vapnenca, soli, itd. pa kad 
dođe do podzemnih šupljina, polako kaplje. One sa- 
stojine vapnenca pomalo otvrdnu, slažu se jedna do 
druge i grade viseće svijeće, kao kad se zimi vodene 
kaplje s krova smrzavaju i prave ledene svijeće 
različne dužine, debljine i boje. Takve ukrućene svi- 
jeće u spiljama zovemo »siga«, 

Kapljice, što padaju zajedno s onim sastojinama, 
naslažu se na mjestu padanja i vijekovima postaje 
sve veća naslaga, narastu stojeće svijeće. Ove sto- 
jeće svijeće zovemo »stalagmiti«, a one viseće »sta- 
laktiti«. Postanak je dakle stalagmita i stalaktita 
jasan i lako razumljiv, a kako su u spiljama nastali 
fantastični oblici iz carstva životinja, bilja i ljudi, to 
je tajna božanske prirode, 

Spilja »del Drach«, španjolski: cueva del Drach, 
proteže se preko 2 i pol kilometra u dužinu, a raz- 
lične je širine: sad su čitave dvorane, crkve, jezera, 
sad opet uske i niske šupljine, da se čovjek jedva 
provlači; posvud su sige, a na vršcima se njihovim 
cakle kapljice kao rosa na travi; 


Ulaz je u spilju dosta prostran, ali se brzo suzuje. 
Spuštaš se i penješ, oblici se spilje 1 sige u njoj mije- 
njaju kao slike u kinematografu. Prolaziš mimo 
glavu lava, dolaziš u »purgatorio«, gdje je sve po- 
krito nekom tamnom prašinom, iz koje proviruju 
samo na vršcima bijeli stalagmiti. Dalje prolaziš 
usko podzemno »Gibraltarsko tijesno« i ulaziš u 
sjajnu dvoranu, gdje je natkriven oltar ili prijesto 
Bogorodice »dosel de la Virgen_del Pilar«, a sa 
strane je stalagmit, nalik na sv. Josipa. Ne trebaš 
mnogo mašte, da nađeš uistinu sličnosti s kipovima 

Bogorodice i sv. Josipa. Sve to okružuju nebrojeni 


stalaktiti kao najsjajnije božićno drvce. 


Prolaziš uz »Columna .de un Zrago miks KIT 
stup, stalaktit, spojen s tlom, dakle: o. S . 
laktit i stalagmit. U sredini se vidi pukotina, “ o 
ga je potres prekinuo, ali ga voda opet mim i 
zacijelila. Sa svoda visi sigasta koprena, prot 2 

sitnim sigastim koncima; ovamo su kaskade, sigasti 


ME oro Muxdaiag u spilji del Drach na Maljorki 


slapovi, a onamo sigasti snijeg, stablo masline, sta- 
laktiti kao naslagani bakalari, češljevi, šunke, ZaA- 
stave. Dođeš do »Lago de las Maravillas«: jezero 
čudesa! Vodič se s fenjerom popne na otvor u 
stijeni, nalik na prozor, a dolje u bistroj vodi vidiš 
prekrasan odraz prozora, čovjeka i hiljade stalaktita 
sa svoda. Kad udariš tvrdim predmetom o stala g- 
mite, daju veoma nježne zvukove i prema o i 
debljini sige možeš, ako si glazben, izvoditi skladne 
akorde. 

Vrhunac je te podzemne prirodne krasote i ča- 
robnosti jezero »Miramar«, Dugo je oko 200 m, 
široko do 30, a duboko 5 do g m. Dođeš do jezera, 
a u onoj te grobnoj tišini dočeka vozar sa slabom 
lampom. Sjede na obali neke crne sjene i mukom 
muče. Dignu se. Idu u čamac, koji vozi tek kad se 
skupi više lica. Vozar je ozbiljan, tajanstven. Ne 
govori, samo rukom pokazuje, gdje imaš da sjedneš. 
Padne ti i nehotice na misao mitološki neprijatni 
Haron, koji je prema vjerovanju starih Grka pre- 
vozio mrtve duše u podzemni svijet, u Had. 

Čamac se polako miče, s vesla padaju srebrne 
kapljice, nad nama su milijuni tankih bijelih stalak- 
tita, vise kao inje s drveta za stroge zime; ovamo 
su opet kao platno, kao orgulje, ribe, onamo vidiš 
stalaktit, nalik na kip Budhe, na lotosovo cvijeće, 
iz vode podupiru svod sastavljeni stalaktiti i sta- 
lagmiti kao stabla, stupovi, palme, a sve se divno 
odrazuje u zelenoj vodi. Voziš se mimo stalagmitske 
otoke, obilaziš stupove, čini ti se, da si u kakvom 
podzemnom indijskom hramu s visokim svodom ili 
da sanjaš s otvorenim očima, 

Kad sam izašao iz te sigaste šume, iz mistične 
tmine, bilo mi je, kao da sam se probudio iz ne- 
obična sna ili trgnuo iz začaranosti. Svi smo bili 
blijedi, izmoreni od hodanja, od mnogih jakih uti- 
saka i od teška zraka, a glas nam je bio slab, pi- 
skutljiv. 

»Cueva del Hams« električno je rasvijetljena, a 
rasvjeta tako dobro provedena, da pojačava fanta- 
stičnost spilje, koja prema oblicima sige i prema 
svojoj prostranosti dobiva imena: paraiso (raj) ka- 
pelica, campos de caballeros, sala de pajaros, iz koje 
uistinu izlijeću neke ptice, dolazi se na začarano je- 
zerce, gleda se izlaz sunca, a sve je ukrašeno hilja- 

dama siga najfantastičnijih oblika i boja, prema 
tome, kakvim slojem zemlje prolazi voda, što je 
lako razumljivo, jer su i ledene svijeće, što zimi vise 
s krova, tamne boje, ako je krov kuće od začađene 
slame. 

Dođeš i u neki začarani dvorac, u »suefio del 
angel«, san anđela, s majušnim jezercem i oko njega 
stalagmiti kao drveta s grančicama, stalaktiti vise 
kao čipke, a na stijenama su sitne sigaste arabeske, 
najdivnija arhitektura božanske prirode. 

Spilje su kod mjestanca Porto Cristo, koje leži u 
malom zalivu. Pričaju, da su prije sedam stoljeća 
ovdje našli kip Krista, što ga je doplavila morska 
struja. Po tom kipu dobilo je mjesto ime Porto 
Cristo, a sam se kip čuva u lijepoj gotskoj crkvi u 
gradu Manakoru. Kip je u zasebnoj kapelici, a oko 
njega su na stijeni darovi hodočasnika, ponajviše sre- 
brni listići u obliku noge i ruke. Kip je od drva, ima 
dugu crnu kosu i crnu bradu te kratku žensku crnu 
haljinu izvezenu zlatom i srebrom. Krist u Španiji 
nosi uopće ženske kratke haljine, što je za nas ne- 
obično, a u neku ruku i svetogrđe. U Manakoru 
smo se slatko smijali čitajući: »Se venden suspiros« 
(prodaju se uzdasi). Tko je vidio prodavati uz- 
dahe? Slastičar je dao jednoj vrsti kolačića takvo 
ime, da bude bolje prođe i za strance smijeha. 

Iz Palme do Manakora i do spilja može se i že- 
ljeznicom, ali je vožnja autom ugodnija, a cijene su 
vrlo niske. Ceste su na čitavom otoku vrlo dobre i 
drvoredima ukrašene. Posvuda vlada uzoran red te 
noću i na selu imaju svaka kola svjetiljku. Polja su 
i vrtovi u zelenilu i zimi, pšenica je u prosincu do 
koljena, grašak i bob cvatu, ima mlada krumpira, a 
glavice cvjetače teže dva i tri kilograma. Kuće su 
posvuda od kamena, dvorišta vrlo uredna, jer su ko- 

koši odijeljene mrežom od žice, a svinje u kamenim 
svinjcima, uvijek udaljenim od kuće, Svinje su do- 
bre PR, duguljaste, crne, s dugim klopavim 
>. s nekim izraslinama ispod vrata, nalik na 
Jezik je na otocima neka mješavina španjolskog. 
francuskog i talijanskog jezika, koji je na čisti špa- 
njolski, na »el castellano« toliko nalik kao u nas na 
čisti hrvatski jezik kad naš Zagorac za riječi narodne 
pjesme: »Prevari se, ujede ga guja« u svojoj kaj- 
kavštini kaže: »Fkanil se je, piknula ga kača«. Da 
se vidi, kako je balearski jezik srodan sa susjednim 
Jezicima, navodim imena dana u sedmici: fran- 
cuski: dimanche, lundi, mardi, mercredi; ta li- 
jan ski: dominica, lunedi, martedi, mercoledi; 
a anjols ki: domingo, lunes, martes, mičrcoles; 
alearski: diumenge, dilluns, dimars, dimecres. 

BARCELONA, NAJVEĆI GRAD šPANIJE 


Baleari su vezani sa Španijom redovnom plovid- 
bom, a zbog prirodnih ljepota i mnogih stranaca 
pristaju u Palmi američke, engleske i njemačke put- 
ničke lađe, da izletnici zavire u podzemno sigasto 
carstvo, da prođu Miramar, a u Valldemosi da 
listaju po prošlosti muzičara Chopina i spisateljice 
George Sand. 

U prirodnu vrlo prostranu luku Palme mogu da 
pristanu i najveći oceanski parobrodi, jer se more 
uvalilo duboko u kopno i stvorilo krasan zaliv. U 
luci je redovno mnogo lađa. Svaki dan kreće luksu- 
zna lađa u Barcelonu, više puta na sedmicu u Va- 
lenciju, Alicante, pa onda u Alger i Marseille. Na- 
večer se slegne stotina putnika i njihovih pratilaca 
kod odlaska lađe u Barcelonu te se iz stotine usta 
čuje .... 0s.... os/ skraćen pozdrav mjesto: 
Adios! Kao kad u nas djeca pozdravljaju skraćeno : 
Fajs Marija namjesto: Hvaljen Isus i Marija! 

Velika udobna lađa »Rey Jaime I.« diže sidro, da 
me ponese u Barcelonu. Kreće se polako između 
mnogih barka, ribarskih lađa, parobroda i parobro- 
dića. Palma se kupa u moru svjetiljaka. Što se lađa 
više odaljuje od Palme, primaju svjetiljke sve jače 
oblik krijesnica te nam svojim titranjem šalju po- 
sljednji pozdrav. Svjetionici s mnogih rtova prate 
nas kao oči brižne majke, dok ne utonu u more. 
Lađa plovi mirno, dostojanstveno. Nad nama je ne- 

beski šator, a iz kola nebrojenih nebeskih krijesnica 
smiješi se mjesec i sipa svoje srebro na tamno more 
iz kojega se daleko, daleko crni »Peninsula« polu- 
otok, kako se obično naziva Španija. ' 
Peninsula je odijeljena od Evrope divljim i ra- 
strganim preko 3000 m visokim Pirinejima. I baš 
taj geografski položaj spleo je Peninsuli mrežu 
osamljenosti te se razvio zaseban život, koji Španiju 
čini malom Afrikom, Svoju je zasebnost i osamlje- 
nost Španija sačuvala stoljećima. I željeznički su joj 
putevi posebni te evropske željeznice ne mogu 3 
Spanjolske tračnice, jer im je širina I 676 m, dok 
evropske normalne pruge imaju širinu od 1,435 m 
S kopanjem se tunela kroz Pirineje zatezalo sve do 
god. 1915., kad se počelo s bušenjem Somport-tu- 
nela, koji spaja srednju Španiju s Francuskom, a 
predan je prometu tek god. 1928. Tunel je blizu 
vrha Pic du Midi, dug je 7875 m, a međašna je 
a Canfranc na visini od 1.195 m. Cesta iznad 
Ze njjiVA Jure i auti, diže se ovdje preko 2.000 


Zasebnost i slabo poznavanje Peninsule čine me - 


oj ovija Želja me je, da lađa ima brzinu mojih 
misli, da što prije stignem u zemlju, koju zovu 
» Tierra del sol y de las maravillas«. 
. Kad Je rumena zora zavirivala na prozore i vrata 
jea i cjelivala bijele glavice Pirineja te se nečujno 
e jala sve niže i niže zlateći kupole crkava i krovove 
“ a inajvjsng i najbogatijeg španjolskog grada Bar- 
, Zamirala je pjesma valova, a lađ. i 
prostranu luku. a ra 
or pa pažnju privukli na se hidroplani, koji 
_ se dizali iz mora 1 opet spuštali s lakoćom uz pr- 
skanje vode i brujanje motora. Kad se hidroplan 

diže, juri vodom, kljun mu je iznad vode, a oko 
njega prska voda nadaleko. Što je kljun viši, pr- 
skanje je slabije i odjednom eto ga čitava Izvan 
vode, diže se u zračne visine i kruži kao orao iznad . 
svoga gnijezda. Pilot nije u trupu samog aparata, 
nego visoko nad gondolom ispod gornjih krila. 

Brujanju hidroplana pridružuje se u luci silna 

buka, lupa, vika, zviždanje i trubljenje, šum valova, 
jurnjava ljudi, kola, auta, tramvaja, željeznica, mo- 
tora i motorića oko golemih lađa svake ruke, a vi- 
soko iznad svega ispružio na visokom stupu ruku 
Kolumbo, kao da svemu zapovijeda. Oko lađe na- 
tiskuju se mnogi nosioci prtljage, čistioci cipela, 
prodavači novina, a ja s engleskom hladnoćom pro- 
lazim kroz tu buku i vrevu pouzdavajući se u svoje 
putno iskustvo. Bez ispitivanja, s planom grada u 
ruci, idem pješke u srce grada, u »Pension Cecil«, 
udaljen jedva sto metara od »Plaza de Cataluna«, 
središta Barcelone, kao što je Jelačićev trg središte 
Zagreba. ZR 

Veličanstvena Plaza de Catalufia nije uistinu trg 
nego šetalište i odmaralište, cvjetnjak i muzej, sa- 
stajalište stranaca i znanaca, raskrsnica rambla i 
ronda, pasea i avenida, te stjecište autobusa, tram- 
vaja i podzemnih željeznica. Ako hoćeš da dođeš 
na trg, moraš dobro paziti, kako ćeš uhvatiti zgodu, 
da izbjegneš ovoj množini auta i tramvaja. Na svim 
življim i prometnijim mjestima stoje redari i zviž- 
daljkama daju znak pješacima i vozilima, na koju 
stranu se ima razvijati promet. 

Na Plaza de Catalufa imaju svoje ušće glavne 
ulice grada i val za valom auta, autobusa, tramvaja 
i ljudi valja se ovamo. Veličanstven je to trg. Nešto 
je duži od Jelačićeva trga u Zagrebu, ali je dvo- 
struko širi. Na trgu su kod svih ulaza kipovi, a u 

jednom su dijelu dvije skupine po 8 kipova lijepo 
građenih žena, koje simbolički prikazuju različne 
poslove i navečer, kod rasvjete od hiljade svjeti- 
ljaka i reklama u jakim bojama, misliš, da gorske 
vile igraju kolo uz žubor i šum vodoskoka i vodo- 
pada niže njih. Nedjeljom i blagdanom ne može se 
proći trgom, jer je sastajalište mladeži. Tu je onda 
cike i vike, smijeha i šale, dogovaranja i nagova- 
ranja, namigivanja i sporazumijevanja do kasne 
noći. 

Sve četiri strane nepravilnog četverokuta Plaze 
de Catalufia imaju dvostruke tramvajske pruge, koje 
se opet razgranjuju u druge ulice te stoji uvijek po 
tridesetak kola na trgu, a pored njih stotine auta i 
autobusa. Tramvaja i autobusa ima i na kat, tako 
su golemi, te se čini, da se čitava kućerina miče, 

Da moj sud o španjolskim gradovima bude što 
ispravniji i pouzdaniji, izmjerio sam koracima du- 
žinu i širinu zagrebačke katedrale, Jelačićeva trga i 
širinu nekih ulica te pri tom jednako žalio, što 
Ilica, glavna prometna i trgovačka žila Zagreba, ima 
širinu 14—16 koračaja, druga jednako prometna 
ulica Masarykova ni 12, a Hatzova i Deželićeva 
24 koračaja. Ovdašnje ramble, ronde, pasći i ave- 
nide i neke calle, ulice, imaju širinu od 30 do 60 
koračaja, te se više čine šetališta nego ulice. 

>Paseo« je uređen tako, da sredinom idu kola i 
auti, sa svake je strane šetalište s drvoredima, za- 
tim su uži prostori za tramvaje i napokon pločnici. 
»Ramble« imaju sredinom šetalište, a sa svake 
strane idu tramvaji i kola, ali uvijek samo jednim 
smjerom. »Ronde« su i »Avenide« vrlo široke ulice 
s drvoredom i sa širokim pločnicima. 

Najljepši je Paseo de Gracia i Paseo de Colon, 
gdje je i spomenik Kolumba. Spomenik je visok 

60 m, sama statua na vrhu visoka je sedam i po me- 
tara, a teži 42.000 kg, jer je od bronze. U nutraš- 
njosti je spomenika dizalo u kupolu, na kojoj stoji 
lik Kolumba. Iz kupole je širok pogled na luku i na 
čitav grad i okolicu do snježnih Pirineja. Na pod- 
nožju okružuje spomenik osam lavova od bronze, a 
na samom su spomeniku reljefi, koji prikazuju epi- 
zode iz života Kolumbova. 


Najživahnija je »Rambla«, što vodi od Plaza de 
Catalufia do luke, gdje se siječe sa Paseo de Colon. 
Vječito je puna svijeta u čitavoj svojoj dužini od 
1.200 m. Od ulica je najveća i najživahnija »Calle 
de las Cortes«, koja je tako široka, da zavređuje 
ime paseo ili avenida, a ne samo calle. 


Na Plazi de Cataluna sastao sam se sa svojim 
putnim drugom Holanđaninom. Upoznao sam se 
s njim još ljeti na putu iz Zagreba u Rogašku Sla- 
tinu. U Zidanom Mostu svađao se nešto s kono- 
barom, koji mu je skupo računao kavu, a ja sam 
posredovao, jer je on bio u pravu. Da li nas je to 
sljubilo ili smo srodne skitalačke duše, sporedna je 
stvar, ali za dvije smo minute bili kao dva brata i u 
vlaku do Celja izmijenili smo mnoge misli i putne 
doživljaje te ugovorili, da se zimi sastanemo u Špa- 
niji, on sa sjevera, a ja iz srca Evrope. Prema tome 
dogovoru pisao sam mu još iz Zagreba, da se na dne 
10. prosinca o podne sastanemo u Barceloni na sre- 
dini Plaze de Catalufia, iako nisam znao, kakav je 
trg i da li mu je sredina slobodna, I uistinu, u ure- 
čeni se sat nađosmo, prepoznasmo, toplo izruko- 
vasmo i sad nerazdruženo obilazimo gradom i oko- 
licom, dijeleći radosti i slasti puta po Španiji. Bojim 
se samo, da ne ćemo dugo, jer njega srce vuče u 
Afriku, On je umirovljeni činovnik, kao i ja, govori 

i njemački, živi kod Utrechta, a mojih je godina, 
dakle »dva dedaka, obadva jednaka«. 

Gledamo jedan ukop i čudom se čudimo. Pred 
kućom žalosti stoji s jedne i s druge strane ulice po 
16 dječaka s buktinjama u ruci, u sredini su kola 
s mrtvačkim sandukom i 18 svećenika pjeva opijelo. 
Kad svrše, kola sa sandukom krenu, rodbina pokoj- 
nika stoji pred kućom te znanci i prijatelji prilaze 
k njima, izriču svoju sućut i s tim je ceremonija svr- 
šena. Svećenici odu na svoju stranu, a bliža rodbina 
u auto i fijakere i prate pokojnika do groblja, koje 
je vrlo daleko. 

Svećenika_ima u Španiji neobično mnogo. Na 
ulici susrećeš više svećenika nego vojnika i polica- 
jaca. Ogrnuti su nekim širokim mantijama nalik na 
toge, koje prebace preko ramena, a na glavi imaju 
široke čupave šešire, kakvi su i kardinalski. I đaci 
srednjoškolci, koji polaze kolegije, vjerske škole, 
imaju već od prvoga razreda svećeničke haljine te 
šeću ulicama u redu s kvadratom na glavi, 

Tražeći u nedjelju »Plazu de la Constitution«, 
gdje svira najbolja španjolska glazba od go glaz- 
benika, naiđemo na procesiju, koja je iz katedrale 
obilazila bližim ulicama, da se opet vrati u kate- 
dralu. Tu ću procesiju opisati poradi neobičnosti. 
Naprijed ide 36 dječaka u bijelim košuljicama no- 
seći crkvene četvorinaste zastave, za njima nose od- 
rasli 16 križeva srebrnih i pozlaćenih, zatim ide 
dvadesetak klerika sa svijećama, a onda 90 sveće- 
nika, od kojih imaju mnogi neke crvene šalove oko 
vrata, a biskup ljubičasti ornat s dugom povlakom. 
Ispred neba ide samo jedan u građanskom odijelu i 
jedan časnik, a iza neba samo glazba. Naroda nema 
u procesiji, a nema ga mnogo ni na ulicama, kuda 
procesija prolazi. 

Stariji dio grada između luke i Plaze de Cata- 


lufia ima uske ulice, izuzevši napomenutu već Ram. 
blu i novu, široku Via Layetana, koju su proširili po- 


rušivši vrlo mnogo kuća. U starom je dijelu grada 


Novakatedrala(,Sveta obitelj“) 
u Barceloni (katalonski stil) 


i katedrala, stisnuta kućama i okružena uskim uli- 
cama, kojima ne mogu ni kola prolaziti. Posred 
crkve je kor za svećenike, kako imaju gotovo sve 
katedrale španjolske. Taj se kor čini kao crkva u 
crkvi. U tom koru kanonici vrše svoje skupne mo- 

litve, tu se i pjeva i svira za svečane mise, ali su 
orgulje blizu velikoga oltara. Glavni je oltar spojen 
s korom i nije uza zid crkve nego se oko kora i 
glavnog oltara može obilaziti, Prozori su katedrale 
maleni pa je u crkvi mistična, gotovo neprijatna 
tmina. Ispod glavnoga je oltara kripta sv. Hula- 
lije, zaštitnice Barcelone, s relikvijama svetice. Tra- 
dicija kaže, da je Eulalija bila vrlo lijepa žena pa 
da su njezini ubice htjeli vidjeti njezino tijelo. A 
kad su već skidali posljednji dio haljina, prekrila je 
Eulaliju gusta tama i obuzdala njihovu požudu... 

Čudo od crkve bit će »La Sagrada Familia«, 
Sveta Obitelj. Gradi se već niz godina, ali je dosad 
dovršena samo kripta s tornjevima, Stil je gradnje 
neka zasebnost i osobitost, kažu: katalonski stil. 
Tornjevi su okrugli, vitki, na pročelju su četiri, je- 
dan tik drugoga, visoki preko sto metara, a sa strane 
je po šest nižih nejednake veličine. Crkva će biti veća 
od katedrale, imat će sjedala za 14.000 vjernika. 
Bit će, kako kažu: »una maravilla la mds genial y 
grandiosa«, čudo najgenijalnije i najveličajnije. 

Blizu crkve je najveća španjolska »Plaza de To- 
r0s«, cirkus za botbu s bikovima. Monumentalna je 
to zgrada s kulama, a ima sjedala za 24.000 gle- 
dalaca, zato se i zove »Plaza de Toros Monumen- 
tal«. Pored ove još je jedna plaza de toros za 
16.000 gledalaca, a ta je na protivnoj strani Barce- 
lone, na »Plaza de Espafia«. Veže ih najveća barce- 
lonska ulica, calle de las Cortes. 

Sa plaze de Espafia je ulaz u izložbu, koja je 
ovdje održana god, 1929. i 1930. Za izložbu je 
pored mnogih golemih zgrada, koje su ostale za 
drugu izložbu i za muzeje, podignuto i tipično špa- 
njolsko selo, da posjetioci izložbe upoznadu život 
naroda i život sela. I Jugoslavija je imala na izložbi 

paviljon te su Španjolci upoznali našu drvnu indu- 
striju. Moram ovdje napomenuti, da nas Španjolci 
vrlo slabo poznaju, iako naše drvo mnogo trebaju. 
U, spiljama na Balearskim otocima bio sam s jed- 
nim inžinirom za gradnju mostova. Bio je sav sre- 
tan, kad je čuo, da sam iz Jugoslavije, jer se baš 
spremao onamo radi nabavke građevnog drva, a 
bojao se zbog nepoznavanja jezika. Uputio sam ga, 
na koga da se obrati na Sušaku i u Zagrebu, a kako 
je znao francuski, umirio sam ga i uvjerio, da će se 
u nas s francuskim jezikom lako sporazumjeti, i da 
u Primorju ima dosta ljudi, koji znaju španjolski. 

Za izložbu bio je uređen najveći dio brda Mont- 
juich (Monthuič), kojemu je na vrhu jaka utvrda, u 
koju se može smjestiti 10.000 ljudi. Ime Montjuich 
dolazi po jednima od Mons Jovis, a po drugima od 
Monte judico, brdo jevrejsko, jer se tu našlo židov- 
skih grobova. Brdo je ljudskom rukom pretvoreno u 
divan park, zasađen palmama i mnogim vazda ze- 
lenim drvećem i grmljem, stotine puteljaka vijugaju 
na sve strane, a na rubovima su terase s pogledom 
na grad, na more i na snježna brda. Visoko u parku, 
na najljepšem su mjestu Escuelas Municipales de 
bosque, gradske šumske škole, gdje se djeca od 9 
sati ujutro do 5 sati poslijepodne zadržavaju u boži- 
joj prirodi na svježem zraku, 

Pored toga ima Barcelona i Escuelu de Jardin, 
vrtnu školu, u velikom šetalištu »El Parque«. Djeca 
u okrugu sjede, čitaju, računaju, pripovijedaju, od 
šetalaca ih dijeli samo lančić, povučen oko prostora 
za školu, i nitko ne buni obuke, sve s nekim poči- 


 tanjem i kao tajanstveno prolazi mimo tu školu. I 


Zagreb ima šume i parkove, ima i slabunjave djece, 
a šumsku je školu otvorio privatnik i toliko za tu 
važnu ustanovu oduševio roditelje i prijatelje škole 

i djece, da su omogućili u Tuškancu izgradnju lijepe 
drvene škole u švicarskom stilu. 


Šetalište El Parque vrlo je prostrano. Presijecaju 
ga avenide, rese spomenici, egzotično drveće, krasni 
nasadi, ribnjaci, slapovi, fantastične umjetno nači- 
njene spilje, visoke kaskade, slapovi s božicom Afro- 
ditom i nimfama, a visoko povrh njih je Aurora na 
četvoropregu. U parku nitko ne dira nasade, svatko 
pazi na red, a sve se to postizava ne kaznama i pa- 
ziteljima nego ovakvim napisima: E] respeto al jar- 
din, es amor a la ciudad, čuvajte bašču, jer je lju- 
bimče grada. A u nas? ' 

Svaki dan oko podne čuvar parka hrani hiljade 
golubova. Na ramenu ima veliku vreću, iz koje sipa 
kukuruz, Dok korača i sipa kukuruz, prekriju ga go- 
lubovi. Sjede mu na glavi, na vreći, ako pruži ruku, 
sva je puna golubova, Pored toga su ovdje proda- 
vači kukuruza i drugih žitarica i majke daju djeci 
sitan novac, da kupe prosa ili kukuruza. Djeca pru- 
žaju ručice, a golubi im iz ruke jedu. Neopisivo 
veselje cakli se s lica djece i roditelji. I ja sam 
sa svojim Holanđaninom proveo ovdje više ugod- 
nih časova promatrajući prijateljstvo djece i pitomih 
golubova. Golubovi se preko čitava dana zadržavaju 
oko parka i nikome ne dosađuju. 


U parku ima za zabavu i odmor kojekakve šale 
za djecu i vrlo bogat zoološki vrt, to je barcelonski 
Maksimir, ali mnogo bogatiji i veći. Na dan sv. 
Lucije, 13. prosinca, bilo je u parku osobito zabavno 
i živahno. Študentice s kapicama od papira različne 
boje hvataju se u kolo, igraju i pjevaju, skaču i 
vrište, a kad su im se pridružili i studenti, na- 
stala je cika i vika bez mjere i kraja, Ali je sve to 
bez reda, bez pravog veselja, bez slikovitosti. Nije 

to kao naše slavonsko kolo, gdje je sve ah na 
jednoj igli pa se skladno zanjiše, poskoči, predvo- 
đeno zornim momkom sa zafitiljenim brčićima 1 
naherenim šeširom pravo bekrijski, pa kad još za- 


Manastir i crkva na Moniserratu 


pjeva: »Skidaj, curo, šlingeraj . . .« to je onda raz- 
buktan život, pun miline, slasti, vatre, želje i nade! 
I ovi ovdje naheruju šešir i bacaju ga u zrak, ali 
je to nekud prisiljeno, neprirodno, vidi se samo mla- 
dost, neobuzdanost, dok u onog slavonskog bekrije 
ima više obijesti i obješenjaštva u lakom smiješku i 

žmirkanju nego u svem ovom španjolskom skakanju 
i tralalikanju. 

U samom je parku i Museo arqueologico i deco- 
rativo. Dekorativno je odjeljenje vrlo bogato različ 
nim posuđem grčkim, rimskim, iberskim, zatim su 
tu sobni namještaji u stilu Ljudevita XV., kola, 
oružje, odijela, veziva, itd, Čudio sam se sv. Jurju, 
izvezenom na suknu. Na konju je kao posvud što ga 
prikazuju, ali ne ubija krilata zmaja već običnog 
— krokodila! Za ovakva sv. Jurja ne vrijedi naša 
narodna kajkavska : »Sveti Juraj vitez bil, ki je kaču 
zdrgeznil«, kad ovdje nema kače (zmije). Odmah 
do Parka je galerija slika, Museo de Bellas Artes 
sa slikama novijih i najnovijih slikara. Najjače je 
zastupan A, Fabres, pa onda Berga Boix, Martin 
Alsina, Rigolt i drugi. Oca Blanca na slici »Hojas 
caidas« (Ohas kaidas), palo lišće, prikazuje u je- 
senskom parku sa žutim lišćem starce i jednu duvnu 
s krunicom. I ona, dakle, ide u red palog lišća ! 

Barcelona ima lijepo izletište ma brdo »Tibi- 
dabo«. Položajem, visinom i udaljenošću od grada 
može se vrlo lijepo isporediti s Medvedgradom 
kod Zagreba, samo'što se na Tibidabo može ne 
samo pješice nego i tramvajem i funikularom (uspi- 
njačom) do samog vrha. Na vrhu su hoteli, gostio- 
nice i vile te nova crkva u zasebnom stilu. Na rubu 
terase golema je naprava s aeroplanom. Vozeći se 
na tom pričvršćenom avijonu, imaš osjećaj da si 
uistinu u zračnim visinama, jer čineći krug od 500 m, 
polovicu si od toga sto i više metara iznad zemlje. 
Navečer je sve na brdu sjajno rasvijetljeno, te se 
iz grada čini, da su na brdu vilinski dvori, kakvih 
ima samo u priči, Zbog čista i svježa zraka, veličan- 
stvena mira i tišine te opsežna i čarobna pogleda 
mnogo se polazi Tibidabo. Kao na tanjuru gledaš 

niže sebe grad, okružen brdima i morem, u kom se 
kupa podnevno sunce. Tornjevi gradski, nalik na 
kule, natječu se s mnogim dimnjacima tvornica i 
s jarbolima u luci. 

S Tibidaba se lijepo vidi so km udaljeno brdo 
Moniserrat sa samostanom, gdje se priroda našalila 
i erozijom vode izmodelirala glatko kamenje kao 
glavice šećera i sve to obavila plaštom misticizma 
davši nekima fantastične oblike, kako to svjedoče 
njihova imena: Procesićn de los Monjes, procesija 
kaluđera, Calabeza, mrtvačka glava, el Diablo, đa- 
vao, Encantado Gigante, začarani orijaš, itd., a svi 
su zajedno »Stražari svetoga Grala«. U tom misti- 
cizmu, u tom mitu i u neobičnosti Montserrata crpao 
je stvaralački duh Wagnerov pobudu i građu za 
svoju veliku operu »Parsifal«. 

Kud oko segne s Tibidaba, sve je zeleno: šume 
i livade, vrtovi i voćnjaci, sve je uzorno uređeno, jer 
je Katalonac marljiv kao crv, radin kao pčela. 
Zemlja je opora, kamenita, ali katalonska poslo- 
vična marljivost pretvara i kamen u plodnu zemlju, 
zato se kaže: »El Catalan de las piedras saca pan«, 
Katalonac iz kamena izvlači kruh. Pored toga je 
Katalonija vrlo industrijalna te Katalonci kažu, da 
ostala Španija, a naročito Madrid, živi na njihov 
račun, od njihove muke. 

Površina je Katalonije 32.327 km? sa 254 mili- 
juna stanovnika, dakle je nešto manja od Savske 
banovine. Katalonac ljubi nadasve svoju Kataloniju 
i Barcelonu, slobodu i nezavisnost te svoj katalon- 
ski jezik, koji se dosta razlikuje od španjolskog. 
Glavnu na pr. ulicu u Barceloni Calle de las Cortes 
zovu katalonski Carrer de les Corts, što je preko 
provencalskog bliže francuskom nego španjolskom 

jeziku. Ponosni su, što u njihovoj krvi ima grčke 
i rimske, iberske i arapske, španjolske i francuske 
primjese. Ozbiljni su i proračunljivi; drugi ih Špa- 
njolci ne razumiju pa kažu, da su barbari i da bi 
mjesto muzeja radije imali mlinove za ulje. I revo- 
lucionarni su, što su dokazali i za prevrata god. 
1931. Kad je kralj Alfonso XIII. napustio zemlju, 
proglasila se Katalonija republikom, ali u sklopu 
sa svim španjolskim pokrajinama. Republikanska 
španjolska vlada u Madridu priznala je Kataloniji 
autonomiju i ravnopravnost jezika katalonskoga sa 
španjolskim. Estatuto catalan (statut katalonski) 
primljen je 9. rujna 1932. Sad je Katalonija po tom 
statutu Generalidad Catalufia, 

U NAJVEĆEM VRTU ŠPANIJE 


»EI verdadero irozo de cielo caido en la tierra« 
(pravi komad neba pao na zemlju), kažu Španjolci 
za najveću svoju »huertu« oko Valencije. Huerta 
se izvodi od latinske riječi »hortus«, vrt. Španjolsko 
i zimi toplo sunce satkalo je poljima i vrtovima ze- 
lenu košulju, izvezenu šarenim cvijećem i zlatnim 
narančama te srebrnim nitima vodenih puteljaka i 
pretvorilo valencijsku huertu u najdivniji ćilim, ka- 
kav može da sačini samo božanska priroda. Huerta 
se rasegla daleko i široko između najljepšeg ogle- 
dala, plavoga mora i pitomih brda, koja: prelaze 
u krš i stepu. Talijani slave svoju »Conca d'oro« 
(zlatnu školjku), svoju kotlinastu dolinu naranača 
kod Palerma na Siciliji, a ovdje je stotina takvih 
»konka«, jer sam se od grada Vinaroz do Valencije 
i dalje do Jative vozio između samih naranača, a 
to je 150 km i više. Sve je to kao jedan vrt na te- 
rase, sve je povezano kanalima i kanalićima za na- 
tapanje. U vrtovima su i poljima visoke brazdice 
i gredice, kao da ih je zidar mjerio i gradio, da 
se lakše natapa. Priroda je sama odredila, što i gdje 
ima da se sije i sadi. Obično su na najvišoj terasi 
naranče i masline, niže su vrtovi, onda oranice, a 
najniže riža i šećerna trska, jer ove trebaju najviše 
vode. 

Stabla je naranača priroda ljepše iskitila nego što 
su božićna drvca u kući naših bogataša. Kroz gusto 

granje naranača probijaju zlatni traci sunca, vjetar 
šušti, voda tiho romoni. Iz zelenila proviruju bijele 
vile i kućice. U dvorištu nije dud ili orah kao u nas, 
već stoje kao stražari vitke palme ili se dižu u vis 
kao vreteno šutljive ciprese, Nema tu ni hambara 
za kukuruz kao u nas, tu su hambari za luk i spre- 
mišta za naranče i za cvjetaču. Naši bi se Turo- 
poljei čudom čudili, kad bi vidjeli ovu množinu luka 
s ovako debelim glavicama, Luk se izvozi u sandu- 
cima kao i naranče. Između vrtova smiješe se mnoga 
sela i bijeli gradovi. 

Nadasve privlače pogled bujna narančišta. Milota 
je gledati redove zelenih stabala, kojima se grane 
svijaju pod teretom zlatnih jabuka. Kud pogledaš, 
sve se žuti, izaziva te, da ih uzbereš i da se zasladiš. 
Valencijska huerta ima toliko naranača, da 70% od 
svih, što dolaze na tržište Evrope, raste oko Va- 
lencije. Ipak nema ovdje onako velikih naranača, 
ni stabala ni ploda, kako sam vidio u Africi na 
oazama Gafsa i Udiane, gdje su naranče krupne 
kao dječja glava, a stabla jača nego naše jabuke. 

Plodnost se huerte ima zahvaliti umjetnom na- 
tapanju, jer su ovdje ljeti kiše vrlo rijetke. Nata- 
panje toga zemaljskog raja tako je dobro uređeno, 
da služi drugim krajevima za uzor, a za sve to ide 
najveća zasluga Maure, jer su uređaji oko natapanja 
još iz njihova doba. Arapi, u Španiji zvani Mauri, 
uveli su i sud za natapanje huerte. Sud taj seljački 
tako je dobar i praktičan, da se.u onom priprostom 
obliku, kakav je bio u maursko doba, zadržavao sve 
do danas te ga svi kraljevi i vlade Španije priznaju i 
potvrđuju. ' 

U atriju portala, t. j. pred glavnim vratima kate- 
drale u Valenciji, pomična je željezna ograda, na 
kojoj piše: Tribunal aguas de Huerta (Vega) de 

Valencia (Sud za vodu huerte valencijske). Suci su 
seljaci Valencije. Svakog četvrtka, točno u 12 sati 
o podne, sudski podvornik namjesti ogradu i na 
nju stavi neko koplje, na što suci uniđu i otkrite 
glave sjednu na stolice, koje nose ime sela, koje ih 
je biralo. Dolaze pred njih svjedoci i stranke, koje 
se parbe i iznose svoje jade. Suci ih slušaju i ispi- 
tuju. Sve ide ozbiljno i mirno. Iza toga suci vijećaju 
pred mnogim svijetom, javno, svatko može sve čuti. 
Ja stojim sasvim do njih, ruku držim na ogradi i 
slušam, Vrlo snažno djeluje na mene ova sloboda, 
prostodušnost, svečanost i zbilja. Vidim, gdje 
stranke odlaze mirno, ničim ne pokazujući kakvo 
nezadovoljstvo. Suđenje je besplatno i presudi se 
svak pokorava. Priziva nema. Ako se stranka ne bi 
pokoravala, ne bi dobila vode za natapanje svoga 
zemljišta, a to bi značilo propast gospodarstva. 

Katedrala, pred kojom se drži sud, veća je od 
crkve u Barceloni te ima 40 oltara, (zagrebačka 
samo 11), ali se veličina izvana sasvim gubi, jer 
su uz nju sve naokolo priklopljene kuće. Jedan joj 
je toranj bez krova, kao da je odrezan, a i drugi 
je nedovršen i tek u visini od 45 m nadograđen je 
na njega uski tornjić sa zvoncem Miguelete. Kate- 
drala ima bogatu prošlost. Za Rimljana bijaše na 
istom mjestu hram božice Diane, za Gota ćrkva 
Spasitelja, za Arapa džamija, za Cida postaje opet 
crkva, god. 1101. drugi put džamija, a kad su Arapi 
sasvim protjerani, postaje treći put crkva posvećena 
Bogorodici, 

Sve ulice oko katedrale i u čitavom starom dijelu 
grada podsjećaju na Istok: uske su, krivudaste i 
kamenom popločene. Kao ljuska jaje opasuje taj 
stari dio grada ulica pod različnim imenima, a za- 
mijenila je, kao i Ring u Beču, nekadašnje zidine 


45 


gradske, koje su imale više jakih vrata, od kojih 
danas postoje još samo dvoja: Torres de Cuarte i 
Torres de Serranos. Jake su to kule i danas služe 
kao zatvori. Torres de Serranos i danas su vrata 
mosta, što vodi preko rijeke Turije. 

Turia ima široko korito, ali vode nema ništa, jer 
sva voda ide kanalima, da natapa huertu. Preko 
korita vodi nekoliko mostova dugih 200 koraka, a 
u koritu je trava pa čak i nogometno igralište s ne- 
koliko redova betonskih sjedala. Vode ima u koritu 
samo za jakih kiša. 

Zidine stare tvrđe porušene su u novije doba pa 
je s njima nestalo i historijskih vrata Puerta del Cid, 
na koja je slavodobitno unišao narodni španjolski 
junak Cid, kad je god. 1094. protjerao Maure iz 
Valencije. Po njegovoj smrti 1099. pade Valencija 
opet u ruke Maura, dok je ne oslobodi god. 1238. 
kralj Jaime I., komu je zahvalna Valencija podigla 
sjajan spomenik. 

Između drugih spomenika zanimljiv je spomenik 
slikara Ribere, poznatog pod imenom »Esparioleto«, 
jer je mnogo živio u Italiji, a rodom bijaše Špa- 
njolac. Slikar je prikazan s dugom kosom, lijepom 
bradicom, s kistom i paletom u ruci, u kratkim hla- 
čama, ogrnut širokim plaštem, a uz bok ima sablju. 
Iako je umjetnik, ne može biti bez sablje, jer je hi- 
dalgo i caballero. 

Spomenik je na »Plazi Emilio Castelar«, gdje su 
moderne šesterokatnice i gdje je srušeno stotina 
starih kuća, da dadu mjesta neboderima. Valencijci 
se ponose ljepotom i veličinom grada, a u ponosu 
svom rado pretjeruju u broju stanovništva. Sta- 
tistika kaže, da Valencija ima 233.000 stanovnika, 
ali statistika njihova srca podvostručuje taj broj. 


46 


Li 


Oni računaju ovako: Grad ima 30.000 kuća, u sva- 
koj su kući poprečno četiri obitelji, a svaka obitelj 
ima poprečno četiri člana, što čini 480.000 ili 
okruglo po milijuna. Račun lak i prilično vjerojatan, 
a za ispravnost se ne pita. 

Vrlo je međutim za nas neobično, da u takvom 
pomilijunskom gradu smiju držati sred grada, u 
živahnim ulicama, mljekare u stajama. Prolaziš 
ulicom i vidiš dućane, zapravo staje, i u njima re- 
dove dobro ugojenih krava. Griskaju hranu i ve- 
likim blagim svojim očima gledaju prolaznike na 
ulici. Za ljude je to, istina, praktično, jer dobivaju 
mlijeko s izvora, pred njima se muze, ali se grad- 
ska higijena buni protiv stajskih dućana. Sad razu- 
mijem, zašto se u Španiji tako rijetko vide krave 
na paši, iako čitam: »Ganaderia esta bastante đesar- 
rollada« (stočarstvo je dosta razvito). Na dugu 
putu od Barcelone do Valencije vidio sam samo 
gdjekoju ovcu i kozu, tek oko Seville, u dolini Qua- 
dalquivira i na sjeveru Madrida pasu na stotine 
mladih bikova, tove se i čekaju, da ih u arenama 
muče i ubijaju. Kolika razlika prema našim kraje- 
vima, gdje je u dragom Zagorju svako dijete pastir 
držeći na užetu kravicu, a u plemenitoj Slavoniji u 
svakom selu pase čordaš stotine i stotine goveda. 

Stajski dućani bacaju tamnu sjenu na Valenciju, 
ali Valencijci to prikrivaju vanjskim sjajem. Pro- 
metni je redar svečano obučen, na rukama ima bi- 
jele rukavice sa širokim manšetama, a kočijaš mrt- 
vačkih kola ima za ukopa na glavi trouglasti šešir 
i bijelu vlasulju s perčinom, kako se to nosilo u doba 
Ljudevita XIV. 

Gradska je tržnica najmodernije uređena od svih, 
što sam ih dosad uopće vidio. Veoma je prostrana 


i sve je u najskladnijem redu. Ima u njoj svega, 

što ti srce zaište. Naokolo uza zid ima 130 odje- 
ljenja za mesare, dalje su 192 odjeljenja kao sobice 
za očišćenu perad, sir i ulje, onda nekoliko ograđe- 
nih redova za prodavače voća i povrća. Zidovi su 
obloženi bijelim pločicama, klupe su od kamena, 
a sav je ostali namještaj od poniklovana željeza. 

Za ribe je pripojen okrugao, jednako namješten pa- 
viljon i svaki je dan pun paviljon ribe. Ne samo uz 
more nego i po svoj Španiji, po svim hotelima i go- 
stionicama drugo je jelo kod ručka i kod večere 
morska riba, a u nas često ne možeš na moru dobiti 
ribe, već te gnjave » Wienerschnitzelom« kao posred 
Beča. 

U ribarnici su najzanimljivije jegulje. Gmižu i 
prevrću se u mreži i na klupi kao zmije. Metne ih 
na vagu, a one iskliznu te ih mora zaviti u papir, 
da ih vagne. Jegulje se donose iz jezera Albufera, 
što je u blizini Valencije. Jezero je dugo 20 km, 
široko 6—6 km, a s morem je spojeno kanalom, koji 
se može zatvoriti. Albufera je Španiji što nama 
Vransko'jezero u Dalmaciji i Obedska bara u Sri- 
jemu. Orlovi i ptice močvarice, što se hiljadama 
ovdje zadržavaju, mame ovamo mnoge lovce iz či- 
tave Španije. 

Pored napomenute goleme nove tržnice u centru 
Valencije još je jedna u novom dijelu grada, što 
Španjolci zovu »Ensanche« (Ensanče), proširenje. 
Ensanche imaju gotovo svi veći gradovi Španije, a 
razlikuje se licem svojim od ostaloga dijela grada 
gotovo toliko, koliko u Tunisu, Suzi, Tripoliju 
evropski od arapskoga dijela grada. 

U tržnicu često zalazim, tražim mnogo opjevanu 
narodnu nošnju valencijsku, koje uistinu danas više 
nema. Vidim, da kaputi muškaraca imaju oblik ko- 
šulje. Dugački su kao košulje, široki i niže ramena 

navorani, imaju pet nagusto prišitih puceta, a i na 
kraju rukava su puceta kao i u košulje. Boje su crne, 
od tanke su vune ili sukna, a samo radnici nose od 
platna i sive boje kao naši bolničari. Hlače su crne, 
ponajviše baršunaste, širok crn pojas od vune ili 
platna, oko vrata šal, na nogama bijele platnene 
cipele zapravo papuče, alpargatas 1 crna kapa na 
glavi, a tek u nekih vidim glavu povezanu crnom 
maramom, kojoj krajevi straga vise kao perčin. Ne 
nalazim ništa osobito u toj nošnji, niti je ona odraz 
bogatstva i ljepote huerte, koja dnevno puni lađe 
i željeznice narančama, voćem i povrćem. 

U nas je narodna nošnja ogledalo narodnoga 
blagostanja. Drukčije je izvezena suknja u siro- 
mašnom Zagorju, a drukčije u bogatoj Slavoniji, 
gdje prevlađuje vezenje zlatom i srebrom. Nema 
ovdje skladna šarenila kao u tržnici u Zagrebu, 
gdje se na bjelini narodne nošnje natječu nježne cr- 
vene i plave boje seljakinja iz zagrebačke bliže i 
dalje okolice. U našoj je tržnici upravo divna sim- 
fonija boja. Takve se skladne narodne nošnje ne 
može naći na zapadu Evrope, pa i ono malo, što 
još gdjegod ima, izumire i služi samo za paradu. 
Onamo oko Biaritza vidio sam francuske Viskajke 
ili Gaskonjke u nošnji nalik na onu, kako je nose 
u svatovima naše mlade i djeveruše u selima oko 
Zagreba. To su odijela samo za neke svečane pri- 
gode, a naše ponosne i snažne Šestinčanke i Gra- 
čanke s lijepim opančićima, čistim bijelim čarapama, 
s dugim crvenim povezicama i bijelim suknjama i 
oplečcima dolaze svaki dan u Zagreb. Iako su 
u neposrednoj blizini grada, ne napuštaju lijepe i 
ukusne svoje narodne nošnje. I da naše milovidne 
Zagrepčanke, koje zaslugom ženskih udruženja sve 
više upotrebljavaju narodne boje i krojeve, dođu 

u takvim haljecima u koji grad na zapadu, svako bi 
se oko za njima okretalo i zaviđalo im na skladnosti 
boja i kroja i na ljepoti lica i vitkosti stasa. 


Iz Valencije sam pošao u 30 km udaljeni S a. 
gunto, da vidim staru tvrđu, koja je zbog neod- 
lučnosti Rima god. 219 pr. I. pala u ruke genijalnog 
kartaškog vođe Hanibala iza mučnoga podsjeđanja 
od osam mjeseci. Svakomu su srednjoškolcu po- 
znate riječi: Roma deliberante, Saguntum periit. 

ozio sam se u Sagunt na jednokatnim željezničkim 
kolima. Na obična je kola nadograđen još jedan kat 
s krovom, sa strane je otvoren kao u našim ljetnim 
tramvajskim prikolicama te omogućuje slobodan po- 
gled na sve strane. Da nema dima lokomotive, da 
željeznicu tjera elektrika, nikad ugodnije vožnje! 

Na 170 m visokom brdu, koje se na sve strane 
strmo ruši, još su i danas jake dvostruke zidine sta- 
roga Sagunta. Vanjske su još dobro sačuvane, a 
nutrašnji viši dio tvrđe razrušen je, te svuda provi- 
ruje goli stanac-kamen hridine. U malenom muzeju 
ima nešto sakatih mramornih kipova, izranjenih 
kapitela štupova i nekoliko kamenih kugli. Između 
sadašnjega Sagunta od 9.000 stanovnika i stare 
tvrđe ostaci su rimskoga teatra, građenog na način 
kao i »teatro greco« u Taormini na Siciliji. 

Moj je Holanđanin bio brzo gotov s razgleda. 
vanjem izjavivši, da je mnogo više očekivao. Nije 
htio da dublje razmišlja, pustio je s vida, da je ono 
kamenje most u prošlost, zastrti Život nekadašnjega 
junaštva i borbe, bola i slave. Više se radovao lep- 
. tirima, pčelama, mravima i nekim velikim skakav- 
cima, koji su se sunčali na kamenu na toplom bo- 
žićnom suncu, te pogledu na huertu, iz koje strše 
u daljini plave kupole Valencije. 


50 


m 


Ljudi su u bogatoj valencijskoj huerti sa "s 
svoj Španiji lijepi, trijezni i jaki; dobro je ui piju. 
Nigdje nikoga nisam vidio da jede e EN 4 
uvijek na putu ili na radu ima u kruhu šunke, a “& 
sice ili »tortillu«. Tortilja je naša kajgana, a 
dovno se jajima primiješa šunka, krumpira ili Špi- 
nata. I onaj radnik oko tramvajskih tračnica nE 
sebi meso na žeravici, Narodno je ovdje jelo paella 
(paelja). To je lijepa, žuta riža, pomiješana s mor- 
skim račićima i školjkama, a meće mi na tanjur, 
dok ne kažem: muchas gracias! To je redovno prvo 
jelo u osrednjim hotelima i gostionicama ; drugo je 
jelo riba, treće varivo ili salata, a četvrto Donne 
Povrh toga daje se posvuda bez izuzetka “sm Jed. 
nako se jede i navečer i nikako ne goj la . 
Španiji i najbolji jelac digne od stola, a da nije sA 
Narodno je jelo u Španiji i »puchero« (pučero), 
meso kuhano s različnim povrćem, od kojega se 
osobito odlikuju »garbancos«, krupna, vrlo o 
vrsta graška. Hrana je uopće tečna, vrlo obi >. 
uz jelo se uzima kruh po volji, ne plaća se no. 
Ponajčešće se s hranom daje i vino, a ie ne p dA 
zato u Španiji svi piju, ali se rijetko kada opiju! 

Ljudi se mnogo motaju ulicama kao da su svi g 
besposleni ili u vječitoj žurbi. U nga > to i : 
lako, jer su ulice široke, ali ovdje su : e te se 0 
gužve ne može maknuti pogotovu pre <. i na 
blagdane. Radna se mladež sastaje na ug raja 
sate i sate stoje, dogovaraju se i šapuću. INočni je 
život i zimi neobično bučan. Neke su kavane i 
barovi otvoreni svu noć te u prometnim ulicama 
nikad ne prestaje pjesma, veseli smijeh, razgova- 
ranje i dozivanje, trubljenje 1 zviždanje. Kazališne 
predstave počinju u 10 sati, a svršavaju oko jedan 

sat poslije ponoći, Iza noćne galame nema ujutro 
prije 10 sati gotovo nikakva života na ulici, 

Kinematografi se mnogo posjećuju, jer su jeftini, 
Samo u luksuznim su kinima cijene kao u nas, a 
uglavnom su vrlo niske. Obično imaju građanski 
kinematografi samo dva mjesta: general i prefe- 
rencia, a stoje 30 i 50 centimosa (otprilike 2 i 3 di- 
nara). Pođem poslije večere u 8 sati u jedan takav 
građanski kino i stignem na polovicu nekog ameri- 
kanskog filma. Kad se komad svršio, neki su odla- 
zili, neki dolazili za svake pauze. Počne drugi ko- 
mad, a ja čekam nastavak prvog komada. Svrši se 
drugi komad, pa i treći te izađem, ne dočekavši 
nastavak prvog komada. Između pojedinih slika i 
komada ne smiju biti duge pauze, jer sve odmah 
zviždi i nogama lupa. Tako sam za tri dinara gledao 
tri lijepa amerikanska filma. Sad razumijem, zašto 
je noću toliki svijet na ulici. 

Život u hotelima nije ni za stranca skup. U sred- 
njem se hotelu plaća za stan i hranu 9 i IO peseta, 
u nešto boljem I2 do 15, a u prvorazrednom i 35 
peseta. Peseta je danas otprilike 6 dinara. Tko 
nema većih zahtjeva, može biti posve zadovoljan 
s hotelom po 9 i Io peseta, Moja suputnica, jedna 
Berlinčanka, tražila je redovno sobu s izgledom na 
ulicu i sa dva prozora, zato je plaćala obično I2 pe- 
seta, dok sam ja u istom hotelu plaćao 9 peseta, a 
jeli smo zajedno, 


Kavane su upravo raskošne. Nema u njima no- 
vina kao u nas, ali je to gotovo nepotrebno, jer su 
domaće novine vrlo jeftine. Listovi s nekoliko stra- 
nica u formatu našeg »Obzora«, stoje samo: diez 
centimos, To centimosa, dakle ni jedan dinar, a do- 
nose vijesti sa čitave kugle zemaljske. 

U Valenciji se govori dijalektom, ali oni kažu, 
da to nije dijalekt španjolskoga jezika, već pote 
jezik, koji se razvijao samostalno, kao što je nekoć 
bila i zasebna kraljevina. Tako mi je izjasnio na- 
mještenik turističkoga odjeljenja gradskoga pogla- 
varstva te mi pokazao i »Historiju Valencije« pi- 
sanu tim valencijskim jezikom, a na univerzitetu je 
i posebna stolica za valencijski jezik, Cdtedra de 
idioma valenciano, Španjolski se na pr. kaže: Hace 
frio, hladno je, a Valencijac kaže: fa frio, dakle 
nešto talijanski, nešto španjolski. : 

Kad sam druge godine opet došao u Valenciju, 
doživio sam vrlo ugodno iznenađenje. U novinama 
»La Correspondencia de Valencia« pročitam: »La 
sefiora Mestrović en Valencia«. Srce mi od veselja 
zadršće i osjetim neku ugodnu toplinu. Puna tri mje- 
seca nisam ni čuo ni progovorio slatku hrvatsku 
riječ. U novinama je kratka vijest: »U utorak je 
zatvorena izložba umjetnina Ivana Meštrovića i 
njegove žene, organizovana od časopisa »EI Mer. 
cantil Valenciano«. Ruža Meštrović, supruga geni- 
jalnog umjetnika, primila je mnogo dokaza pošto- 
vanja i udivljenja. Društvo umjetnika pozvalo ju u 
svoje prostorije, gdje su joj srdačno čestitali, đaci 
umjetničke škole predali joj sjajan album sa svojim 
Potpisima, Udruženje Arhitekta priredilo joj ban- 
ket. Iz te lijepe pažnje mogla je gospođa Meštrović 
Crpsti uvjerenje, da Valencija poznaje i priznaje 
rad njezin i njezina odličnog muža. | SH 

Pohvalne riječi o umjetnicima i zemljacima 
ugodno me dirnuše i potražim gospođu Meštrović. 
Primila me je vrlo ljubezno i u ugodnu razgovoru 
prođe jedan sat kao jedan tren. Odlanulo mi srcu 
1 odlanulo u duši, a poremećeno se zdravlje vratilo: 
— takva čuda čini slatka hrvatska riječ u tuđini. 

Pričala mi je, da su je mnogo pozivali u odlične 
kuće, gdje su je opsipavali cvijećem i pohvalama. 
S uspjehom je vrlo zadovoljna, jer sad barem u Bar- 
celoni i Valenciji znaju svi za Jugoslaviju, a prije 
su je držali Čehoslovakinjom. I meni se putem 
jednako dešavalo, Dvojno ime Jugo-slavija, kad ne 
znaju značenje riječi »jugo« i »slavija«, zavarava 
ih te nas zamjenjuju s Čehoslovacima. 

ELCHE, AFRIČKA OAZA U EVROPI 

(RPS ino Baan (o 
> Večer je. Rana zimska večer. Sve je kao u vatri. 
Večernje sunce, što tone iza golih ljubičastih brda, 
razapinje svoj crvenožuti plašt, hoće čitav kraj da 
prekrije crvenožuto-ljubičastom republikanskom 
španjolskom zastavom. Iz toga rumenila prijazno 
mi domahuju velikim svojim listovima palme i šapću 

ozdrav jedine oaze u Evropi. Vlak stane na sta- 
nici Elche (Elče). Stanica je sred šume od paoma. 
Kud pogledam, vitke palme, a na njima vise zrele 
datule, kao da je na svako stablo povješano nekoliko 
okruglih slamenih košnica. Iza vitkih paoma provi- 
ruju kuće, plave kupole i tornjevi grada Elche od 
30.000 stanovnika. Sva brda naokolo, kud oko 
segne pogledom, gola su; sivo kamenje, a ovdje sve 
zeleno, prijazno, nasmiješeno, kao i na svakoj oazi 
u pustoj Sahari. 

Sva voda iz rječice Vinalapo svedena je u vrtove, 
gdje raste oko 116.000 vitkih paoma, koje pretvara- 
ju pusti kraj u divnu oazu, jedinu u Evropi. Španjol- 
ci je zovu »palmera«. Arapi kažu, da palma mora 
imati glavu na suncu, a noge u vodi. Žarko špa- 
njolsko sunce daje dosta topline, a voda iz rječice 
natapa korijenje. Drvo naraste 20 pa i više metara 
visoko. Vitko je i samo na vrhu ima 15 do 20 vazda 
zelenih grana zapravo listova, koji opet imaju više 
redova duguljastih listića. Ti se veliki listovi odre- 
zuju, zato je kora hrapava, kao da ima stubiće. 

Između listova krošnje izraste žuta grančica, na ko- 
joj visi plod, nalik na košnice, Odraslo stablo daje 
40 do 60 kilograma datula, 


Baš je sada berba datula. Bio sam dosad na više 
oaza u Africi, pa i na najvećoj oazi Tozer sa mi. 
lijun paoma, ali nisam imao prilike da gledam, kako 
se datule beru, kako se na visoke palme penju i kako 
silaze. Vidim visoko gore u krošnjama ljude i uđem 
u prvu bašču. Kako priprost, lak i jednostavan na- 
čin penjanja | 

Uže spleteno od trave halfa ima na jednom kraju 
kvrgu, koju penjač metne u lako razrješivi čvor na 
drugom kraju, Uže čini obruč oko čovjeka i stabla. 
Kad se penje, stavi uže oko stabla u visini svoje 
glave, bosim nogama upre o stablo i napne uže 
krstima. Penjući hvata se uže rukama, da ostane 
napeto, a krsta odmakne od užeta i brzo uže po- 
makne malo više, napne uže krstima i nogama ko- 
rakne naviše. Tako se tijelom odmiče | primiče 
stablu pomičući pritom uže i noge sve više, dok ne 
stigne do krošnje, gdje uže zakači o kvrge odreza- 
nih grana, čvrsto, se upre nogama o stablo i na 
užetu prosto sjedi, ruke su mu slobodne te može 
nesmetano raditi. 


Sa sobom je ponio na dugo uže pričvršćenu koša- 
ricu, u koju bere. Kad je napuni, spusti je užetom 
na zemlju, da je isprazne, a onda opet povuče k sebi 
i nastavi posao, dok palmu ne obere, Neki me đavo 
bocka, odaberem jednu palmu, skinem cipele i za- 
molim uže, da se uvjerim, mogu li kao nekadašnji 
gimnastičar i u poodmaklim godinama da se upustim 
u tu malu vratolomiju. Brzo se popnem sve do 
krošnje i vidim, kako je priprost narod umješan i 
praktičan. Nikakva poteškoća, nikakva opasnost | 

Fot. Kurt Hielscher 


Šuma od paoma u Elchi 
(Na drvetu se vidi čovjek, kako bere datule) 


Dok beru datule, uistinu se čini, da sjede u zraku, 
rade i jednako bugare žalostivo, sentimentalno, što 
im je ostalo od Arapa, koji su prije hiljadu i više 
godina zasnovali palmeru i tako oazu prenesli iz 
Afrike u Evropu. 

Izvan nasipa i zidova od zemlje, kojima je pal- 
mera ograđena, siva je stepa, gdje ima halfa-trave 
kao i u Sahari. Kako su međutim sve naokolo vi- 
soka brda, ima i rječica i potočića te njihova voda 
pretvara pustu stepu u plodne vrtove zvane »vega«, 
ako su manji, a »huerta«, ako su veoma veliki kao 
oko Valencije. 2 pa 

Sve me ovdje podsjeća na oazu Biskra u Africi. 
Grad je Elche tipično arapski; ograde su od zemlje 
kao i u Biskri, prašine i nečistoće ima kao u svim 
orijentalnim gradovima, a da slika bude potpuna, 
sve su klupe malenog šetališta »La Glorieta« pune 
badavadžija, puše i gledaju u.ništa, ne misle niti 
hoće da misle, da ih kotač vremena gazi. Kad opaze 
kojeg stranca, svi ga odmah okruže i nasilno se 
nuđaju za »acompariar« i »pasear« palmerom. 


Neko 20 km od Elche je »vega alicantina« kod 
grada Alicante, čiju obalu morsku rado nazivaju 
obala sunca, costa del sol. I jest obala sunca, jer je 
toplomjer na Novu godinu pokazivao na suncu 40 
stupnjeva topline. More je ovdje čisto i sjajno kao 
i nebo te ne znaš, je li nebo odraz plavoga mora 
ili je more odraz plavoga neba, koje s visine iz 
vječnoga mira gleda zlatnim svojim očima dolje 
na vjećiti nemir. 

Španija je uistinu zemlja kontrasta, Iz Valencije 
u Alicante vozio sam se najprije 60 km plodnom 
huertom valencijskom do grada Jatibe (Hative), 
koji se priljubio uz dva brda, na čijim vrhovima 

ponosno stoje dvije gradine. Iz Jatibe je došao na 
dvor napuljskoga kralja kao savjetnik Alfonso 
Borja, koji je 1455. izabran papom kao Calixto III. 
i zasnovao silničku kuću Borgia. Njegov: sinovac ' 
Rodrigo, rođen u Jatibi, poznati je papa Alexandar 
VI., a potomci njegovog rođenog sina Juana (Gio- 
vanni) još i danas gospoduju u Gandiji, gradu u 
blizini Jatibe. 

Iza Montese, gdje su ruševine potresom postra- 
dale gradine viteškoga reda od Montese, zasno- 
vanoga namjesto templarskoga reda, ulazi se u bez- 
vodnu stepu, gdje vinogradi zamjenjuju palme i 
naranče. Nigdje drveta, sve je sivo, golo. Spušta- 
jući se dosta naglo prema moru, susreću se sve više 
vrtovi i maslinici 1 kad se dođe u Alicante, osjeća se 
toplina sunca i milina mora. Jedno sam dopodne 
prolazio neopisivo bujnom huertom, onda stepom, 
u nekim dijelovima golom i kamenitom kao posred 
Sahare i najzad došao do mora i do oaze, 


Priroda je od svoga bogatstva dala gradu Ali- 
cante izvrsnu luku i zaštitila ga od sjevera strmom 
stijenom kao neosvojivom utvrdom i da je više mar- 
ljivosti, bila bi gola brda iznad grada zelena i pi- 
toma, kao što su neki dijelovi. Dvije šumice mladih 
borova lijepo uspijevaju 1 bez natapanja i daju gradu 
i okolici prijaznije lice. 

Iznad grada, posve strmo izbočila se iz mora 
kamena stijena, kao da su je gigantske ruke gra- 
dile. Na toj je stijeni tvrđa Sv. Barbare, nekoć 
»inexpugnable«, neosvojiva. Kao što je petrovara« 
dinska tvrđava prema Dunavu strma i pećinasta, | 
tako je i ova s morske strane, ali je šest puta viša, 
300 m. Tvrđa je dosta prostrana, sa zidovima od tri 
metra debljine. Ima više cisterna, zgrada, skladišta, 

ali je sve zapušteno, tek na samom vrhu još su 
zgrade, u kojima je smješteno nešto vojske. 

S vrha. je lijep pogled na grad, što se stisnuo uz 
brdo, a sve je tako blizu, te misliš, kamen ćeš baciti 
na gradsku vijećnicu i u luku. Da se u Plazi de 
toros drži borba s bikovima, moglo bi se ozgora 
nesmetano gledati, jer se vidi čitava arena sa sje- 
dalima. Na drugoj se strani vidi plodna i zelena 
Vega alicantina, koja se uvalila među brda. Iznad 
nje se nižu gore, sierre, sa snijegom na vrhovima, 
a onamo na istok i na jug raseglo se nepregledno 
more, pa se ljulja, treperi i sja na suncu, kao da se 
Igra 1 pere sitan pijesak te je čist kao kristal na čita- 
voj obali alikantskoga zaliva, zatvorena sa dva rta, 
od kojih je sjeverni nalik na rt »Skočkobila« niže 
Karlobaga u našem Primorju. Karlobažani pričaju, 
da ime Skočkobila dolazi otud, što je vuk ganjao 
kobilu, a ona u muci skočila u more, da spasi glavu. 


Biser je i ponos grada Alicante šetalište uz more, ' 


gdje guste palme priklanjaju svoje lišće do šetalaca, 
kao da ih hoće milovati Tu je debela hladovina za 
Zege sunčane, tu je zabave i razonode, koju poja- 
čava kupalište sa sitnim pijeskom i čistim morem, 
nad kojim su podignuti restorani s kabinama, kao 
što je i »Jettće Promenade« u Nici. Na šetalištu 
Je spomenik mučenicima, palima god. 1844. u borbi 
za slobodu. Grad im je podigao velik spomenik s na- 
pisom: »Alicante a los mdrtires de la libertad«, a 
šetalište je prozvano »Paseo de los Mdrtires«. 

. S druge je strane oaze Elche bogata Huerta mur- 
ciana kod grada Murcije, Od Elche prema Murciji 
nižu se manji gradovi i sela, okružena vrtovima, jer 
imaju izobila vode iz oveće rijeke Segure. Između 
naranača smiješe se kućice sa slamenim krovovima 
i do njih pojedine palme kao suncobrani. Sve nad. 


60 


koi 


visuje gospodski toranj katedrale u Murciji, visok 
gg m, a ubraja se među najljepše tornjeve Španije. 

Murcia broji 125.000 stanovnika, ali to će biti 
sa svim ljudima u vrlo prostranoj plodnoj i bogatoj 
huerti, jer je sam grad za taj broj stanovnika sa 
svojim uskim ulicama i niskim kućama odviše malen. 
Tek ima neobično mnogo crkava. Tu je katedrala 
s »arzobispom« (nadbiskupom), a posve blizu, u 
jedva 23 km udaljenom gradu Orihuela također je 
sjedište biskupije. Za Arapa bila je Murcija prije- 
stolnica kraljevine istoga imena, pa kako su bogati 
muslimani običavali graditi džamije svaki za sebe, 
te su džamije iza gospodstva maurskoga pretvarane 
u crkve, zato ih i ima tako mnogo. 

U crkvi La Eremita de Jesus drže se kipovi, koji 
se nose u procesiji na uskršnji tjedan, koji Španjolci 
zovu »Semana Santa«. Nosioce zovu »nazareni«. 
Zakukuljeni su u duge crne ili bijele haljine s otvo- 
rima za oči i s gotovo metar visokim tuljcem na 
glavi. Kipove je izradio kipar Salcillo rođen u Mur- 
ciji od oca Talijana iz Napulja. Kipovi su od drva, 
čine skupine ljudi prirodne veličine, a prikazuju sce- 
ne iz života Kristova. 

Kad se pozornije motri izrada kipova, crte lica 
i kretnje, zapaža se lijepi sklad, uzvišenost, čista 
umjetnost, a napose kod skupine Molitva na Ma- 
slinskoj gori, La Oracioćn del Huerto. Kristov po- 
gled pun skrušenosti i slatkoće, pouzdanja pun izra- 
žaj lica trojice apostola, koji spavaju i anđeo u liku 
krasnoga mladića uz Krista, djela su božanskoga 
nadahnuća. Vrlo snažno djeluje na gledaoca kip 
Djevice »Dolorosa«, na licu se vidi natprirodni bol 
i bezgranična ljubav. 

Skupina, gdje Juda s poljupcem izdaje Krista, a 
Petar mačem odsijeca uho čovjeka, koji leži do nje- 

govih nogu, važe 695 kg, kako je službeno utvr- 
đeno, a nose je u procesiji 24 nazarena. Skupinu 
Posljednja večera, Ja Cena, nosi 28 nazarena, a 
jednaki broj nosi i skupinu Molitva na Maslinskoj 
gori; tako su teške. 

Ovdje sam doživio neobično iznenađenje. U ne- 
djelju šetam na Paseo de Reina Victoria uz rijeku 
Seguru. Svira vojnička glazba. Motam se između 
svijeta i vidim šest pomorskih časnika. Lijepi su 
ljudi; elegantno obučeni, visoki, jaki, a ni jedan crno- 
manjast, kakvi su Španjolci od najveće česti. Vadim 
svoju bilježnicu, da tu neobičnost zabilježim, kad 
odjedanput čujem, gdje glazba svira himnu neka- 
dašnje Austrije, a sada melodiju državne himne Nje- 
mačkog Reicha, »Bože, živi, čuvaj, Bože !« Nastane 
neko komešanje i pljeskanje. Sve gleda na gradsku 
vijećnicu, Casa Consistorial, gdje na balkonu stoji 
jedan od onih pomorskih časnika i drži ruku na 
pozdrav, salutira. Sve mi je zagonetno: Austrijska 
himna u Španiji, plavokosi časnici, pa onda plje- 
skanje stranoj himni. Tražeći razjašnjenje, opazim 
tri mornara, govore njemački, Pristupim k njima i 
doznam, da su s krstaša »Emden«, a zapovjednik 
njihov, da je za rata 1916. sa podmornicom »U 39« 
pobjegao u luku Cartagenu, jer su ga progonile dvije 
engleske ratne lađe i sad je došao, da zahvali za 
gostoprimstvo. Momčad »Emdena« i nogometni 
klub u Murciji imali su istoga dana utakmicu. 

Ovdje napominjem, da nas Zagrepčane sportski 
svijet u Španiji poznaje po zagrebačkom nogomet- 
nom klubu »Građanski«. U vlaku Alicante-Murcia 
razgovarao sam s profesorom dr. Agullo i u razgo- 
voru mu pokazao »Jutarnji list«, kojemu je on na- 
slov pročitao »Hutarnhi list« i kako je pročitao Za- 
greb, reče veselo, da u Zagrebu pozna »Grahanski«, 

t.j. Građanski, koji je prije koju godinu isprekr- 
stario Španiju igrajući u mnogim gradovima utak- 
mice sa španjolskim klubovima. Hvalio ih je kao 
vrlo dobre nogometaše i završio: »Verdaderos ca- 
balleros« (pravi kavaliri). 

ŠPANJOLSKA BOKA 


I španjolska obala sunca, costa del sol, ima svoju 
Boku, svoj fjord, svoju ratnu luku, kamo se mogu 
povući i sakriti ratne lađe, a to je zaliv, u čijem 
se dnu smjestio grad Cartagena (Kartahena). Pri- 
roda je sama odredila, što će um ljudski da iskoristi 
za svoje utvrđenje i proširenje svoga gospodstva. 
More se ovdje uvalilo između strmih brda u nu- 
trašnjost; tu se proširilo i načinilo luku bolju nego 
bi je izgradile sve ruke ljudske. 

Otvor luke nalik je na usta, što španjolski i tali- 
janski znači »boca« 1 otud eto ime i našoj Boki Ko- 
torskoj, t. j. usta Kotora. Brda oko zaliva od prirode 
su kao bedemi, kao gigantske građevine, gole, strme 
i nepristupne stijene, a na vrhovima su jake utvrde. 
Zaliv Cartagene mnogo je manji od zaliva Kotor- 
skog, a i brda su visoka samo 300 m, dok našu 
Boku okružuju gorostasi Lovćen 1760 m i Orjen 
1895 m. Pred sama usta kartahenska stavila je pri- 
roda otočić Escambera i tako luku zatvorila. 

Stratešku važnost kartahenskoga zaliva cijenili 
su već stari Kartažani i podigli ovdje grad Kartago 
Nova, danas Cartagena. Hazdrubal je grad utvr- 
dio, a Hanibal je tu primio poslanstvo, koje mu je 
preporučivalo, da ne osvaja grad Sagunt. Utvrde su 
poslije podizane i razarane za Rimljana i Gota, 
Arapa i Španjolaca, ali pored sve prirodne jakosti, 
nije se Cartagena U historiji nikada znatnije istakla, 
već se ponajčešće predavala osvajačima. 

Fot. Kurt Hizlscher 


Špiljski grad u Sierri de Guadix 


I u samom gradu ima više nižih brda, gdje su 
bili kasteli, ali su danas ruševine, samo Castillo de 
Moros još je dobro sačuvan. U brdu niže toga ka- 
stela ima više podzemnih stanova, od kojih su neki 
i prostrani i razmjerno dosta udobni. Neki imaju 
s vanjske strane samo vrata, drugi imaju i prozore, 
a vide se i dimnjaci. Takvih podzemnih stanova ima 
mnogo u svim brdima južne Španije, a pred stano- 
vima igraju se golišava djeca. Tako je na pr. u Sierri 
de Guadix čitav podzemni grad, kako se vidi i na 
slici. 

Do najnovijega doba bio je sav grad Cartagena 
opkoljen jakim zidovima, ali su ostali netaknuti sa- 
mo oni do mora, dok su drugi porušeni i baš tomu 
ima Cartagena da zahvali, što ide u red modernih 
gradova. Oko dvije trećine grada okružuju lijepa še- 
tališta, a ulice su od najveće česti ravne i dosta ši- 
roke, što je upravo neobično za stari primorski grad, 

Obala luke ili »riva« vrlo je lijepo uređena te 
može uz nju pristati desetak lađa za ukrcavanje i 
iskrcavanje izravno iz željezničkih vagona. Jedan 
je dio obale krcat željeznom rudačom i livenim olo- 
vom, jer je posve uz more talionica olova, što svje- 
doči o rudnom bogatstvu Španije, Do rive je dvo- 
struko šetalište, na višem je spomenik Kolumba, a 
na nižem herojima palima u ratu na Kubi 1898. 
Nedjeljom ovdje svira vojnička glazba i sila svijeta 
šeta. Slika je šetalaca veoma šarolika zbog mnogog 
vojništva u nošnji svih boja. Tu se vrzu vitki i ele- 
gantni pomorski časnici oko crnookih djevica s ga- 
ravom kosom, a onamo se razvaganio torpedero i 
marinero (artilerist i torpedist), carabinero i cabal- 
lero, puši i pije, pjevucka ili se smije: sve je veselo, 
razigrano, živahno, nemirno i prevrtljivo kao i 
more, 

U to su šarenilo upali njemački mornari i časnici 
s »Emdena«. Sve djevojke iz boljih kuća imaju na 
šeširima vrpce s napisom »Kreuzer Emden«, što 
su dobile na jednoj zabavi, koju je priredila posada 
Emdena od 550 ljudi, među njima 65 pomorskih 
kadeta. Kad je »Emden« odlazio iz Cartagene, 
sva se riva napunila svijeta. Prije polaska izbacio 
je tri puta po petnaest topovskih metaka, što je 
strašno odjekivalo između brda. Kako bi tek mo- 
ralo strašno odjekivati, da se neprijatelj približava 
Cartageni ! 


Kod španjolskih vojnika ne vidim osobite disci- 
pline, ne idu korakom ni kad stupaju u kolonama, 
što daje upravo smiješnu sliku. Na nogama imaju 
za vježbe platnene cipele, alpargatas, a na glavama 
naherene kapice. Svi su dobro obučeni. Za našim 
vojnicima daleko zaostaju u disciplini, ali jedno 
imaju zajedničko, a to je onaj zadah, koji mi je 
ostao nezaboravan još iz doba, dok sam bio među 
»vrlim domobranima«, za kojima su djeca u Osijeku 
vikala : » Mato stoj, krst ti tvoj, na kapi ti 28. broj! 


Španjolski gradovi imaju svoju zasebnu redar- 
stvenu stražu, to je Guardia Municipal. To su grad- 
ski redari kao i u nas, a pored njih su mnogi žan- 
dari, koji nose ime Guardia Civil. Ovi imaju na 
glavi nekakav šljem nalik na lepirova krila. Kad ga 
gledaš, misliš, da je natakao na glavu crnu lakiranu 
zdjelicu i zaštitio je straga crnom daščicom, kao da 
se boji, da ga tko ne udari kamenom po glavi. Vrlo 
su ozbiljni i do krajnosti učtivi. Ne samo da će stran- 
ca uputiti, nego će, šta više, poći s njim do mjesta, za 
koje pita. Od najnovijeg doba imaju i Guardia del 
Asalto, jurišne redare, kao plod revolucionarnog 
raspoloženja, 

U luci su četiri velike ratne lađe i dvije torpiljače, 
a još ih je nešto u arsenalu, gdje rade hiljade rad- 
nika i kad o podne i navečer napuštaju posao, tolika 
ih množina nagrne na izlaze, te se čini da prodire 
bujica. Pored radnika u arsenalu i u luci ima ih sva 
sila u tvornicama superfosfata, amoniaka, eksplo- 
ziva, stakla, sapuna, te u krečanama i u livaonici 
olova. Cartagena je tvornički i trgovački grad, zato 
ima i mnogo kavana i barova pa luksuzno uređenih 
kasina i »cirkula«. »Casinos« i »circulos« politička 
su udruženja, a imaju prostorije obično u vlastitim 
kućama. 

Za Španiju se može reći, da je zemlja političkih 
stranaka. "Vu su prije prevrata bili republikanci i 
monarhisti, socijalisti i komunisti, sindikalisti i 
ekstremisti, progresisti i regionalisti, tradicionalisti 
i nacionalisti, radikali i liberali, a u najnovije su 
doba uglavnom desničari, ljevičari i centrumaši, ka- 
tolici i antikatolici, t. j. crkvi skloni i neskloni. Za 
općinskih izbora god. 1931. bila je borba između 
republikanaca i monarkista. Monarkisti su ogrom- 
nom većinom nadglasali republikance, ali su repu- 
blikanci svojom vikom nadvikali monarhiste i pro- 
glasili republiku. Kralj je u povodu toga dobro- 
voljno napustio zemlju i tako dao maha republi- 
kancima. 

U Cartageni je i mene napustio moj putni drug 
Holanđanin. Jednoga smo dana veselo razgovara- 
jući došli na poštu, kad nam se odjedared pridruži 
mlad, lijep, živahan, neobično razgovorljiv čovjek, 
bujica od riječi. Brzo utvrdimo, da je Holanđanin, 
nastanjen već sedam mjeseci u Barceloni kao glavni 
zastupnik za eidamski sir. Moj se dedak gotovo 
raskvasio od veselja videći svoga zemljaka, a kad 
mu ovaj reče, da sutradan putuje lađom u Melillu i 

dalje u Alger, odmah on pristade uz njega moleći 
me, da mu oprostim, jer da je i onako vruće želio, 
da prijeđe u Afriku, Odobrim mu, hoćeš ne ćeš od- 
luku i ugovorimo, da ćemo rastanak proslaviti. Pri- 
druži nam se još jedan Nijemac, trgovac vinom i dva 
časnika s »Emdena«. Nađemo jednu bodegu, gdje 
se toči vino iz buradi i gdje imaju »porone«, u što 
se moj dedak zaljubio. Poron mu je bila najslađa 
španjolska riječ. To je pri dnu široka boca, grlo 
ili vrat ima kao i svaka boca, ali povrli toga ima još 
jedan kos otvor ili cijev, na koju se pije, srče ili se 
s visoka lijeva u usta. Španjolac je u tom pravi maj- 
stor, Otvori usta i lije, 1 duše mi, ne vidim, da guta, 
već mu se samo kliže niz grlo. Kad je to moj Ho- 
lanđanin prvi put vidio, tako se oduševio, da se 
odmah i »nacuclao«, a ja mu otpjevao: »O deda, 
deda, tako ti neba, što piješ više, nego ti treba !« 
I časnici, koji su se ispočetka nećkali, našli su u »po- 
ronu« neku zabavu i slast, ali i napast, i zdravo se 
»ožderickali«, a s njima i čitavo društvo. 

Iz Cartagene sam se otisnuo na vrlo nepoetičnoj 
lađi »Poeta Arolas« u Almeriju. Ulazeći u luku 
vidim goleme neke naprave na moru za krcanje 
željezne rudače. Kad sam došao bliže, opazim na 
lađi, koja je pristala uz te naprave, našu zastavu, a 
na lađi pročitam: Plitvice, Sušak. Bilo mi je toplo 
oko srca kao onome, koji izgubi dragocjenu stvar i 
opet je nađe ili se rastao od svojih milih i dragih 
i opet se s njima sastao. 

Naprave su kojih 30 m iznad mora i željeznica 
dovozi mnoge vagone pune rudače nad samo more 
i otud se krca izravno u lađe. Morao sam daleko 
obilaziti, dok sam željezničkim tračnicama došao 
blizu lađe i zapitao kršne mlade ljude, jesu li Hr- 
vati. Iz vesela smiješka, koji se rasipao njihovim 

licima, razabrao sam, da smo zemljaci. Najradije 
bih od oduševljenja izljubio makar i lica zagarena 
od crne prašine, jer znam, da su čestiti naši Pri- 
morci. Namjeste mi duge ljestve i eto me među 
njima. Sve su naši ljudi od Bakra i Novoga, samo je 
telefonist Slovenac. Navečer smo se sastali u gradu, 
gdje su se uz čašicu vina raznježila naša meka sla- 
venska srca i tople slavenske duše. Bilo je smijeha i 
šale, zabave i pjesme, te je od mirnog telefoniste 
Janeza postao Don Juan (čitaj: Huan). 


Drugi se dan toplo oprostimo i oni se krenu 
prema Rotterdamu, a ja razdragan i pun sreće odem 
na staru tvrđu »Alcazaba«, koja se diže na strmu 
brdu iznad grada. Zidine su i kule još u dobrom 
stanju, ali je sve napušteno. Samo na najvišem dijelu 
tvrđe smještena je radio stanica. Igra prirode i vre- 
mena! U starinskoj arapskoj kuli najnovija umotvo- 
rina modernog čovjeka. I samo ovo kamenje mora 
se buniti protiv toga moderniziranja. Tu, gdje su 
nekoć stidljive Maurke svoju kao noć tamnu kosu 
kitile cvijećem, u vrtovima uzdisale i kamenju i 
cvijeću šaptale tajne svoga srca, dvadeseti je vijek 
smjestio napravu, kojom lete tajne hiljade milja 


daleko. 


Sa starih utvrda grada Alicante i Cartagene širok 
je pogled na grad s ravnim krovovima, ali daleko 
zaostaje za ovim, jer su ovdje u starom dijelu grada 
ravni krovovi bijeli bjelcati kao i kuće, a među 
njima su uske ulice kao tamne crte, kao kanali na 
cvjetnoj poljani ili šavovi na bijeloj ponjavi.. U sre- 
dini te bjeline stara je katedrala s okruglim kulama 
te je više nalik na tvrđu nego na crkvu. Građena je 
u doba pljačkanja i saracenskog gusarenja, u doba 
borbe između krsta i polumjeseca. 

Almerija ima vrlo ugodnu klimu i toplomjer 
rijetko padne ispod 18" Ć topline, ali je uza sve to 
zimi malo stranaca, jer je okolica vrlo siromašna 
te stranca napastuju mnogi prosjaci svake ruke: bo- 
galji i zdravi, muški i ženski, odrasli i djeca. Još su 
dosadniji čistioci cipela, kojih je sva sila. U Barce- 
loni su posebne radnje za čišćenje cipela, limpia 
bolas, a što se ide dalje na jug, sve se više mu- 
vaju ulicama sa svojim stolčićem i sandučićem, sve 
su prljaviji i nasrtljiviji. I kad bi se po svjetlucanju 
cipela prosuđivala duševna vrijednost ljudi, onda bi 
ovdje bili sami umnici ! 

Da bi stranci posjećivali sve krajeve Španije, 
uprava željeznica olakšava putovanje izdavanjem 
kilometričnih i kružnih voznih karata, te se može 
uzeti »billete kilometrico« za 3 do 12 hiljada 
kilometara na 3 do 12 mjeseci, pri čemu se ima 
popust od 40 postotaka. Billete kilometrico od 
3000 km ima I5 listova, svaki list sadrži 200 km, 
razdijeljenih sve po 5 km te se kod svake vožnje 
otkine toliko puta po 5 km, koliko iznosi vožnja, 
ali nikako manje od 30 km. Ja sam za takvu kartu 
platio 140 peseta, oko 840 dinara. Za strance su 
zgodne kružne karte, billetes semicirculares, gdje 
je još veći popust, ali je određen pravac i da- 
ljina vožnje. Tako na pr. kružna karta za vožnju 
od 3319 km stoji samo 128 peseta, a prođe se či- 
tava Španija. Još dodajem, da španjolski ekspresni 
vlakovi imaju samo 1. i III. razred, cijena je ista 
kao i za putničke vlakove, a nikad nisu prepuni, jer 
primaju samo one putnike, koji se voze najmanje 
100 km daleko. 

ARAPSKI SJAJ U ŠPANIJI 


U osamstogodišnjim borbama između krsta i po- 
lumjeseca u Španiji napokon je polumjesec podlegao 
krstu, ali su ostali Živi svjedoci polumjesečeva sjaja, 
arapske, arhitektonske umjetnosti i razumijevanja 
prirodnih ljepota. 


U gradu Granadi, u Alhambri, muzej je arapske 
umjetnosti, carstvo poezije, akord ljepote, zato i 
kaže posve ispravno španjolska rečenica: Quien no 
ha visto Grandda, no ha visio nada (tko nije vidio 
Granade, nije vidio ništa). 


U parku Alhambre, iza Puerta de las Granadas 
(vrata Granade), u divnoj šumici prestaje gradska 
buka, kiklopske zidine i kule zaštićuju tajanstveni 
mir, stoljetna drveta, oko kojih se vije zeleni br- 
šljan, sagradiše mirisnu sjenicu, u kojoj je prijatna 
tama razigrana zlatnim zrakama sunca, žuborom 
potočića, pjevanjem slavuja i strujanjem zraka s ne- 
botične Sierre Nevade. 


Park Alhambre dosta je nalik na zagrebački Tuš- 
kanac. Jednako je otprilike velik kao i prvi dio 
Tuškanca onamo do sastavka Josipovca s ulicom 
Mošinskoga, a jednako ima i ulaz iz glavne ulice, 
Calle de los Reyes Catolicos, kao i Tuškanac iz 
Ilice, Sredinom parka vodi cesta, a s jedne i s druge 
strane ceste vijugaju puteljci, uz koje žubori voda, 
koja dolazi od vodoskoka u Alhambri, 

S desne strane zatvara šumicu brdašce Monte 
Mauror sa Torres Bermejas, a s lijeve više strane 
jest prava Alhambra, okružena golemim kulama i 
jakim zidinama, iza kojih izgradiše maurski vladari 
svoje čarobne dvore, gdje se razvio sjaj arapske 
umjetnosti, a s mirte, s naranača i lovora diže se u 
nebesku modrinu miris, osvježen i poprskan njež- 
nim vodoskocima kao najsjajnija žrtva veličanstvu 
prirode, 

Ulaz je u Alhambru, u kalifske dvore, iz šumice. 
Na ulazu je jedna niža, okrugla i jedna viša četvero- 
uglasta kula s teškim, željezom okovanim vratima. 
Na vratima kule »Puerta de la Justicia« utisnuta je 
ruka, koja ima simbolički prikazati pet glavnih za- 
povijedi islama : molitva, post, dobra djela, sveti rat 
i hodočašćenje u Meku. Iznad drugih je vrata ključ 
kao znak, da su ta vrata ključ tvrđe i u čijim su ru- 
kama vrata, gospodar je Alhambre. 

Između jakih zidina dolazi se na »Plazu de los 
Aljibes«, gdje su mnogi bunari puni vode, svedene 
ovamo iz velike udaljenosti, iz rječice Darro, koja 
teče duboko ispod Alhambre i presvođena protječe 
čitavom Granadom, da se u velikom parku »de Ca- 
stelar« sastane s rijekom Genil, što dolazi ispod 
Sierra Nevade te vijuga prostranom vegom granad- 
skom. Trg »de los Aljibes« zatvaraju visoke kule 
»Alcazabe«, što dolazi od riječi »kazba«, a to je 
glavni dio tvrđe kod svih arapskih gradova. S kule 
Torre de la Vela zalepršale su 2. siječnja 1492. za- 
stave katoličkih vladara (de los reyes catolicos), 
Ferdinanda i Izabele. Gotovo osam stoljeća prije 
toga ponosno se vijala s istoga mjesta zelena zastava 
s polumjesecom, S istočne je strane toga trga Pa- 
lacio Arabe (kalifova palača). Zgrada je izvana 
gotovo neugledna, niska, bez prozora, ali kad se 

otvore vrata i uniđeš u prvo dvorište, u Patio de la 
Alberca, misliš, da si došao u raj. 

U, sredini je duguljast ribnjačić, obrubljen mra- 
mornim pločama, a u vodi se kao u ogledalu odra- 
zuju mirte i naranče, nježni stupovi galerije i go- 
lemi Torre de Comarex. Stijene su galerije prepune 
najdivnijih arabeska u nježnim bojama, pod je od 
mramora, stupovi i vrata od cedrovine, ukrašeni 
umjetničkim ornamentima, a sve je vrlo skladno 
protkano arapskim napisima, te se čini, da je sunce 
Po stijenama razlilo svoju dugu i tu je trajno ostala 
kao ukras. 

U Torre de Comarex sjajna je dvorana posla- 
nička (Sala de Embajadores), gdje bijaše i prije- 
stolje. Tu su Mauri održali sa svojim posljednjim 
kalifom Boabdilom sjednicu, na kojoj su zaključili 
predaju Granade. Zidovi su kule tako debeli, da 
svaki prozor za se čini čitavu sobu. Prozori su u 
sredini razdijeljeni vrlo nježnim mramornim stu- 
pom, što je značajka maurskoga stila. Na stijenama 
su arabeske, bogata ornamentika ponajviše u crve- 
noj i modroj boji te se računa, da samo u toj dvo- 
rani ima 150 uzoraka ornamentike, što je građeno 
tako, da su uzorci izrađeni od kovine utisnuti u 
svježu sadru, i zato je sve tako čvrsto i trajno. 

Iz Patio de la Alberca dolazi se u Patio de los 
Leones, lavlje dvorište, poznato svakom našem 
srednjoškolcu već iz povijesne školske knjige. U 
sredini je dvorišta dvostruka okrugla posuda, gornja 
od alabastra, donja od mramora. Voda visoko skače 
i pada te se preko ruba gornje posude razlijeva kao 
srebrno velo u donju, a otud u lavove, koji: drže 
posude i u nježnim mlazovima izbacuju vodu u mra- 
morne žljebove, kojima otječe dalje. Dvorište okru- 
žuju galerije, u kojima su se kalifi i njihove milje- 

nice odmarali i valjuškali na mekim dušecima uza 
svirku sitne zurle i udaranje tamburina, a sunčanu 
im žegu rashlađivala sitna rosa s vodoskoka. 

Kad sve to gledaš, misliš, da si u carstvu priča, 
maštanja, poezije. Gledaš redove vitkih stupova 
s lukovima, s kojih vise sadreni ukrasi kao čipke ili 
kao stalaktiti; arabeske na stijenama čine se per- 
zijski ćilimi i gledajući to, oblijeće te duh Orijenta, 
a ona voda, što skače u vis i s tajanstvenim se romo- 
nom ruši, kao da ti u skladnom ritmu pjeva pjesmu 
prošloga sjaja. 

Ne možeš se suzdržati, da ne prijeđeš prstima 
preko nježnih arabeska i da ne prebrojiš svih 125 
stupova, od kojih ti se svaki čini tanki kolac čerge, 
pa da su Arapi, sinovi pustinje i djeca čerge i ovamo 
prenesli znakove stare svoje postojbine. Brojim la- 
vove i svih 12 gladim. Gledam perspektivu stupova, 
divim se nesimetriji, koju svako vješto oko zapaža, 
a ipak je cjelokupna slika skladna i nenatkriljivo 
lijepa. 

Duša iza toga tako pliva u raskoši, tako je za- 
sićena bogatim utiscima, te nema više interesa za 
podrobnije razgledavanje i drugih dvorana i dvo- 
ranica, vrtova i vrtića, kula i kulica : Torre de Picos, 
de Damas, de Cadi, de Sete Suelos i druge, a po- 
gotovo ne nalazi ništa na Palacio de Carlos Quinto 
sa 32 nespretna stupa, što drže okruglu galeriju oko 
dvorišta. I crkva »Santa Maria«, izgrađena god. 
1581. u stilu renesanse, kontrast je nježnosti i poe- 
zije u Palacio Arabe te ide u ovaj sklop samo svojom 
umjetničkom stranom, ali kvari sklad svojom veli. 
činom i stilom. Građena je kao simbol pobjede krsta 
nad polumjesecom. 

Iznad Alhambre, na pristanku brda El Sol, iz- 
među cipresa, mirta, lovora i naranača jest vila Ge- 

neralife. U terasastim vrtovima, gdje je priroda 
razlila sve svoje raskošje, tihi zefir nježno titra 
lišćem šestogodišnje »Cipres de la Sultania«, kao da 
narančama, mirti i lovoru priča nevjeru sultanije, 
koju je prema tradiciji posljednji maurski kalif 
Boabdil el Chico (čitaj: čiko, što znači mali) zate- 
kao ovdje u zagrljaju Aben Ahmeda. Nježni se vo- 
doskoci isprepleću, jedan se k drugome priklanjaju, 
kao da pričaju o ljubavnim tajnama, što su ih ne- 
koć slušali... 

Sa terase vile širok je pogled na grad, na sliko- 
viti Albaicin, predgrađe Granade, na vazdan zelenu 
vegu granadsku i na Alhambru sa svim kulama i 
zgradama, Pogled je kod zalaza sunca upravo ne- 
opisivo lijep, jer se jače ističe crvena boja zidova, 
otkud dolazi i ime Alhambra. Zidovi i zemlja i ka- 
men okolišnih brda crvene su boje od željeznih 
spojeva. 

Iznad Generalife je Silla del Moro, sjedalo 
Maura, odakle je veličanstven pogled na Sierra Ne- 
vadu, Snježnu goru, pogled, koji je u moju dušu 
utisnuo tako snažnu sliku, da je ništa ne može izbri- 
sati, i kad budem najrazdraganiji, mašta će mi tu 
sliku dočaravati, da još poveća razdraganost duše. 
Sierra Nevadu vidim iz svoje sobe, vidim je s ulice, 
iz svih kula Alhambre, ali sa Sille del Moro prika- 
zuje mi se u svoj svojoj golemosti, sjaju i prirodnom 
veličanstvu. Dijeli me od nje rastrgana dolina rijeke 
Genil, iznad koje se strmo dižu gola tamna brda 
s oštrim šiljcima, a poviše njih je snijeg, sve je 
bijelo bjelcato, cakli se i sja, kao da je razasuto 
alem-kamenje i biser. Sve mi se čini blizu, bliže nego 
Jungfrau od Interlakena ili Dachstein od jezera 
Hallstadskoga. Jasno se razbiraju tri šiljka, od ko- 
jih je najzanimljiviji Picacho de Veleta 3470 m i 

3481 m visoki Pico de Mulhacćn, najviši vrh u 
Španiji. 

Za svoga najvećeg sjaja, prije god, 1492., imala 
je Granada pola milijuna stanovnika, a danas tek 
105.000. 

Granada ima različnih znamenitosti u mnogim 
crkvama, koje su od najveće česti preuređene dža- 
mije, a među njima i golema 116 m duga katedrala, 
u kojoj se čuva srebrna kruna i žezlo Ferdinanda 
Katoličkoga te zastave, što su 1492. navijestile, da 
je Alhambra u rukama krsta, zatim mnoge skupo- 
cjene misne haljine, darovane kardinalima. 


1831. liberali digli protiv vlade, Mariana im je spre- 
mala zastavu, Protivnici je uhvate i ubiju, jer nije 
htjela odati tajnu. Grad joj deset godina kasnije 
podigne spomenik, na kojem pored ostaloga piše: 


Victima de libertad en 1831. (Žrtva slobode.) 


Tijelo joj je pokopano u katedrali ispod kora. 

Na brdu, nasuprot Alhambre, slikoviti je Albai- 
cin, nekoć sijelo maurskih plemića i bogataša — da- 
nas sijelo cigana, bijede i siromaštva, gdje su mnogi 
podzemni stanovi. Jednako je i na Camino Nuevo, 
Novom putu, gdje sam pored podzemnih stanova 
vidio i veliku podzemnu crkvu. Ljudi kao jazavci 
izlaze iz duplja i rupa i pozdravljaju bijeli dan. Kad 
sam išao tim putem do groblja i na brdo El Sol, 
znojio sam se kao usred ljeta, iako je bila druga 
polovica siječnja: tako je ugodno prigrijalo špa- 

njolsko sunašce i rado priznajem, da je Španija 
zemlja sunca, tierra del sol. 

Od trgova je najživlji Puerta Real i Plaza de 
Bibarambla, Na trgu Bibarambla spaljivali su se za 
vjerskih svečanosti inovjerci i protivnici katoličke 
vjere. Tu je bilo sjedište inkvizicije, vjerskog suda, 
na kom se istraživalo, tko je nevjernik i otpadnik od 
katoličke crkve. Istraživalo se vrlo strogo, dosta 
puta i nepravedno: Izmišljali su najgroznija mu- 
čenja, da istisnu priznanja, pa su mnogi u teškim 
mukama priznavali krivicu, koje nisu ni počinili. 
Kažnjavalo se zatvorom, oduzimanjem imovine, 
progonom iz zemlje i spaljivanjem. U Španiji je 
inkvizicija uvedena 1480. Katolički kraljevi Ferdi- 
nand i Izabela primjenjivali su je veoma strogo pro- 
tiv Muslimana i Židova, a najgrozniji bijaše gene- 
ralni inkvizitor toga doba Torquemada, prior Do- 
minikanaca u Segoviji. 

U krivudastim uskim ulicama Gran4de ima iz 
arapskoga doba kuća i portala, potkovastih lukova 
i kula. U ulici Carrera del Darro, otkud se vide 
visoko gore na strmoj stijeni zidine i kule Alhambre, 
zanimljiva je Casa de Castril, kuća s pročeljem, 
urešenim mnogim reljefima i s natpisom: »Espe- 
randola del cielo«. Priča se, da je neki plemić u toj 
kući imao neobično lijepu kćer, koju je pazio kao 
zenicu oka svoga. Jedne mu se noći pričini, da je 
netko kod kćeri. Kad ne nađe nikoga, posumnja na 
svog paža, zgrabi ga i uzme gušiti. Mladić u muci 
viče: milost! ali plemić ga u bjesnilu baci s balkona 
u rječicu Darro govoreći: »Aqui has de quedar 
esperdndola del cielo/« (Tu imaš ostati očekujući 
je s neba.) 

MALAGA, NAJTOPLIJA TOČKA EVROPE 


Sa slikom čarobne Alhambre i Sierre Nevade u 
duši teška sam se srca krenuo iz Grande k moru, 
u Malagu, u raj Španije, Željeznički put vodi pri- 
strancima različnih »sierra« (gor4), koje se pitomo 
spuštaju u granadsku vegu, kojom se u prirodnom 
ćilimu isprepleće rijeka Genil (Henil) kao srebrna 
nit. Na rubu vege smjestio se gradić Santa Fć, što 
ga je god. 1491. podigla kraljica Izabela za podsje- 
danja Granade. U tom je gradiću s Krištofom Ko- 
lumbom potpisan ugovor o putu na zapad, u Ame- 
riku. Međutim taj ugovor nije nikad potpuno iz- 
vršen. 

Bogata se vega sve više suzuje, zbližuju se gola 
brda, da se napokon 52 km daleko od Gran4de sa- 
stanu i rijeku Genil tako stisnu, te kod grada Loja 
(Loha) mora sebi da uskom gudurom krči put iz- 
među stijenja i kamenja rušeći se tako bučno, da 
narod te slapove i brzice zove: Los infiernos 
(pakao). ' 

Još su zanimljivije provalije, slapovi i jezerca, što 
ih čini rječica Quadalhorce spuštajući se k moru iza 
Bobadille, raskrsnice željeznica prema Malagi, Gra- 
nadi, Cć6rdobi i Gibraltaru. Rječica je probila i ra- 
stavila dvije stijene te načinila usko korito, kojim 
buči i šumi, ruši se i brza il se u malenom jezercu 
odmara, da skupi novu snagu za borbu s kamenom 
i stijenama u provaliji. 

S jedne strane rječice s velikim je poteškoćama 
izgrađen željeznički put s mnogim tunelima, a 
s druge je strane kanal za natapanje uskih dolinica. 
Visoko iznad željeznice strše rastrgani šiljci stijena, 
duboko niže željeznice zeleni se i plavi bistra voda 
rječice, a njezine slapove iskorišćuju kod stanice 
Chorro (Čoro) za dobivanje elektrike. U provaliji 
rječice uklesane su u stijene stube i puteljci ili su 
učvršćeni uski mostići, da se može prolaziti prova- 
lijom i diviti se neobuzdanom i divljem rušenju vode. 

Tako su i u našoj Lici niže sela Doljani strme sti- 
jene stisle Unu te se između njih probija sutjeskom, 
strmom i uskom, da samo koza može pokraj vode 
naći prolaz, Iza sutjeske je jezerce, iz kojega se vođa 
ruši s mnogim slapovima u usku dolinu Rmanj. Su- 
tjesku, jezerce i slapove narod zove Martin brod, ali 
je zbog udaljenosti našim turistima ta prirodna lje- 
pota slabo poznata. 

Pošto je rječica Quadalhorce svladala zapreke i 
korito se proširilo, a i željeznica se riješila tunela, 
kao da si došao u drugi svijet. Sva su brdašca u cvi- 
jetu, a zrak je tako primjetljivo topliji kao da se pri- 
bližuješ peći. Između cipresa i paoma, limunova i 
naranača, banana i šećerne trske te zelenih livada i 
bujnih vrtova približava se Malaga, okružena pla- 
vim morem i vinorodnim brdima. 

Malaga je najtoplija točka Evrope. Usred zime 
imam najmanju toplinu od 15 stupnjeva, kad se za 
neobično studene zime god. 1928.-9. u Zagrebu živa 
spuštala i do brojke 30 ispod ništice. Sa sjevera je 
Malaga zaštićena visokim brdinama od hladnih vje- 
trova, a otvorena je prema toplom jugu. Ljetnu 
žegu ublažuje dašak povjetarća s mora i sa Sierre 
Nevade, a zimsku studen toplo sunce i topli vjetro- 
vi afrički, zato ovamo dolaze mnogi »zimubješci«, 

Ostavili su u svojoj domovini kao i ja snijeg i led, 
maglu i bljuzgavicu, da se ovdje sunčaju na toplom 
španjolskom suncu. 


Iznad grada je 200 m visoko brdo sa starom ma- 
urskom tvrđom Gibralfaro, gdje su se Arapi dugo 
opirali katoličkim kraljevima. Ime se tvrđe izvodi 
od arapske riječi »djebel« (brdo) i »faros« (svje- 
tionik). Donji je dio tvrđe iz doba Feničana, ali su 
se zadržale samo neke kule i crni zidovi, a između 
njih su bijedne kućice. Od nečistoće i neugodna za- 
daha jedva se prolazi između rojeva musave djece. 
Okupe stranca, prate ga, pružaju ruke i jednako go- 
vore: penny, penny (sitan engleski novac), držeći 
Englezom svakoga, tko ovuda prolazi s knjigom u 
ruci ili s dalekozorom i fotografskim aparatom o 
ramenu. 


Na brdu iza utvrde Gibralfaro hvataju odrasli i 
djeca ptičice. Razapeli su po zemlji dugu mrežu, ko- 
ju mogu iz veće daljine zatvoriti, Oko mreže smje- 
stili su krletke s ptičicama, najviše češljugarkama, 
a jedna je svezana za nožicu u otvorenoj mreži, da 
slobodno leprša. Videći pjevice zarobljene svoje 
družice, dolete k njima. Mreža se zatvori i eto no- 
vih robova, Španija nema mnogo ptica pjevica, jer 
nema mnogo šuma ni voćnjaka pa i ovima eto, što 
k njima dođu kao veseli gosti preko zime, oduzi- 
maju slobodu. 


Iznad sviju zgrada Malage visinom se i veličinom 
svojom osobito ističe katedrala, izgrađena na mje- 
stu maurske džamije. Duga je 145, široka 85 ko- 
račaja te zagrebačka katedrala svojom dužinom jed. 
Va dosiže njezinu širinu. Ima dva tornja, ali je jedan 
krnj, nedovršen, kao da je u polovici presječen. Ne- 
stalo je novca i dragocjenosti, koje su Arapi zaplje- 

njivali, pa je s tim nestalo i sredstava za gradnju i 
dovršenje tornja. 

Oko katedrale i uopće u starom dijelu grada uli- 
ce su uske, ali noviji dio uz more sa svojim širokim 
šetalištem Paseo de la Alameda i parkom Jardines 
daje gradu gospodsko lice. Park Jardines svojom 
je veličinom jednak zagrebačkom Zrinjevcu, produ- 
Ženom sve do državne stanice. Podjela je parka vrlo 
ukusna i zgodna. Najprije je uz more široka cesta 
za teretna kola, a ima dva reda golemih platana, 
onda je aleja paomđ, široka i gusta, da jedva prodiru 
zrake sunčane; zatim dolaze nasadi cvijeća i trop- 
skog drveća, isprepleteni puteljcima s kamenim klu- 
pama i nježnim vodoskocima ; dalje je široka aleja 
paoma i platana, vrlo gusta i slikovita, jer se izmje- 
njuju niže palme s višim platanama kao da se natje- 
ču, koje će pružiti više hlada šetaocima i da se šu- 
štanjem svoga lišća pridruže šaptanju nježnih pa- 
rova na mnogim klupama. Do ove je aleje široka ce- 
sta za aute i kočije, onda opet aleja paoma i pla- 
tana i najzad cvjetni nasadi. 

Drveta zastiru toplo španjolsko sunce, s mora i 
gora struji svjež zrak i zove u taj raj šaroliki svijet. 
Tu vidiš visoke suhe Engleskinje pjegava lica s lor- 
njonom, knjigom i štapom; koštunjave Engleze 
s klopavim šeširom, bijelim obrvama, bezbrižnim 
klecavim hodom i s lulicom u ustima; bogata Ame- 
rikanca, užurbana Crnca, visoka hladna Norveža- 
nina, ozbiljna Nijemca i ponosna Andalužanina s vi- 
sokim šeširom i širokim obodom te ponosne Anda- 
lužanke u crnu odijelu s visokim češljem u glavi. 
Češalj je u nekih i 40 cm visok, a oko njega se vije 
crna koprena, mantilja, kojoj domaći i strani pjes- 
nici pjevaju hvalospjeve. Mantilja, sitne ruke i ma- 
lene noge značajke su andaluške žene. 

Jača je međutim značajka Malage vino i šećerna 
trska. Vino je slatko kao med, jako kao grom, a 
jedna litra stoji ovdje samo 1.20 do 1.50 pesete, 


Andalužankežs mantiljom na glavi 
dakle 8 do IO dinara, a tek vanredno fino vino oko 
15 dinara. Tko ga onda ne bi pio?! 

U Španiji nisu gostionice uređene kao u nas, gdje 
se jede 1 pije od jutra do kasne noći, Gostionice 1 re- 

storani otvoreni su samo po dva-tri sata u doba ruč- 
kai večere. Nitko ovdje ne sjedi u gostionici sate 
i sate da pije vino na litre; Španjolac toga ne pozna. 


Vino se kao i različiti likeri pije u barovima i redov-, 
no samo na čaše i čašice, a radni svijet ide u podru-| 
me, gdje na buradi piše ne samo vrsta nego i cijena, 


vina. I tu se pije na čaše od jednog decilitra, a gdje- 


gdje imaju i »poron«. Čaša vina u podrumu stoji po: 
svoj Španiji diez centimos, oko pola našeg dinara, | 


samo je u Malagi po quinze centimos (15 centimo- 
sa), oko jedan dinar. Razumije se, da je u barovima 


vino skuplje, a redovno lošije, zato sam se ja s Ho- 


lanđaninom a poslije i sam, više držao podruma 
nego barova. 

S jednim trgovačkim putnikom iz Valencije susre- 
tao sam se u Cartageni, Almeriji 1 Granadi i kad 
smo se opet našli u Malagi, pozove me on u odličan 
jedan bar na čašu vina. Pijemo čašu jedne vrste, ali 
mi je kiselo. Moj Valenciano neobično razdragan, 
što sam hvalio njegovu Valenciju, naruči drugu vrstu 
vina, ali ito je za mene bilo kiselo. Onda on zatra- 
ži pravo malaško vino, ali ni to nije onakvo, kakvo 
sam pio svakog dana dva-tri puta u jednom po- 
drumu, Začudno je, da se baš na samom vrelu, u sa- 
moj Malagi, ne može dobiti u baru pravo malaško 
vino, Jednako mi je kasnije bilo i u Jerezu, gdje su 
najglasovitija španjolska vina, ali onog pravog, do- 
brog, hvaljenog i opjevanog nema u barovima, Tako 
je bilo i u nas u Srijemu. Iako su bila na glasu crna 
vina Srijemskih Karlovaca, te se nekoć po svoj Nje- 
mačkoj i Austriji čitalo u jelovnicima : »Karlovitzer 
Rotwein«, u samim Karlovcima ni u kojoj gostionici 
nije bilo dobra crna vina. 

I Englezima ide ovo slatko vino u slast pa i njih 
vidim u podrumu, gdje srču sad čašicu, sad lulicu. 

Iako je vino ovdje odlično i jeftino, domaći ga Ti- 
jetko piju za jela, jer je, kau, teško, te ga piju samo 
kašicu prije jela i prije spavanja, dakle u neku ruku 
kao lijek. 

S jedne i druge strane Malage, grada od 140.000 
stanovnika, proteže se uz more bogata vega, gdje 
pored ostaloga rastu banane i šećerna trska. Šećerna 
trska treba da je u vodi kao i riža. Jedan mi je se- 
ljak pokazivao, kako se trska, razrezana u komade 
od 2 do 3 dm dužine, polaže vodoravno u iskopane 
jarke. U koljencu trske je »brote« (klica), koja pu- 
sti u zemlju korijen, a u vis stabljiku. Uz dovoljnu 
vlagu naraste stabljika nešto viša nego naš kukuruz, 
od koga je tanja, a i lišće je uže i gušće, Ima stab- 
ljika i do 4 m visokih. Sadi se s proljeća, a zimi se 
siječe i u obliku štapova nosi u svežnjima na magar- 
cima i mulama u šećerane, kojih ima više oko Ma- 
lage. Gledam čitave karavane sitnih magaraca i mu- 
la, kako se s tovarom lijeno vuku u šećerane. I nova 
gradska vijećnica, ayuntamiento, bijela je i lijepa, 
kao da je tek izašla iz tvornice šećera. Irsku pro- 
daju i i na trgu uz vrlo nisku cijenu. Raspolove je vrlo 
vješto nožem, režu na komadiće, djeca kupuju, gris- 
kaju i sišu slatki sok. 

Andalužani su lijepi ljudi, veoma živahni, daro- 
viti, ali dosta lijeni, jer. imaju u svojim žilama 
više arapske krvi. U: visokim, uskim dolinicama 
Sierra Nevade ima i danas čistih potomaka Maura. 
Ime Andaluzija dolazi od Vandaluzija, jer su ovim 
krajevima vladali neko vrijeme Vandali. 


85 


RONDA, ZAGONETKA PRIRODE 


Rađa se jutro, nevino kao djevica, Nigdje ni 
oblačka. Iza rastrganih golih brda diže se zimsko 
sunce, diže se polako, lijeno i gradi hiljade duga u 
kapljicama rose na travi, lišću i cvijeću u lijepom 
parku tipičnog španjolskog grada Ronde, gdje se 
priroda našalila i pokazala svoju samovolju i silu, i 
sastavila strašno s neobičnim, nedokučljivo s veli- 
čanstvenim. 

Brdo se svršava sa strmim stijenama, čini se neki 
kameni poluotok, okružen valovitom dolinicom, ko- 
jom vijuga potok Quadiaro. Potok ne obilazi polu- 
otočić, kako bi prema današnjem stanju bilo prirod- 
no, ne traži lakši put, nego poluotočić presijeca i šu- 
mi duboko dolje među raspuklim stijenama. Vrlo je 
lijep primjer antecedentne ili epigenetske riječke do- 
line. Kao da su svi divovi i kiklopi napeli sve svoje 
sile. i rastavili stijene, da skrate potoku put. Voda 
nije lako načinila tu provaliju, tu su možda djelo- 
vale i jače sile, sile podzemne. Priroda je tu pred 
vijekovima s užasnom lomljavom pokazala svoju 
prpošnost, kapricu, kad je baš ovu golemu kamenu 
ploču rastavljala, kao da je htjela reći u šali: Hajde, 
da se okladimo, da ću ovu stijenu raspoloviti ! 

Koliko se i kakvih misli rađa u čovjeku gledajući 
ovu prirodnu zagonetku! I jake živce lomi pogled 
s vrha gigantskih stijena u tamno korito, gdje voda 
s borbenim šumom krči sebi put između golema ka- 

menja. Čini se, da gledaš iz oblaka i slušaš šum vode. 
Guske i patke u vodi čine se sitne kao kanarinci, a 
kuće u vrtovima uz potok, pošto je ostavio prova- 
liju, čine se kao bijele škatuljice ili dječje igračke. 

Nad ulazom potoka u provaliju dva su mosta: 
niži arapski i viši rimski s dobro sačuvanim vratima 
»Arco romano«. Neke su stijene od sitna potočna 
kamena, dok su druge nalik na goleme kamene stu- 
pove, zaobljene i izverugane. Na njima se visoko 
gore zapažaju neke udubine, crte jednake visine, što 
ih je voda vijekovima izdubla. Uspravne stijene ima- 
ju najrazličitije oblike te im daju i različna imena. 
Tako jednu stijenu zovu Pefiasco del Gigante, (sti- 
jena orijaša), i pokazuju njegovu glavu, oči i usta; 
ali treba mnogo mašte, da se to zapazi. Ne zapažaju 
se tako jasno obrisi giganta kao kod našega Kleka 
obrisi Kraljevića Marka, koji po narodnom vjero- 
vanju na vrhu spava. : 

U koritu potoka golemo je kamenje, koje se od- 
valilo od stijena. Voda mrmori između kamenja, 
zapljuskuje ga, ali i prlja, jer nije bistra, ne srebreni 
se, od gradskih je kanala i od tvornice maslinova 
ulja crna kao i naša Sava iza Trbovlja od ugljena. 

Provaliju, kojom između uspravnih stijena teče 
voda, Španjolci zovu tajo (taho), što znači prorez, 
a tako zovu i svoju najdužu rijeku Tajo, jer je kori- 
to u velikom dijelu rijeke duboko urezano te ima 
visoke obale. Sto metara iznad izlaza vode iz pro- 
valije podignut je novi most s velebnim pogledom na 
sve strane. Stijene se proširuju, većinu vode isko- 
rišćuje električna centrala i mnogi mlinovi jedan niže 
drugoga, a manji dio vode čini desetak metara visok 
slap, ali je slab, umoran od borbe s kamenom u pro- 
valiji, voda se spušta kao tanko uže među silno ka- 
menje. Stvaralački je um ljudski vodu skučio, udario 

joj drugi pravac, iskorišćuje njezinu snagu, ali kad 
priroda hoće da pokaže svoju neslomljivu moć, 
kad nastane bujica, mora da je ovdje neiskazano 
strašno i veličanstveno u isti mah. 

U tajo, u provaliju, može se iz grada do vode i 
stubama, uklesanim u stijene. Ima ih 400, a građene 
su još za Arapa. Strašan je pogled iz tajanstvene 
dubine uz okomite stijene na kuće, što se bijele na 
stijenama, a voda se divlje baca, žuri se, da se riješi 
tjesnaca, u koji su je stisle stijene. Šteta je samo, što 
se ne može potanko razgledati veličanstvena ta pri- 
rodna zagonetka i prolaziti provalijom kao sličnim 
provalijama kod Chorra na željezničkom putu u 
Malagu i u »Les Gorges du Rhumel« u Constan- 
tine u Africi, gdje su u stijene uklesane stube i učvrš- 
ćeni uski mostovi. 

Na rubovima strmih stijena i na kamenoj ploči 
nanizale se bijele kuće grada Ronde s 25.000 sta- 
novnika. Prirodna je to po svom položaju tvrđa, ko- 
ju su stari Rimljani zvali Arunda, Arapi su je utvr- 
dili donjim vanjskim zidom te se i danas još vide 
ostaci zidova s vratima s maurskim potkovastim lu- 
kom, a živi su svjedoci i napomenuti već mostovi : 
Puente romano i puente arabe, I baš zbog prirodne 
utvrđenosti mogao je Ferdinand Katolički oteti grad 
Arapima samo varkom. S vojskom se krenuo prav- 
cem na Malagu, mimoilazeći Rondu. Arapi se iz 
Ronde požure da brane Malagu, a kršćani iznenada 
promijene pravac, udare na Rondu i osvoje ju bez 
jačeg otpora. 

Grad je tipično andaluzijski, a dijeli se na stari i 
novi. Stani, arapski, na manjoj je kamenoj ploči pre- 
rezanoj potokom, a noviji na većoj ploči. Ovaj je 
moderniji, ali je, osim nešto asfalta, popločen okru- 
glim potočnim kamenom, koji je u nekim strmim uli- 


88 


r 


cama tako klasično razrovan, da je gotovo nepro- 
hodan. Ulice su pune djece, deru se i zvižde kao za 
inat, Nigdje nisam vidio na ulici toliko djece, a po- 
vrh toga svi puše. Još ne polazi školu, ispod nosa 
mu se dimi, a prljav je i poderan. 

I u Rondi su mnoge crkve, ali su preko dana po- 
najviše zatvorene. Glavnu crkvu zovu »la catedral«, 
jer je ovdje nekoć bila biskupija. Jedan je oltar ba- 
rokni s velikim zmijolikim stupovima, sve je pozla- 
ćeno, sve sja i blista. Do oltara je na stijeni naslikan 
San Cristobal.  Orijaš od nekoliko metara visine 
drži u ruci čitavo stablo kao štap, a na ramenu mu 
sjedi dijete sa zemaljskom kuglom. 


Kuće su od najveće česti jednokatnice. Jedna su 
vrata za ulaz u kuću, u sobu i u dvorište, a na peri- 
feriji ulaze na ista vrata i koze. Bolje kuće imaju u 
prvom katu i u prizemlju izbočene prozore kao bal- 
kone i na njima željezne rešetke, što živo podsjeća 
na rešetke orijenta. Izbočeni prozori u prizemlju 
sežu do pločnika, ozgora imaju okrugle kroviće te 
su nalik na kapelice. I kad pred večer momci stoje 
do tih prozora i šapuću s odabranicama srca svoga, 
čine se kao pokajnici u ispovjedaonici. 

Iako je Ronda malen gradić, noćni je život vrlo 
živahan i bučan kao i u svim španjolskim gradovima. 
Ulicama prolazi svijet u po noći kao i u po bijela 
dana, a od ponoći do jutra zviždi svakog četvrt sata 
noćobdija. 

I u hotelu Progreso, gdje sam odsjeo, sjede ljudi 
do jedan sat noću oko prazna stola, pripovijedaju 
i griju noge. Peći nemaju. Stol je pokriven velikim 
vunenim stolnjakom, ispod stola je oveća okrugla 
drvena posuda, brasero, prevučena bakrom i napu- 
njena žeravicom. Na taj se način griju, sjede sate 

i sate, pričaju o svemu i svačemu, a e ia o lu- 
triji. Lutrija i im je najmiliji razgovor, i kupuju 
srećke, svi se nadaju dobitku na lak način. Po Čita- 
voj Španiji prodaju na ulicama srećke i sa svih se 
strana čuje: »una me queda« (jedna mi ostaje). Ma- 
mi ljude, da kupe zadnju srećku, koja je tobože naj- 
srećnija. Kad ovu proda, opet mu ostaje »una 
queda« (keda) i tako čitav dan. 

I mene su povukli u svoje kolo, sjedim među nji- 
ma i grijem noge, a oni ispituju, što mi se najviše 
mili u Španiji. Već sam bio u sličnim prilikama i i 
znam njihove želje, ali se sve izmotavam, ne ću da 
im odmah zadovoljim želji. Hvalim ljepotu i i pri- 
rodne čari njihove Ronde, koja je »maravillosa y 
encantada«, čarobna, ali oni jednako dalje ispituju. 
Izbrajam sve bisere u kruni španjolskih ljepota : Al- 
hambru, palmeru Elche, Giraldu u Sevilli, Escorial 
i drugo, kujem u zvijezde španjolsko sunce i slatko 
vino, slavim gore i more, ali oni još uvijek očekuju 
ono pravo. Da ih riješim "nestrpljivosti, izvalim naj- 
zad, da su njihove žene zamamne kao morske dje- 
vice, koje mogu da zatrave svakoga muškarca, po- 
gotovo stranca. 

Smiješak sreće i zadovoljstva nato se razlijeva po 
licima žena i muškaraca : sve je sad zadovoljno i po- 
nosno. Sutradan me susreću još prijaznije, ako se 
uopće može prijaznije susretati, jer iskreno prizna- 
jem, da su Španjolci utjelovljena prijaznost i predu- 
sretljivost, osobito ako znamo njihov jezik. Moram 
međutim priznati i to, da sam pohvalu o ljepoti nji- 
hovih žena izrekao preko. srca. Lijepe su, istina, ali 
su naše Zagrepkinje i naše Slavonke ljepše, jer su 
visoke, vitke, nasmješljive, a Španjolke su nižeg sta- 
sa, brzo ocvatu, rašire se i sa trideset godina izgube 
već ženske čari. 


90 


Ronda 


Fot, Kurt Hielscher 


U Španiji ima malo neženjenih, svatko nastoji da 
izgradi obiteljsko gnijezdo. Tko ostane neženjen, 
za njih nije dobar čovjek, kako mi reče kćerka hote- 
liera, kad je u prijavnici pročitala, da sam »soltero« 
(samac). Španjolac je dobar otac i nježan muž, ali 
svu brigu oko kuće i odgoja djece prepušta ženi. 
Utjecaj se majke jasno odražava na djeci, jer su 
uljudna i nježna, ali odviše slobodna, Majka u svo- 
joj dobroti srca. nijetko kažnjava dijete, poradi čega 
se djeca brzo otmu i postaju slobodna. Ona se samo 
ljuti i viče, ali ne diže ruke na dijete, a prema špa- 
njolskoj rečenici, kad se majka ljuti, otac nema ri- 
ječi: Cuando la colera sale de madre, no tiene la 
lengua padre. : 

Na ulici su mladići po svoj Španiji vrlo slobodni 
prema ženama, Ako koja ide sama, svatko joj do- 
baci koju riječ. U velikim su gradovima i odviše na- 
srtljivi. Ovakovu nastrljivost zovu »piropo«, a kako 
sve više preotima mah, vlasti kažnjavaju odviše na- 
srtljive na taj način, da ih ošišaju, što je za Španjol- 
ca velika sramota, jer svi imaju bujnu baki, a ne no- 
se šešira. 

U Rondi imam i ugodno društvo i božansku pri- 
rodu, a ipak bježim k moru, u Gibraltar, jer već dva 
dana gledam, kako se s juga dižu gusti oblaci, šu- 
ljaju se niz brdo, ali ih zadržavaju vjetrovi, koji na 
ovoj visini duvaju sa svih strana, kao da ovdje drže 
kongres, * M, o Age 

Ronda leži 750 m nad morem, put je do mora 
kratak pa se željeznica naglo spušta mnogim zavo- 
jima. Iz tunela ulazi u tunel, jednako zviždi i sopće. 
Kraj, kojim prolazi, nalik je na naš Gorski kotar, 
ali nije tako slikovit, nema šume crnogorice. Ove 
šume nemaju vila ni vilinskih kola, jer ne mogu ta- 

ko razigrati narodnu maštu kao u nas, Brda su obra- 
sla rijetkom hrastovom šumom. Nema hrastovih go- 
rostasa od 400 i više godina; hrast je manji i tanji, 
a stablo mu je golišavo. To su hrastovi plutaši, od 
kojih se dobiva plutovina za čepove, za pojase za 
spasavanje i plivanje i drugo. Kora se s hrasta guli 
svakih 8 do 10 godina, dok hrast ne navrši 150 go- 
dina. Najbolja je kora hrasta između 50 i 100 go- 
dina. Na zavojima više puta iskrsava pred očima 
sjajno morsko lice, dok vlak ne dođe sasvim do mo- 
ra, iz koga se isprsio Gibraltar kao mrki, nepod- 
mitljivi stražar Gibraltarskog tijesna. 

NA HERKULOVIM VRATIMA. 
GIBRALTAR 


Gdje se sastaju dva svijeta: stara Evropa i crna 
Afrika, dvije kulture : istok i zapad, dvije vjere: krst 
i polumjesec, izdiže se iz mora Pefiasco (Penjasko), 
pećina Gibraltar, čudo prirode s bijelom glavom i 
kamenim trupom od neka tri kilometra dužine. Vi- 
sinom svojom i s nepristupnim stijenama gospodar 
je tjesnaca, što rastavlja Evropu od Afrike, a spaja 
Sredozemno more s Atlantskim oceanom. 

Penjasko nije završetak govoritog ili kamenog po- 
luotoka, kako sam ja to zamišljao. Brdo se spustilo 
u nizinu, koja je pred samim Gibraltarom oko tri ki- 
lometra duga, posve ravna, tek metar-dva viša od 
mora. Na toj se ravnici na podnožju brda razvio 
španjolski grad La Linea sa 30.000 stanovnika. Iza 
grada je neutralno ravno tlo, onda jaka željezna 
ograda sa žicom, a iza nje stoji engleski vojnik na 
straži. Ravno se tlo još nastavlja, a pretvoreno je u 
park s nogometnim igralištem i prostranim hipodro- 
mom za konjske trke, bez čega Englez ne može biti. 
Do hipodroma je groblje, a onda se diže okomita 
kamena stijena, penjasko Gibraltar, kao najrječitiji 
svjedok veličanstva prirode, koja je tu stvorila vra- 
ta i odmah postavila svoga gordog kamenog stra- 
Zara, a ljudi ga svega iskitili strašnim topovima. Na 
usku prostoru čitave zapadne strane toga osamlje- 
nog gorostasa priljubio se grad Gibraltar. 

Stojim do okomite sjeverne, najviše stijene i ne 
čini mi se viša od tornja crkve sv. Stjepana u Beču 
(138 m), ali kad sam, obilazeći gradom, došao do 
najjužnije točke, uvjerio sam se, da je visina i pre- 
ko 400 m. Vrh je goli kamen te se čini, da ima bi- 
jelu glavu. S južne se strane svršava strmom stije- 
nom, koja ima na vrhu kukastu glavicu kao naš 
Klek. Na tim nepristupnim hridinama žive među 
grmljem i kaktusima maleni majmuni zvani »ma- 
got«. Kažu, da ih ima samo osam i da se za njih 
brine jedan engleski časnik s jednim vojnikom, jer 
prema staroj jednoj predaji Englezi će vladati Gi- 
braltarom tako dugo, dok bude tamo majmuna... 

Oko Gibraltara, oko strme nepristupne stijene, 
prolila se mnoga krv, jer je to ključ Evrope. Pored 
sve prirodne učvršćenosti i nepristupnosti, ipak su 
ga osvojili Englezi god. 1704., da budu sigurniji go. 
spođari mora, Oni su Gibraltar tako učvrstili, da će 
trebati nova ratnička sredstva, novi način ratovanja, 
da se osvoji taj penjasko, koji ima u nutrašnjosti 
prirodne, a i ljudskom rukom proširene spilje, u 
koje se može smjestiti sila hrane za grad i vojsku 
i tako izdržati i najteže podsjedanje. U tim se spi- 
ljama priređuju i zabave. Udubine su tako proširene 
i uređene, da mogu njima sve do vrha prolaziti i 
natovareni konji. U stijenama se vide otvori kao 
prozori i dimnjaci, uz more su baterije, bastioni, ar- 
senal i ratna luka: — to je najtvrđa tvrđa na svi- 
jetu. Kud pogledam, strašne topovske cijevi. U par- 
ku Kings way topovi, uz more topovi, na vrhu to- 
povi, pred guvernerovom palačom vojnik na straži 
i dva topa posred grada od 25.000 stanovnika. 

U građu je službeni jezik engleski, ali se više čuje 
španjolski, pa i novac španjolski kola jednako kao i 
engleski, jer je Gibraltar usko povezan sa španjol- 

skim gradićem Algecirasom na drugoj strani pro- 
stranoga zaliva, 

Ime Algeciras dolazi od arapske riječi »al dže. 
zira« (zeleni otok), na kojem su se iskrcali Arapi i 
utvrdili ga, pa i danas još stoji ta utvrda. Grad se 
smjestio u dnu zaliva na ušću rječice Miel. Sve na- 
okolo su pitomi zeleni brežuljci, koji se spuštaju u 
doline, a završuju u Gibraltarskom tijesnu. Tjesna- 
cem prolaze lađe s oblačićima dima. Mnogo ih je. 
Izdaleka se čine, šetaoci na ravnom polju, koji dre- 
movno idu i bezbrižno puše. 

Luka se Algecirasa sada tek uređuje i proširuje. 
More je plitko. Hiljade ruku izgrađuju nove nasipe, 
dige; danju se i noću strojevima vadi mulj, posebne 
željeznice dovoze kamen, te će Algeciras biti glavni 
posrednik između Španije i španjolskog Maroka i 
važna turistička točka za Gibraltar i Afriku, dok mu 
ulogu ne preotme tunel, koji bi se imao izgraditi 
ispod morskog tijesna. Pored toga je ovdje veoma 
važno vrelo privrede ribarstvo. U Gibraltarskom 
tjesnacu nastaje komešanje riba, što strujama dolaze 
iz Oceana i iz Sredozemnoga mora, zato je vrlo bo- 
gata lovina. Gledam, kako svaki dan stotine kilogra- 
ma uhvaćene ribe na obali sole i odmah šalju dalje. 
I u političkom je svijetu Algeciras dobro poznat, jer 
se u njemu god. 1906. držala konferencija evrop- 
skih vlasti o sudbini Maroka. 

Iz Algecirasa može se u Gibraltar lađom za po 
sata nekoliko puta na dan bez ikakve zapreke, bez 
putnice, nitko ne pita ništa pa ni carinici engleski. 
Svuda u gradu i u tvrđi mogu da zavirim, obilazim 
i razgledam, divim se i čudim svemu, a mogu s do- 
puštenjem vlasti i na samom vrhu da pogledam sva 
utvrđenja. Ali na povratku u Algeciras čeka muči- 
lište. Strogi financi, carabineros, zatjeraju putnike 

h. 4 


Gibraltar sa sjeverne strane 


u carinarnicu, aduanu, i sve pregledavaju najstrože: 
opipavaju džepove, oko pojasa, pod šeširom, neki 
moraju rastvarati hlače, skidati cipele, jer traže sa- 
kriven duhan i cigarete. Iako su Španjolci prema že- 
nama uistinu pravi »caballeros«, kao carinici ne po- 
znaju nikaka obzira, jednako su strogi i s njima. 
Vozeći se lađom iz Gibraltara u Algeciras, gledao 
sam, kako priprost narod trpa duvan u cipele, u po- 
sebne džepove na košulji pod pazuhom i na druga 
tajna škakljiva mjesta i sve jedan drugoga pipaju, 
da se osvjedoče, hoće li moći prevariti oko zakona. 
Prema strancima su ipak obzirniji, niti ih pretražuju 
niti stavljaju na muke. : 

Ja sam se čudio toj strogosti s domaćim svijetom, 
a jedan španjolski novinar, s kojim sam se ovdje 
upoznao i s kojim sam čak išao na jedan politički sa- 
stanak u La Lineu, reče mi, da se neobično mnogo 
kriomčari duhan i odjevni predmeti, jer su u Gibral- 
taru bolji i jeftiniji. Pokaže mi na trgu u Algecirasu 
podnožje za spomenik, koga još nema i reče u šali: 
»Ovamo dolazi spomenik onom građaninu, koji se 
vrati iz Gibraltara, a da ništa ne prokriomčari . . .« 

"Nasuprot Gibraltaru, na afričkoj strani, isprsio 
se Hacho, brdo za polovicu niže od svog suparnika 
na evropskoj strani, ali mu je vrh jednako iskićen 
topovima kao i Gibraltar. Uz Hacho se priljubio 
grad Ceuta. Prirodni su to stražari Evrope i Afrike 
i čuvari. tijesna, što spaja Ocean sa Sredozemnim 
morem. 

Vijekovi su prohujali preko njih, a oni se nepri- 
jateljski gledaju i jedan drugomu prijete, nadmeću 
se, koji će biti jači. Između njihovih stijena prola- 
zile su galije feničke i grčke, kartaške i rimske; iza 
njihovih su stijena vrebali gusari na trgovačke-lađe 
i hvatali plijen; o njihove su se grebene razbijale 

lađe na vesla i na jedra; uz njih danas zvižde parni 
orijaši s tri i četiri dimnjaka, iskrsavaju na povr- 
šinu podmornice, bruje avijoni ... i tko može da ski- 
ne velo budućnosti, da otkrije, što će još um ljudski 
iznaći za svoj napredak, ali i za svoje uništenje. 

Za stare su Grke svi prirodni gorostasi bili djela 
bogova. Fantastične stijene, koje se dižu strmo iz 
mora, zamagljeno i nemirno tijesno, kojim teče more 
u more, Atlantski ocean u Sredozemno more brzi- 
nom od 8 km na sat, jaki i česti vjetrovi, što ovdje 
dušu, plavi nepregledni ocean, na koji se nisu usu- 
đivali sa svojim malenim lađama, razigravali su buj- 
nu njihovu fantaziju, pa kako su sve čudesno i nad- 
čovječno smatrali djelima svojih bogova i kiklopa, 
to su 1 ove stijene nazvali Herkulovim stupovima ili 
vratima, jer je, tobože, Herkul te dvije stijene ra- 
stavio i otvorio put u Ocean. 

Evropski stup zvali su Calpe, danas Gibraltar, a 
afrički Abyla, danas Hacho. Jedan je drugome bli- 
zu: isto ih more bije, jednaki se valovi o njihove ka- 
mene stijene razbijaju, a oni se gledaju na topovske 
oči... Iz Ceute, od afričkog Herkulovog stupa, 
prešli su sinovi Proroka u Gibraltar i zavladali čita- 
vom Španijom. Arape je doveo u Evropu neustra- 
šivi Tarik Ben Zeyad, po kojem je Gibraltar dobio 
svoje ime od »Djebel al Tarik« (Tarikovo brdo). 

Historičari kažu, da je Don Julian, zapovjednik 
Ceute, nagovorio Tarika, da osvoji Španiju. Htio je, 
da se osveti Don Rodrigu, kralju hispano-gotskom, 
što je teško uvrijedio njegovu kćer Florindu. Don 
Rodrigo stolovao je u Toledu, gdje je na dvoru bila 
i lijepa Florinda. Djevojke se kupale u Taju i gle- 
dale, koja ima najljepše noge. Kralj ih je neviđen 
promatrao i opčaran ljepotom Florinde, usplamtio 
je za njom, Kad je nije mogao pridobiti milom, iz- 

vrši svoju namjeru silom: Florinda obavijesti svoga 
oca o kraljevom nasilju, a on bijesan prisegne, da 
će osvetiti sramotu svoje kćeri. 

Otide k Tariku, poglavici arapskom, 1 nagovori 
ga, da osvoji Peninzulu. Don Julian preveze Arape 
u Evropu na svojim lađama, iskrca ih na zelenom 
otoku »al džezira«, danas Algeciras. Otud prijeđu 
na brdo Calpe, danas Gibraltar, i tamo se utabore. 
Kad je to čuo Don Rodrigo, skupi veliku vojsku, 
pođe ususret osvajačima i 31. srpnja 711. dođe na 
rijeci Quadaleti do strašne bitke, u kojoj pade i sam 
Don Rodrigo. Tarik ga rani kopljem, konj ga zane- 
se u rijeku i tamo se utopi zajedno s konjem. Iza to- 
ga nasta takvo klanje i mrevarenje kršćana te jedan 
arapski pisac kaže, da ih je palo toliko, da bi ih mo- 
gao prebrojiti samo Bog, koji ih je stvorio. 

U najnovije doba ispravljaju španjolski historici, 
da ta bitka nije bila na Quadaleti, nego »en la laguna 
de la Janda« (močvarni otok između Gibraltara i 
Cadiza). Činjenica je međutim, da su poslije te bit- 
ke španjolski gradovi padali u ruke Arapa kao kuće 
od karata i da su Arapi vladali gotovo čitavom Špa- 
nijom, dok ih godine 1492. nisu istjerali iz Evrope 
Katolički kraljevi iza zauzeća Granade. U sjevero- 
zapadnim krajevima Španije, u Galiciji 1 Biskaji, po- 
vukli su se stanovnici u brda i sačuvali svoju slo- 
bodu, a sačuvao se i tip ibersko-gotski, pa među nji- 
ma nije plava kosa nikakva rijetkost. 

Španija, uostalom, ne treba žaliti, što su njom go- 
tovo 800 godina vladali Arapi, jer su oni ostavili 
sjajne spomenike visoke svoje kulture. U Španiji su 
kršćani ili kauri zvali Arape »Mauri«, a po njima se 
i građevni stil zove »maurski«. U neprestanim rato- 
vima s kršćanima i u dodiru s kršćanskim viteštvom 

srednjega vijeka primila je maurska umjetnost i zna- 
nost zapadnjački polet i duh, duh širegrudniji i ple- 
menitiji od duha u drugim arapskim zemljama i 
stvorila djela velike vrijednosti, kojima se i danas 
svijet divi. Najrječitiji su svjedoci Alhambra te Gi- 
ralda i Alcazar u Sevilli. — 

Napredan duh i polet zasvjedočili su Mauri i u 

kulturi zemlje. Bogate španjolske vege i huerte ima- 
ju da svoju slikovitost i plodnost zahvale sinovima 
pustinje, arapskom umijeću u dovođenju i iskorišća- 
vanju vode. Sve su zapreke svladavali s lakoćom i 
s mnogim razumijevanjem stvarajući od golih kra. 
jeva bujne oaze; Nigdje u Evropi ne može se kao u 
Španiji naći na jednom komadu zemlje tropska buj- 
nost; stepa, oaza i vječni snijeg. 
. Španija se riješila Arapa, postala je opet gospo- 
dar u svojoj kući, ali ključ od kuće, od vrata Evrope, 
Gibraltar, drže Englezi, a Španija ima za zamjenu 
Ceutu s utvrđenim Hachom. Na najistočnijoj točki 
Hacha koči se faro (svjetionik), na visini od 148 m. 
Predusretljivošću pazitelja razgledao sam sve na- 
prave svjetionika, koji ide u red najvećih svjetionika 
svijeta, kako mi reče pazitelj. Kugla s lampom i re- 
flektorima u svjetioniku visoka je dva metra. Lampa 
petrolejska s Auerovom mrežom potroši na noć I6 
litara petroleja, a okružena je debelim kristalnim 
prizmama i kolutima kao reflektorima. Čitava se 
kugla okreće i baca veoma jako svijetlo. 

Kako bi bilo zanimljivo jednu noć pomagati svje- 
tioničaru u njegovoj stražarskoj službi, stajati do 
njega i promatrati, kako trepere zvijezde na nebu, 
plave lampe parobroda na moru, svjetionici na obali 
afričkoj i španjolskoj, more žarulja u luci Ceute i 
sitna kao krijesnice svijetla u dalekom Gibraltaru! 

Luka je Ceute prostrana, a obala je uz more ure- 
đena visokom terasom s modernim kućama, što gra- 
du daje odlično lice. Nutrašnjost je grada slabo ure- 
đena, ulice su popločene šiljastim kamenom, mno- 
ge su bez izlaza, uske, ni dva magareta ne mogu se 
obići, već mora jedno natraške u kakvo dvorište, da 
dade drugome mjesta, ako se sastanu. U glavnoj je 
ulici u nekim dijelovima pločnik širok samo za jed- 
nog pješaka i kad prolazi kakav auto, svi stanu i 
pod silom prave špalir,: da ne dođe do nesreće, 
Mnoge su kuće drvenjare, skalupljene od dasaka i 
kojekakvih otpadaka, a između njih se dižu petero- 
katnice te se čine kao slon među miševima. A ipak 
iz tih kolibica s poderanom zavjesom namjesto vra- 
ta čuješ pjesmu i radostan smijeh i vidiš na tucete 
djece. 

U svim su dijelovima mnoge kasarne, a na ulici 
ima gotovo više vojnika i redara nego drugog svije- 
ta. Arapi i Berberi nemaju ovdje zasebna dijela gra- 
da kao u drugim afričkim gradovima, tek imaju ne- 
što drvenjarA4 oko stare utvrde, Citadele. Oni su po- 
miješani s drugim stanovnicima, jer su srodni po krvi 
1 čistoći, ali i po — lijenosti. I da nad njima ne go- 
spoduje taj sedmi glavni grijeh, bio bi Hacho sav 
zelen, kao što je s jedne strane. Lijepa mlada Ber- 
berka, bosa, u bijelom ruhu, s bijelom maramom na 
glavi, koja joj pokriva i ramena i leđa, a lice je ot- 
krito, naslonila se na drvo, stoji sate i sate, vrijeme 
prelazi preko nje. Ona gleda u ništa kao i ono ma- 
gare, što nešto podalje stoji i mudruje, kao da po- 
navlja jedanput jedan. 

Izvor lijenosti može se ovdje tražiti u suncu, koje 
i zimi daje mnogo topline, zato su u doba zime ov- 
dje božanstvene šetnje oko Hacha. Na sve strane 
veličanstvena panorama i harmonija boja, kakvu 

jedva slaže samo slikarsko oko i ruka, Pogled se 
krade na nepregledno more, na visoke afričke gore 
i španjolske »sierre« te na sedlasti Gibraltar, koji 
se prikazuje u sasvim drukčijem obliku nego gle- 
dan iz Algecirasa. More se plavi, ispod oblačka je 
sivo, na suncu sjajno kao ogledalo, naokolo su bijela 
seoca kao prirodna dekoracija Gibraltarskog tijesna. 
Oko mene leprše bijeli i šareni lepiri, zuje pčelice, 
sunčaju se gušteri, mile kukčići, u moru pliva jedan 
debeljko, bit će »mesar«, ptičice veselo cvrkuću, mi-, 
riše cvijeće, travke i bor s krošnjom, nalik na kišo- 
bran, sve se smiješi, život usred zime. A onamo, na 
oceanskoj strani Gibraltarskog tijesna sunce gradi! 
most, sjajna duga spaja Evropu s Afrikom. 

TETUAN, PRIJESTOLNICA KALIFA 


Stara »Mauretanija«, danas Maroko, znači na 
arapskom jeziku »najdalji zapad«. Najstariji su sta- 
novnici Maroka Berberi, koji su od Arapa primili 
islamsku vjeru i jezik. Narod je to lijep, jak, stasit, 
pravi gorštaci. Sinovi su golemog Atlasa, što se pro- 
tegao čitavim Marokom i dalje Algerijom i Tune- 
zijom u tri glavna gorska lanća: Visoki, Srednji 1 
Mali Atlas te paralelno s njima Saharski Atlas i 
Antiatlas, dok su se između njih razastrle plodne 
doline i stepe. Najviši je vrh Tamjurt 4.700 m. Po- 
vršina je Maroka preko 500.000 km?, dakle dvije 
Jugoslavije. 

Arapi i Berberi Maroka ljube svoja brda, svoju 
domovinu, svoju slobodu. Imaju svoga sultana Sidi 
Mohameda u Rabatu i sultanova zamjenika kalifa 
Emira Muley Hasana u Tetuanu. Uza sve to kroje 
Maroku sudbinu evropske vlasti. Internacionalna 
konferencija u Algecirasu 1906. prepustila je Ma- 
roko Španiji i Francuskoj. Iza mnogih pregovara- 
nja i ugovaranja sklopljen je 1912. francusko-špa- 
njolski ugovor, kojim Španija stalno preuzima pro- 
tektorat nad sjevernim dijelom Maroka s površinom 
od 26.000 km?, a Francuska nad ostalim dijelom. 
Arape i Berbere ne pitaju, a o njima se radi. Španija 
je ušla 1913. s vojskom u Maroko i osvojila Tetuan 
bez otpora. Sada tek Arapi i Berberi otvaraju oči, 
usta trzaju, pesnice se stežu, krv žeže. Napokon se 

uzbune Rifanci, arapsko-berbersko pleme u brdima 

Rifa, što pripada Malom Atlasu i otpoče dugogo- 
dišnji rat, u kojem se pokazala neodlučnost i slabost 
Španije. 

. Abd el Krim, poglavica plemena Beni Uriaghel, 
uništi god. 1921. kod Anuala španjolsku vojsku od 
20.000 ljudi i proglasi se sultanom. Španija šalje voj- 
sku, da osveti sramotan poraz, ali doživljava nove 
poraze, što u Španiji dovede do državnog prevrata. 
U rujnu 1923. proglasi Primo de Rivera, general- 
kapitan (armijski general) u Barceloni, vladu di- 
rektorija od deset generala, da uvede red u zemlji, 
jer su već i ministarske glave padale, javna je sigur- 
nost bila ugrožena, ljudi se ubijali na ulici. Direkto- 
rij uistinu brzo učini red, našto Primo de Rivera 
skrene svu pažnju Maroku, gdje je Abd el Krim bio 
već tako osilio, da je s vojskom od 75.000 ljudi 
krenuo u francuski Maroko. Francuzi nato sklope 
savez sa Španjolcima i pošalju u Maroko vojsku od 
200.000 ljudi. 

Abd el Krim se nađe na muci, obraća se na Evro- 
pu, na Savez Naroda i moli zaštitu slobode svoga 
naroda, ali molba ostaje neuslišana. Savezničke voj- 
ske napreduju 1 30. svibnja 1926. Abd el Krim se 
predaje te odonda živi u zatočenju na otoku Rćuni- 
onu blizu Madagaskara i sanja o nezavisnosti i slo- 
bodi, a Španjolci i Francuzi vladaju Marokom. 

Španija je u ratu mnogo naučila. Postala je oprez- 
na, popustljiva prema Arapima, nema nikakve sile 
ni pritiska u Maroku, drži se lijepe Cervantesove 
rečenice: Y janto el vencedor es mds honrado, — 
Cuanto mds el vencido es reputado. (Pobjednik je 
utoliko više štovan, ukoliko je pobijeđeni više cije- 
njen). Kalif u Tetuanu ima sve časti: tjelesnu stra- 
žu, glazbu, dvorski sjaj, svoju vladu »maghsen«, 

svoje vezire (ministre), sud, šerifsku t. j. urođenič.: 


ku vojsku, ali je sve to ipak samo izvana, sve je sa- 
mo blistav sjaj, a uistinu je sva vlast u rukama 
vrhovnog komesara. 


Kalif ima prijestolnicu u Tetuanu u golemoj zgra- 


di Mexuar (Mešuar). Kad je gledaš s bogato ure- 
šenim vratima, kulama, galerijama i arkadama, ne 
znaš, je li tvrđa ili palača, Tjelesni stražari u sliko- 
vitoj zelenoj odori s bijelim turbanom i s dugim kop- 
ljem sa zelenim barjačićem upravo su ukras, jer su 
povrh toga visoki, jaki ljudi od bijele do posve crne 
boje lica. Jednaka je straža i pred dvorom vrhov- 
noga komesara. Kalif i komesar jedan blizu drugo- 
ga. Jednoga zadovoljava vanjski sjaj, dok drugi ima 
moć, vlast. 


Blistavi vanjski sjaj gledao sam u petak, kad je 
kalif išao na klanjanje, selamlik, u džamiju na Plazi 
de Espana. Ispred džamije stoje sa svake strane 
ulaza tjelesni stražari, a na trgu stasiti vojnici. Bli- 
že vrata stoje veziri i šerifski činovnici u bijelim, 
svilenim i vunenim bernusima, sve stariji ljudi s bra- 
dama i s turbanima na glavi, a na čelu im veliki ve- 
zir Sidi Muhamed ben Azuz. I kad bi veziri bili u 
frakovima i cilindrima na glavi kao ministri Kemal- 
paše u današnjoj Turskoj, izgubila bi se ova dekora- 
tivnost prizora; činilo bi mi se smiješno. Trublja 
dade znak, da dolazi kalif i nastane mir i tišina. Ve- 
lika je u njih disciplina i fanatično obožavanje ka- 
lifa, jer su svi sultani i kalifi potomci velikoga Pro- 
roka ili njegove kćeri Fatime. 

. Naprijed vode osedlana konja. Lijep ždrijebac, 
igra, mazi se, kao da zna da ga sve gleda s udivlje- 
njem. Kalif u bijelom bernusu sjedi na bijelcu, a nad 
njim drži vojnik zeleni suncobran, iako je prva polo- 

vica siječnja. Kalif je mlad, stasit i ponosit, tek mu 
je 20 godina, Lijepa je i pravilna lica, ali tamne boje 
kao crni ciganin, jer su u haremu njegovih pređa bi- 
vale i crnice, pa je tako došlo do tamnih potomaka, 
dok su Arapi bijela lica. Pred džamijom skoči on 
s konja. U žutim je papučama kao i ostali. S lica mu 
ne čitam ništa proročko; dostojanstveno i s ljubež- 
ljivim smiješkom stupa do praga džamije, ostavi pa- 
puče, i u bijelim čarapama uniđe u bogomolju, a za 
njim veziri i pratnja. 

Klanjanje je potrajalo oko četvrt sata. Almudaino 
ili mujezin na minaretu doziva sumornim glasom 
kao da nariče, Vrata se otvore, narod izlazi iz dža- 
mije i svaki na pragu navuče papuče, što ih je ponio 
u ruci. Najzad izađe veliki vezir sa srebrnom bra- 
dom, a za njim kalif, Crnac mu obuče papuče i on 
s dostojanstvenim smiješkom uzjaše svoga bijelca i 
ode u Mešuar. 

Vojska španjolska i šerifska ili kalifova pod vr- 
hovnom je komandom komesara Španjolca. Prora- 
čun vlade, maghsena, gradi se u Madridu, pa ako 
za sve izdatke nema dovoljno pokrića, troškove po- 
kriva španjolska vlada. Kako je zemlja dosta plodna 
i lijepo zelena, Španija će za prinesene žrtve u sko- 
roj budućnosti crpsti lijepu korist. Vojska gradi pu- 
teve i željeznice, sadi šume i voćnjake, obrađuje 
zemlju; država naseljuje plodnije krajeve, niču nova 
sela i zaseoci, zemlja se preporađa. 

I Tetuan se obnavlja, poevropljuje. Izgrađen je 
novi dio sa šetalištem i kazalištem, tržnicom i že- 
ljezničkom stanicom u maurskom stilu, s lijepom 
crkvom i školom, koju polaze i arapska djeca. Ipak 
ne vidim prave odanosti prema Španjolcima. Stariji 
sagibaju šiju pred oficirskim kapama, ali mali Arap- 
čići biju boj sa Španjolčićima. Gledam jednog mali- 


107 


šana s perčinom, kako za selamlika zadirkuje u sva. 
kog Španjolčića, a ako mu se ovaj zaprijeti, pograbi 
on kamen, a iz očiju mu sijevne bijes i mržnja. 

Tetuan je na pitomoj visoravni, okružen s jedne 
strane brdima, a s druge strane bujnini baščama, uz 
koje vijuga rječica Martin. U daljini se vidi more. 
Sav je grad opkoljen jakim zidinama i kulama. Na 
najvišem je mjestu kazba, glavni dio utvrde, otkud 
je lijep pogled na more i na visoke gore, što se nižu 
k jugu prema snježnom Atlasu na zelenu dolinu i na 
grad s ravnim bijelim krovovima kuća, iznad kojih 
strše minareti 36 džamija. Ulice se ne razbiraju, jer 
su mnoge presvođene, uske i krivudaste. Kad lutaš 
tim prljavim ulicama, čini ti se, da su postale tako, 
kao da je kod osnivanja grada netko na neravnu tlu 
razlio vodu, pa kako je voda krivudala tražeći izlaz, 
tako su gradili ulice, Ulice su im i tržnice i radio- 
nice kao i u drugim arapskim gradovima. Takav se 
dio grada u Algeriji zove »suk«, a ovdje »z0c0«, 
pa ima suk papučara, kovača, bravara, zlatara, 3i- 
tara, gdje je papučar do papučara, kovač do kovača, 
tucka i kucka u uskom prostoru od dva-tri četvorna 
metra. 
oni imaju svoj suk, gdje su Mima g uske i kike 
kancelarije. Nema tu ni stolca ni stola, samo je niski 
divančić, zapravo perina s ćilimima i jastucima. Sje- 
de i čekaju stranke, koje dolaze smjerno i ponizno i 
pričaju svoje jade.  Adul, ozbiljan, kako pristaje 
učevnu čovjeku, sluša i piše, a papir drži na dlanu 
ne na stolu. Kad nema posla, razvagani se na mekoj 
perini, puši čibuk i žmirucka na prolaznike. Dobro 
su ugojeni, jaki, bradati ljudi. 

Ulice su pune tijesnih dućančića slatkiša, voća, 
prstenja, narukvica i sličnoga, Gdjekoji su dućani 

niži nego ulica i trgovčić u njemu sjedi kao da je u 
jazbini. Na trgu je silna vreva naroda, sve se gura, 
sve viče, nuđa ono malo robe. Berberka sjedi uz li- 
tru pasulja ili desetak naranača, druga ima pet-šest 
jaja ili tri hrpice negašena vapna, jednu kokoš ili 
hrpicu smokava sumnjive boje i to joj je sva trgo- 
vina, s kojom je išla pješice kilometre daleko. 


A je četvrt grada »Juderija« ili 
Mel-lah, što zapravo znači »saladero« (salamuraš), 
kako mi je izjasnio jedan odličan Židov. Kad je u 
staro doba bio odsuđen na smrt kakav zločinac, bun- 
tovnik ili u ratu uhvaćen neprijatelj, natakli bi mu 
glavu na kolac i istakli na gradskim zidinama kao 
strašnu opomenu vjernicima. Da se glava dulje za- 
drži, nasolili su je, kako su mi kazali, i stavili je u 
salamuru. Taj su posao morali vršiti Židovi i otud 
ime Mel-lah (salamuraš). 

Židova ima u Maroku preko 100.000, a dijele 
se na berberske i španjolske. Berberski su ovdje 
oduvijek, došli su još za prvih naseljavanja feničkih, 
onamo 1.400 godina prije Krista, a španjolski su 
došli poslije god. 1492., kad su bili zajedno s Ara- 
pima protjerani iz Španije. Ovi se za razliku od 
ostalih zovu »Sefardi«, jer su, bježeći i iz Španije, 
sa sobom ponesli »Sefer Torah«, t, j. u starim knji- 
gama ispisane zakone. 

U Juderiji imaju lijepu školu, u kojoj se pored špa- 
njolskog jezika uči i francuski te gotovo svi Židovi 
Tetuana govore arapski, španjolski, francuski i he- 


brejski. Školu izdržava »Alianza Israelita«. Imaju 


17 svojih sinagoga, a glavnije su: Benmalka, Hebra, 


Bibas, Rabin Yemtob Levy, itd. 


Školu njihovu polazi preko soo đaka obojega 


spola, kako mi reče sam ravnatelj škole, kojega pla- 

ća država. O samoj »Alianzi« nije mi htio dati ni. 
kakova obavještenja ; tajanstven je kao uopće orijen- 
talci. I mladić jedan, s kojim sam duže šetao i o sve- 
mu ga ispitivao, kad bi god govorio o vjerskim stva- 
rima i o alijanci, bojažljivo se ogledavao i šaputao. 

Najviše je njihovih dućana u »Suk Kaiseriji.« Tu 
je od jutra do mraka vreva svijeta, da se jedva pro- 
lazi. U: svakom dućanu sjedi trgovac s bradom u 
dugoj haljini, opasanoj širokim vunenim pa i 
s malom kapicom smeđe boje navrh glave. Nošnjom 
su sasvim nalik na naše fratre kapucine. Vrlo pri- 
jazno i uslužno trgovac iznosi pred mušteriju svu 
svoju robu, hvali i nagovara, za ruku ga vuče, ako 
hoće da izađe iz dućana bez pazara. Ako nema mu- 
šterije, zvecka srebrnim novcem, da barem mijenja 
arapski novac »hasani« za španjolski. Ako dođeš u 
subotu u Suk Kaiseriju, ne možeš se snaći. Ni žive 
duše, sve zatvoreno, vrata do vrata, čini se kao ka- 
kav zamrli napušteni magazin. Kad zađe sunce, sve 
opet oživi, vreva, stiska, zveckanje novca, narukvi- 
ca, lančića, nagovaranje, uvjeravanje, pravi orijent. 
Rođeni su trgovci i svi su stariji zgrbljeni od vječitog 
sjedenja u tijesnu prostoru. 

Jevrejke su lijepe, marljive, u svečanim prigoda- 
ma vrlo bogato obučene. Na obične se dane raspo- 
znaju na ulici po plavoj ili tamnocrvenoj  svilenoj 
marami, čvrsto povezanoj oko glave s natrag spu- 
štenim krakovima, kako to nose dame, kad su na pu- 
tovanju. 

U Sefarda se ne ističe tip semitski, jer su se u Špa- 
niji, u nekadašnjoj drugoj Palestini, ženili s kršća- 
nima, pa i danas Španjolci naglašavaju, da u žilama 
njihove aristokracije ima mnogo jevrejske krvi. Da- 
nas su Španolci vrlo predusretljivi prema Jevrejima 
u Maroku, zovu ih: Nuestros hermanos los hebreos 

(naša braća Jevreji). U samoj Španiji ima ih vrlo 
malo, jer su ih Kraljevi Katolički god. 1492. istje- 
rali iz Španije te su se naselili u Maroku, Algeriji i 
Tuneziji, a prešli su i na Balkanski poluotok te ih 
danas ima mnogo u Solunu u Grčkoj, ima ih i u na- 
šoj državi, a od najnovijeg doba i u Zagrebu. Go- 
yore između sebe španjolski, ali to nije čista špa- 
njolština. Tako se na pr, riječi narod i kći, gente i 
hija, u španjolskom jeziku izgovaraju: hente, iha, a 
Sefardi govore: đente, iža. 

Groblje je jevrejsko u Tetuanu vrlo zanimljivo. 
Kameni ili zidani sanduk do sanduka, svi su jednake 
veličine, jednaka oblika, bez ukrasa, misliš: mrtvač- 
ki sanduci neukopani, a ipak su samo spomenici. 
Sanduci su veličine čovjeka, kod glave su širi, za- 
obljeni, prema nogama sve uži, zato i nema pravog 
reda. Na sanducima su napisi u hebrejskom i špa- 
njolskom jeziku. Mnogo ih ima s imenom Cohen 
(Kohn). Tako čitam: David de Aaron Cohen falle- 
cio (umro) 12 tishri 5687, t. j. 11. IX. 1926. ili 
Simy de Moses Benasayag, fallecić 3. tishri 5690, 
16. X. 1929., pa onda Sentob Benabu, 7 hesvan 
5679 t. j. 13. X. 1918. Za djecu su sanduci jednaka 
oblika samo su manji. 

Na ulici je u Tetuanu Babilon lica, jezika i noš- 
nje. Vidiš lica od bijele do zagasito crne boje, vidiš 
zakukuljene bijele mumije Ženske, vidiš bernuse bi- 
jele, plave i žute, turbane i fesove, čuješ mnoge jezi- 
ke, oblijeće te duh orijenta, mističan i čaroban, gle- 
daš kalifski dvor i Tetuan ti se čini sjajna kruna, ko- 
Joj su oduzeli biser i drago kamenje. 

TANGER, INTERNACIONALNI GRAD 


Na izlazu iz Gibraltarskog tijesna u Atlanski 
ocean uvalio se slikovit zaliv u afričku obalu, iz koje 
strši u ocean rt Spartel. U.dnu zaliva smjestio se grad 
Tanger. Postanje Tangera zavili su još stari Grci 
mitskom svojom koprenom i pričaju, da je grad za- 
snovao Antej, sin boga Neptuna i božice Geje, i dao 
mu ime svoje žene Tingo. Po tom je imenu grad na- 
zvan Tanger, a čitava pokrajina Tingitana. 

Anteja je svladao Heraklo, kad je išao po hespe- 
ridske jabuke, koje su bile u vrtu blizu rta Spartel, 
gdje se i sad spilje zovu »Herkulove spilje«. Po vje- 
rovanju starih Grka, morao je junačina Heraklo iz- 
vršiti dvanaest nadčovječnih posala. Kad je izvršio 
prvih deset, naloženo mu je da donese tri hesperid- 
ske zlatne jabuke, a uistinu naranče, što ih je u vrtu 
čuvao stoglavi zmaj. Heraklo ubije zmaja i dođe do 
titana Atlasa, koji je držao svod nebeski. Titan se 
ponudi, da će mu donijeti zlatne jabuke, ako ga za- 
mijeni u držanju nebeskog svoda. Herkul pristane. 
Titan donese jabuke, ali ne će da preuzme svoj teret, 
no Heraklo ga nadmudri. Zamoli ga, da preuzme 
svod nebeski, dok ga premjesti na drugo rame, jer 
ga, reče, žulja. Titan se prevari, preuzme teret, a 
Heraklo zgrabi jabuke i pobjegne. 

U Tanger su dolazili već u najstarije doba Feni- 
čani, najbolji trgovci i pomorci, Englezi onoga doba. 

Poslije su se o Tanger otimali Kartažani i Rimljani, 

Vandali i Bizantinci, Arapi, Portugezi i Španjolci. 
Francusko-španjolskim ugovorom od g. 1912. pro- 
glašen je internacionalnim gradom. U Zagrebu i Beo- 
građu, Londonu i Parizu, New Yorku i Buenos: 
Airesu pokazuju se u noćnim zabavištima internacio- 
nalne noge, koje isprazne mnogu lakomislenu kesu- 
Jest, internacionalne su noge Jozefine Baker ili va- 
trene koje Madžarice, jer ih pokazuju posvuda i 
svako može za nekoliko dinara gledati, kako se ba- 
cakaju. A ovdje, u lijepom Tangeru, gledam sve in- 
ternacionalno: lice i nožice, žene i djevice, cvijeće i 
drveće, kule i mule, travku i mravku, sve, jer je Tan- 
ger internacionalan grad s bogatom prošlošću i za- 
nimljivom sadašnjošću. 

Godine 1923. potpisan je u Parizu statut o upravi 
grada i neutralne zone kraja, koji ne pripada ni jed- 
noj državi. U toj neutralnoj zoni, u površini od 375 
km? s gradom Tangerom, ne smije biti ni vojske ni 
neprijateljstva na vodi, na kopnu, u zraku, ni u ko- 
rist grada, ni protiv njega. Vojska španjolska i fran- 
cuska mogu se, s obzirom na protektorat nad Maro- 
kom, iskrcati u Tangeru, ali za 48 sati imaju osta- 
viti grad. Novac vrijedi španjolski, francuski i ma- 
ročki. Maročki je novac »hasani«. Posvuda na ulici 
sjede sarafi, mjenjači novca, i šarafe, kako koga 
mogu. Gledaju, da kod mijenjanja što više zarade. 
Čitava im je radnja tronožni stolčić i sandučić, na 
kojem kredom piše tečaj novca »hasani« prema špa- 
njolskom i francuskom. 

Muslimanima neutralne zone suveren je maročki 
sultan u Rabatu, a zastupa ga Mendub, komesar, 
koji je i predsjednik zakonodavne skupštine. Inter- 
nacionalizam skupštine zajamčen je razmjerom čla- 
nova, jer broji: 6 Muslimana, 4 Španjolca, 4 Fran- 
cuza, 3 Engleza, 3 Talijana, 3 Jevreja i po jedan 

Belgijanac, Holanđanin i Portugez. Predsjednik je 
Musliman, a potpredsjednici su: Englez, Francuz, 
Španjolac i Talijan. Muslimane i Jevreje imenuje 
Mendub, a ostale konzuli dotičnih nacija. Zaključci 
se oglašuju na jeziku arapskom, francuskom i špa- 
njolskom, jer su jednakopravni, službeni. 

U novije se doba Tanger lijepo pridigao i proši- 
rio, samo je luka dosad nedovoljno uređena, iako je 
prirodna i prostrana, ali je plitka te parobrodi ne 
mogu pristati uz obalu, nego se iskrcavanje i ukrca- 
vanje vrši motornim lađicama, što promet poskup- 
ljuje i zateže. Trebat će izbaciti teške milijune, da se 
luka uredi. 

Slika je Tangera iz luke tako lijepa, tako čarob- 
na, da samo poezija može dočarati ovakvu ljepotu. 
Uz brdo se penju bijele kuće, dižući se jedna nad 
drugu, da gledaju more. Ulicama još nisu prolazila 
kola, niti mogu proći, tako su uske u arapskom dije- 
lu, koji okružuju stare zidine i kule. Iznad ravnih 
krovova kuća dižu se mnogi minareti, palme i ci- 
prese te zastave različnih narodnosti. Onamo k jugu 
1 zapadu dižu se u evropskom dijelu sjajne nove 
zgrade, iza njih strše vrhovi visokih afričkih brda, 
a na protivnoj je strani silni nepregledni Ocean, nig- 
dje ništa, da se oko zaustavi, samo onamo u Gibral- 
tarskom tijesnu vidiš srebrne krune valova sve do 
španjolske obale, gdje se grad Tarifa bijeli kao po- 
njave na sivoj poljani. 

Od Tarife ima da se gradi tunel ispod tijesna, da 
spoji Evropu s Afrikom. Projekt je izradio Don 
Pedro Jovenois. Tunel će imati dubljinu od 500 do 
700 m, t. j. 10 m niže od najveće dubljine tijesna. 
Duljina će tunela biti 35 km, od toga 16 km pod vo- 
dom. Kad se taj tunel izgradi, ići će Španijom među- 
narodni promet između Evrope i Afrike. Za 30 mi- 

nuta doći će se željeznicom ili autom iz Evrope u 
Afriku, a kad se izgradi transsaharska pa i trans 
afrička željeznica, moći će se u željezničkom resto- 
ranu i vagon-litsu za nekoliko dana bez silaženja i 
prelaženja stići iz Pariza do Capetowna na naj- 
južnijoj točki Afrike. 

Grad Tanger broji oko 60.000 stanovnika, od to- 
ga 31.000 Muslimana, 13.000 Jevreja, 13.000 Špa- 
njolaca, 2.000 Francuza, soo Talijana, oko 300 
Engleza i nešto drugih. Englezi su vlasnici lijepih 
vila i vrtova, žive ovdje zbog blage klime i kupanja 
u plitkom moru; Francuzi su poduzetnici i činovnici ; 
od su trgovci; Španjolac je po svojoj prirodi 

asnolijegalac i kasnoustalac, pa zato postaje kava- 
nar, brijač, konobar: sve poslovi, koji ne iziskuju na- 
poran rad, Arapin je trgovac, čistilac cipela, razno- 
silac vode, ako i nije osobito marljiv, ali je izdrž- 
ljiv, s malo zadovoljan i sit, Stasit je, mnogo viši od 
južnih Evropljana, lijep, bradat, dobroćudan, duša 
od čovjeka. Ljubi svoga bližnjega nježno i toplo, 
s njim dijeli radost i žalost. Ide iz grada jedući, su- 
sretne se s drugim i dijeli s njim komadić hljeba. Pri- 
jazno se pozdravljaju, u lica se ljube ili si pruže ru- 
ke, a iza toga poljubi svaki svoj palac. 

Najživlji je život na »Zoco Grande«, veliki trg. 
Tu je turban do turbana, fes do fesa, bijela marama 
do marame, stoje, sjede, čuče i nuđaju svoju robu, 
Sva je trgovina voća i povrća u njihovim rukama. 
Nema tu klupa ni stolova, sve je rasprostrto na ka- 
menu i zemlji, na krpama i vrećama. Ima lijepog 
mladog krumpira, neke žute repe, mlada luka, kar- 
fiola i glavica kupusa neobične veličine, jaja, pilića 
i kozlića; na datulama i smokvama sve se crni od 
pčela, sada, krajem siječnja. Žena je donijela na le- 
đima težak tovar drva ili ugljena, zgrbila se pod te- 

retom, da gotovo koljena ljubi, a muž na magaretu 
dotjerao nešto povrća. Kad se vraćaju kući, muž 
redovno jaše, a žena za njim potrčkava. Suknja joj 
je od prosta platna, kratka je, te se vide žute ili ze. 
lene dimlije, gaće kao i u muškaraca. Žene su po- 
najviše bose. Tek gdjekoja ima neke široke kožne 
gamaše, ozdola lijepo izvezene crveno i bijelo. Br- 
đanke i siromašnije omataju listove nogu krpama i 
vrećama. Glavu i ramena pokriva im bijela marama, 
lice je otkrito. Mnoge povrh marame nose vrlo ši- 
rok šešir od slame ili od palme urešen vrpcama pla- 
vim i žutim, koje drže široka krila. Preko bijele suk- 
nje ima drugu, koju sprijeda samo sveže, što je 
upravo nakazuje, jer onda izgleda kao vreća. Go- 
tovo svaka nosi na leđima dijete, privezano mara- 
mom. Viri mu samo čupava glavica i gole nožice. 
Ako je veće, drži se ručicama, a manjemu se glavica 
objesila natrag ili postrance, a ono gleda nevinim 
svojim očicama u čarobni svijet kao janješce i nikad 
ne čujem ni jedno da zaplače. Veoma sam se čudio 
gledajući dijete crno, a majka je bijela ili obrnuto. 
Ovdje to nije ništa neobično, jer ženidbu sklapa otac, 
a dijete mora slijepo slušati. Kod sklapanja braka 
od velike su važnosti darovi, koje momak i djevojka 
donose u zajedničko kućanstvo te je ženidba u neku 
ruku trgovina. Svadba se slavi nekoliko dana sveča- 
no i bučno uz bubanj i zurlu. 

Gledao sam, kako mladu vode u kuću mladože- 
nje. Na konju drže nešto kao sanduk, prevučen svi- 
lom, a u njemu sjedi zgrbljena mlada. Ne vidi se. 
Pratnja pjeva uz bučnu glazbu i sjajne buktinje. No- 
se je u kuću kao mačku u vreći. 

Dječaci pa i mlađi ljudi nose perčin. Glava im je 
kratko ošišana, a samo na vrhu ostavljaju nešto kose 
i to pletu u pletenicu kao naše seoske djevojke. U 

jednoga sam vidio pletenicu od pola metra dužine. 
Arapkinje, u gradu zvane Maurke, obučene su u du- 
ge bijele haljine s maramom preko glave i s prekri- 
tim licem. Vide se samo oči, velike, crne, prijazne, 
nasmješljive, izazovno zamamljive. 


Zmijski čarobnjak u Tangeru 


Na trgu se poslije podne razvija pravi orijentalni 
Život. Tu pripovjedač, starac časne bijele brade, sjedi 
na sandučiću, oko njega posjedalo staro i mlado, ve- 
liko i malo, s turbanom i fesom i sluša otvorenih 
usta; ovamo crnac divlje pleše uz monotoni bubanj, 
drugi deklamira nešto ratoborno; slijepac bugari 

plačljivim glasom, a onamo zmijski čarobnjak drži 
zmiju šarulju od metar i po dužine. Skupio se svi. 
jet oko njega, a on nešto pripovijeda, viče, skače, 
njegovi ljudi udaraju kao pomamni u »panadero«, 
mali bubanj. Zmija se previja, širi ždrijelo, on je 
primakne k čelu, a ona ga ugrize. Baš se vidi, kako 
je zagrizla i navukla kožu na čelu. Izvadi i drugu 
šarulju primiče je k očima, k jeziku, a onda ih stavi 
oko vrata. Ne znam; jesu li otrovnice ili.ne. Vidio 
sam, da je ruke:i lice tr'o nekim travama, prije nego 
je zmije uzimao u ruke. Kažu mi, da su zmije omam- 
ljene duhanom i travama, koje svi čarobnjaci po- 
znaju. Svi ti pripovjedači, pjevači, plesači i čarob- 
njaci za svoje umijeće skupe od slušalaca i gledalaca 
tek nešto sitniša, ali :su oni i s tim zadovoljni. Sjekira 
im padne u med, ako se među slušaocima nađe koji 
Englez, jer taj daje sitan novac šakački. Baca sitan 
novac i među djecu te uživa gledajući, kako se klup- 
ko djece u prašini otima, valja i tuče. 


115 


CADIZ I JEREZ DE LA FRONTERA 


Teška srca ostavljam šaroliki svijet i bučni život 
afrički, idem u drugu buru života, gdje su dobar dio 
noći pune ulice i kavane, kazališta i zabavišta, gdje 
sve vri, sve se miče, kao da je udareno čarobnim šta- 
pićem. 

U Tangerskom se zalivu ljulja parobrod, ne mo- 
že da pristane uz plitku obalu; putnici se moraju do 
njega voziti motornim čamcem uz naplatu od 5 fra- 
naka. Da ne bi koji svoj prtljag sam prenio, lučki 
namještenici, Arapi, dovukli barku, kojom će tobože 
prevesti prtljag, ali kad platiš prevozninu, prekrcaju 
oni prtljag iz barke u čamac, Prisiljen si tako, da za 
prtljag platiš nosiocu do parobrodske stanice, zatim 
prevozninu i opet nosiocu iz čamca u lađu, pa ma- 
kar to bila samo malena ručna torba. Jednako mo- 
raš rukom sezati u džep i davati napojnicu, bakšiš, 
španjolski: propina. Ako hoćeš sam da nosiš, Ara- 
pin ti otme i ponese, da nešto zaradi. Sasvim si sre- 
tan, kad preturiš sva ta natezanja i plaćanja. 

U jedan sat o podne parobrod se otisnuo iz zali“ 
va, brzo presjekao Gibraltarsko tijesno i zaplovio u 
Ocean. Tanger nas pozdravlja vijorenjem zastava 
iznad bijelih kuća, morski nam valovi žubore svoju 
pjesmu, S lijeve nam je strane nepregledni Ocean, a 
s desne se na sivoj obali španjolskoj bijele gradići i 
skoca, kao da su posjedali labudovi i spavaju, tek 
gdjekoji da je ispravio dugi svoj vrat. 

Oko 4 sata plovimo mimo rt Trafalgar, gdje je 
21. listopada 1805. engleski admiral Nelson uništio 
združenu ratnu flotu francusko-španjolsku. Nelson 
je imao 27 ratnih lađa, a protivnici 33. Nadmoćni je 
neprijatelj u bici izgubio 18 lađa, a Nelson samo 
jednu, ali se i posred rike topova izgubio i posljednji 
dah Nelsona, koji je u bici kod Bastije na Korzici 
1794. izgubio jedno oko, kod Santa Cruz na otoku 
Tenerifi desnu ruku, a onda ovdje i svoj život, ali je 
sjajnom svojom pobjedom učinio Englesku gospo- 
daricom mora. More bijaše nijemi svjedok junaštva, 
borbe, poraza, prolijevanja krvi, jauka, smrti. ., 


Kad je žarka sunčana kugla tonula u Ocean zla- 
teći svojim tracima rastrgane oblake, iskrsavale su 
nad Afrikom sjajne zvijezde s polumjesecom, sim- 
bol islama, a u daljini titraju pred nama hiljade ža- 
rulja i među njima svjetionici, koji pokazuju lađa- 
ma put u prostranu luku Cadiza. Lađa izdaleka obi- 
lazi gradske bedeme i vrlo polako ulazi u luku iz- 
bjegavajući grebene, koji strše iz mora. 

Cadiz (Kadis) je svojim položajem prirodna 
luka i prirodna tvrđa, što su znali cijeniti pomorski 
narodi najstarijeg doba. Feničani, Kartažani i Rim- 
ljani utvrdili su grad te je stekao lijep glas i bogat- 
stvo. Gubitkom Kube, god. 1898. i upliva Španije u 
Americi, izgubio je mnogo od nekadašnjeg svoga 
sjaja. Nema više onih stotina i stotina lađa, koje su 
se odavde kretale u Novi svijet, Sad skreću ovamo 
parobrodi sa strancima samo prolazno. Mnogi put- 
nici pregledavaju grad i svi govore o njemu vrlo po- 
voljno, svima se čini kao škatuljica, u kojoj je sve 
uzorno uređeno i poslagano. ; 

U Cadizu sam upoznao pravi život, vrelu krv 
andalušku: tu je pravi tip južnoga Španjolca, živah- 

nog i duhovitog; ovdje plamsa duh, vri krv, kao da 
hoće proširiti i uske ulice i morem stisnuti poluoto- 


čić, na kom se diže grad. U svojoj raspojasanosti 


produžili su karneval i na prvu nedjelju korizme, 
koju zovu »el domingo de pinata«. Tu nedjelju slavi 
sav grad, sve se veseli, sve pjeva, svira, viče i skače, 
vozika se i plješče, sve pliva u pravom karnevalskom 
raspoloženju. 

Ulice su rasvijetljene hiljadama žarulja, na Plazi 
de la Constitucion, gdje je početak i završetak kar- 
nevalske povorke, podignuta je u sredini velika ša- 
rolika vaza od nekoliko metara visine, sva iskićena 
žaruljama različne boje, dok su oko nje u velikom 
krugu lukovi u tipično arapskom stilu također iski- 
ćeni žaruljama. Kad je navečer sve sjalo u raskoš. 
nom svijetlu, bilo je kao posred kakvog začaranog 
vilinskog dvorca. 

Povorka je karnevalska šarolika, ima duha, šale 
i slikovitosti. Na čelu su kola »filozofa« s knjižuri- 
nama, u odijelu su 18. stoljeća i jednako pjevaju ša- 
ljive kuplete iz života Španije i Cadiza, za njima do- 
laze američki Indijanci s velikom papigom, više sku- 
Pina đaka u antiknim nošnjama Murilla i Vel4z- 
queza sviraju skladno u violine, tambure, mandoline 
i tamburine, Za njima idu crnci s jazzbandom i grad- 
ska glazba, zatim toreri u svečanom odijelu sa crve- 
nim maramama. Igraju se borbe s bikom pa kad ma- 


tador odbaci od straha mač i crvenu maramu te po- 


bjegne, sve se od srca smije. Dalje dolazi golem 
slon s rajahom u lijepoj kućici, clowni i pieroti skaču 
i udaraju naduvenim mjehurima ; najzad idu golema 
kola puna lijepih djevojaka bez maske, a visoko me- 
đu njima sjedi na pužu kraljica karnevala, prava 
slika ljepote i gracije. Iza njih svira vojnička glaz- 
ba, mnoge maske zbijaju šale, sve je razigrano, na- 

smijano, a sunašce božje grije, kao da svu toplinu, 
što je uskratilo ostaloj Evropi, hoće da za nagradu 
pokloni kao mlijeko bijelom i čistom Cadizu u kar- 
nevalskom ludovanju. 
Povorka obilazi sve glavne ulice u pratnji stotine 
kola i ta vožnja traje dugo u noć. Cika, vika i svir- 
ka ne prestaje, dok se iz svačijih usta ne čuje: viva 
el dia (živio dan) !... U ulicama se nakupi papira 
od zmija i koriandola do koljena, da se jedva gazi. 
I ja sam, nošen vrevom i guran ljudima i sudbinom, 
ulicama do sitnih sati obilazio i pomalo zavirivao u 
podrume, da — dođem u jednako raspoloženje... 
Cadiz je vrlo simpatičan grad. Bijele su kuće od 
reda na tri kata s tipičnim tornjićima, miradores, za 
pogled na more. Ulice su uske ali pravilne, trgovi 
su malena ali mila šetališta, dok su veća šetališta uz 
more: Paseo de Genoves i Alameda. S oceanske je 
strane grad okružen jakim bedemima, o koje uda- 
raju morski valovi za jakih vjetrova i više metara 
visoko, te peru crne zidine, da ne kvare bijelo lice 
grada. Val za valom razbija se o tvrdo kamenje i 
visoke zidine i pjeneći se odbija, šumi i buči, svađa 
se s obalom, a onda se pomalo sljubi s drugim valom. 
Grad se podigao na uskom jezičcu, koji se prote- 
gao u more izdigavši se kojih 15 m iz vode. Gledan 
iz zračne visine nalik je na velik buzdovan. S kop- 
nom je vezan uskom, niskom prugom, gdje ima mje- 
sta samo za cestu i željeznicu, a onda se proširio i 
malo izdigao, ali mu najveća širina iznosi jedva je- 
dan kilometar. 
Iako grad broji samo 70.000 stanovnika, ima on 


svoj arheološki muzej i galeriju slika domaćih i stra- 


nih umjetnika, a među ostalima je i slika Ferranta, 
koja prikazuje tragični svršetak velikog španjolskog 
slikara Murilla, Umjetnik je, slikajući ovdje u ka- 

pucinskoj crkvi iznad glavnoga oltara »Zaruke sv. 
Katarine«, pao sa skela i od zadobivenih ozleda 
umro. 

U Cadizu i uopće na jugu Španije govori se dosta 
loše španjolski. Čisti je jezik u srcu Španije, u Ka- 
stiliji, zato se i zove »e] castellano«, ali ovdje treba 
dobro napeti uši, da se jezik razumije. Rado izo- 
stavljaju suglasnik »s«, a glagolski nastavak »-do« 
u participu pretvaraju u »u«, pa kažu »bukau« na- 
mjesto »buscado« (tražio). Tako kažu i »pekau« a 
ne »pescado« (riba). 

U Algecirasu mi je rekla kćerka hotelijerova: »a 
ute acotau?« a ja je u čudu gledam. Ona vidi, da je 
ne razumijem te stavi ruku na lice i nagiba glavu, iz 
čega sam razabrao, da me pita, jesim li spavao, što 
znači: »Se ha Usted aćostado?« U Rondi sam vrlo 
simpatičnu vlasnicu hotela zamolio za ispisanu kar- 
tu dopisnicu, što je u Španiji rijetkost, jer su oni »ca- 
balleros« i pišu redovno zatvorena pisma. Dok sam 
joj objašnjavao, da ne ću slikovnicu nego poštansku 
dopisnicu, ona upadne: »Comprendo, ćomprendo, 
del etau«. Ja je gledam i u sebi razglabam, što ima 
da znači »del etau« i najzad odgonetnem da je to 
»del estado«, državna karta. Čitaoci će mi rado pri- 
znati, da strancu nije lako razabrati iz »etau« esta- 
do ni iz skraćenog i pogrešnog »a ute acotau« pot- 
puno i ispravno: se ha Usted acostado. 

Blizu Cadiza je u gradu San Fernando veliki ar- 
senal i pomorska akademija, a dalje uz obalu mno- 
ge su naprave za dobivanje soli i svuda se bijele čita- 
ve piramide naslagane soli. Močvarna nizina uzlazi 
u pitome brežuljke, iskićene maslinama i vinogradi- 
ma. Posred plodnih polja, vrtova i vinograda smje- 
stio se grad Jerez (Herćs) de la Frontera s podru. 
mima od hiljade i hiljade buradi božanskoga nekta- 

ra, koji razigrava srca, a pomete jezik, noge i pa. 
met. Neki nazivaju te goleme podrume katedralom 
anakreontičnoga boga Baka. 

Vidio sam biskupski podrum u Đakovu, podrum 
grofa Eltza u Vukovaru, koji podzemno spaja go- 
spodarske zgrade s dvorom na drugoj strani široke 
ulice; vidio sam podrum Udruge brodskih vinogra- 
dara, ali su sve to igračke prema podrumima kuće 
Gonzales Bias u Jerezu, gdje ima milijun hektoli- 
tara vina i konjaka. Nekoliko zgrada, dugih 200 m, 
napunjeno je buradima, sve bure iznad bureta. Samo 
u jednu zgradu, u jedan podrum, stane 7.000 bu- 
radi po 5 hl, dakle 35.000 hl, a takvih zgrada ima 
više, čitav malen grad. U podrumu »De los Gigan- 
tes« smješteno je 15 buradi sa preko 5.000 hl. Na 
prvom gigantskom buretu piše, da drži 240 hl, ali 
vidim i nekoliko buradi, od kojih svako drži 670 hl. 
Kud se okrenem, bure do bureta, sve puno vina ili 
konjaka, a sve je u najuzornijem redu. 

Tu su i radionice buradi i obruča, naprave za di- 
zanje i ispiranje buradi, za destilaciju konjaka, ot- 
premu buradi vlastitim vagonima na sve strane, ve- 
like i svijetle prostorije za punjenje i začepljivanje 
boca, svuda je Život, sve se kreće, sve radi. Zase. 
ban je okrugli paviljon za primanje odličnih gosti, u 
kojem je uza stijene naslagana burad, a u sredini su 
niske palme, cvijeće i raskošni stolovi i stolci te mi- 
sliš, da si u kakvom začaranom vrtu ili da sanjaš, 
da si gost boga Baka. Tu se onda donosi slatko vino 
sve bolje od boljega i kad od svakoga samo okusiš, 
lice ti se zažari, srce razigra, oči zakrijese, jezik 
razveže, pamet se umrtvi | 
: U paviljonu za odlične goste piše na buradi, da su 
iz njih pili vino: kralj Alfonzo XII. i XIIL., a u 


podrumu ima buradi, posvećene članovima kra- 

ljevske porodice. Na svakom je buretu kruna i na- 
pis, komu je posvećeno. Bit će, da je s proglaše- 
njem republike nestalo i krune i napisa. U jednom 
podrumu ima 12 buradi po 57 hl, a zovu ih »apo- 
stoli« i tu mora svaki posjetilac kušati vino. Najpri- 
je dobije oporo, jako vino, a onda sve slađe. Tko se 
ne čuva i ne uzima samo po jedan gutljaj kod svakog 
bureta, brzo će vidjeti dvostruku burad 1 osjećati ne- 
sigurnost u nogama i težinu u jeziku, a kod posljed- 
njeg crnog slatkog vina ne će se moći oteti, da ne 
ispije barem čašicu. Kad se iza toga vratiš u pisarnu, 
da upišeš svoje ime u knjigu gostiju i posjetilaca po- 
druma, rukopis ti ispadne razigran kao i duševno 
tvoje raspoloženje. 

Ja sam znao svoje »dobro jutro«, kad sam pola- 
zio u podrum, jer me je hotelier nasmješljivo i sa- 
žalno pogledao, kad sam mu kazao, kud idem. Ču- 
vao sam se. Konjaka nisam ni kušao, ali mirišljivo 
me slatko vino prevarilo. Da sam ga pio iz orahove 
ljuske, bilo bi mi previše, kako je jako, a gucajući 'z 
čašice, opio sam se sasvim propisno, što bi Španjo- 
lac rekao: »/ba embriagado«. Iza treće čašice, kako 
mi reče pratilac, sve sam bolje govorio španjolski, 
dok mi jezik pomalo nije počeo otkazivati službu. 
Po pismu u bilježnici vidio sam, u kojem sam bio 
carstvu blaženstva i kakvu moć ima par čašica vina 
od I5 do 20 stupnjeva jakosti. 

Jerez je obični provincijski grad, pun vina; ima 
krasnu valovitu okolicu, gdje su nepregledni vino- 
gradi išarani zelenim poljima, livadama i maslinici- 
ma, a ugojeni vinogradari jaše oko svoga zemljišta 
na vatrenim andaluskim konjima kao farmeri u 
Americi. Dodatak imenu grada »de la frontera« po- 
tječe još iz doba, kad je grad bio na granici kršćan- 
ske i arapske Španije, jer »frontera« znači granica. 

CORRIDA DE TOROS. 
BORBA S BIKOVIMA 


Nešto čisto španjolsko, sredovjekovno, nemo- 
derno, nečovječno, a za Španjolca tako potrebno 
kao kruh, košulja i cigareta, jest corrida de toros. 
Ovdje ću vjerno i točno, bez pretjerivanja i kićenja, 
prikazati borbu, kako sam je gledao u Jerezu. Naj- 
prije »Plaza de toros«, cirkus, gdje se izvodi borba. 
Smijeh mi dolazi na usta, kad u našim novinama 
čitam, da se držala skupština na »Trgu bikova« 
t. j. u Plazi de toros. 

Plaza (plasa) de toros je okrugla zgrada, iz- 
vana dosta neugledna, jer je bez prozora, ali je 
impozantna zbog svoje golemosti. U sredini je 
okrugli prostor za borbu, arena. Oko arene je 
metar i po visoka drvena ograda, barrera, a 
oko nje uski prostor, kamo se borci sakrivaju pre- 
skočivši barreru ili se provuku na uska vratašca za- 
štićena ogradom, o koju bik u bjesnilu udari gla- 
vom, kad mu borac izbjegne. Iza toga su sve 
naokolo nenatkriveni redovi sjedala. Broj redova 
zavisi o opsegu i visini zgrade, jedan je više dru- 
goga i sa svakoga je sjedala lijep pogled na sve 
strane. Kako se »koride« drže ponajviše ljeti, sje- 
dala su od kamena ili betona. Natkrivena su samo 
sjedala loža i balkona te zasebna loža predsjednika 
koride, prezidencije. Jedna su sjedala na sunčanoj 
strani, sol, druga u sjeni sombra. Sombra je 

skuplja, jer za ljetne pripeke užasna je vrućina na 
sunčanoj strani. Cijene su od 3 do ro peseta (20 
do 60 dinara), ali u Madridu od 5 do 30 peseta 
(30 do 200 dinara), 

Borioci, toreros, su na konjima i pješaci, Onaj 
na konju, picador, ima u ruci dugo koplje (pi- 
ka), koje ima na vršku kvačicu kao udica ili 
strelica, da se zadrži u rani. Banderillero ima 
dva so do 60 cm duga koplja, a capeadori 
imaju s jedne strane crveni s druge žuti kaputić, 
capa (nije marama). Ovi imaju da bika razdra- 
žuju a u opasnosti da ga crvenožutom kapom smetu 
i pažnju mu skrenu na drugu stranu, što Španjolci 
zovu »hacer el quite«. Kapeadori se drže blizu ba- 
rere, da brže i lakše pobjegnu. Glavni je junak, 
koji bika ubija, matador, koja se riječ izvodi 
matdr (ubiti). Zovu ga i espada, jer ima mač 
(espadu). Svi zajedno zovu se cuadrilla_ (kva- 
drilja), a nadopunjuju je sluge s tri lijepo iskićene 
mazge, koje imaju da odvuku pobijeđenog drugog 
junaka koride, bika toro. U daljem ću opisu za- 
«držati ove španjolske nazive u hrvatskoj transkrip- 
ciji, što ne će nikako smetati jasnoći prikaza, 

Početak je koride točniji nego na španjolskim 
željeznicama ili poštama. Plaza je puna, more glava 
i šešira, sve se crni i šareni, sve maše rukama i še- 


 šširima, bijele maramice leprše kao golubovi, po- 


zdravljaju se, dozivaju, zvižde, preskakuju ograde 
i redove, sa svih strana se čuje »hombre« (čovječe) 
i zaglušno izvikivanje prodavača vina, vode i slat- 
kiša. ' 

Glazba zasvira ratnu koračnicu. Ulazi kvadrilja: 
kapeadori, banderiljeri, pikadori na konjima i mata- 
dori u slikovitoj kratkoj nošnji, za njima sluge vode 
tri bogato iskićene mazge. Dođu pred prezidenciju, 

otkud im dobace ključ, što je znak, da korida može 
početi. ; 

Svi stanu iza barere, a u areni je ostao glasoviti 
matador Belmonte kao pikador. Ul arenu uleti mlad 
crn bik, plašljivo se ogleda, jer svjetina zviždi, 
plješče i to ga smete. Belmonte ga dozivlje, draška, 
ceri se. Kad bik nasrne na njega, matador vješto 
izmakne s konjem i udari bika pikom, koja ga rani, 
ali se držak prebije. Dadu mu drugu piku. Ranjen 
bik pobjesni, nasrne divlje, a borac ga opet udari 
Pikom, ali se i ova prebije. Kad ga udari i treći put, 
Pika se prebije, ali ostade donji dio duboko u rani. 
Sve plješče u nekom zanosnom ludilu, a bik skače, 
rita se od bola i bijesa. ' 

Sad Belmonte skoči s konja, kapeadori bika dra- 
škaju, umaraju, dok ne dođe Belmonte s kratkim 
oštrim .mačem ispod crvene marame, mulete. Na- 
staje zanimljiva borba, zapravo sigra. Belmonte 
stoji pred bikom, muletom dodiruje rogove, bik 
nasrne, a on izmakne lakom kretnjom i ponovo 
stavlja muletu biku pred oči. Bik hoće da bode, ma- 
tador se samo okreće oko njega, klekne pred njega, 
kao da ga moli, da nasrne, Kad vidi, da se bik mno- 
go izmorio, digne mač i mjeri, kud će da udari. 
Tišina! Dvanaest hiljada srdaca jače kuca, suspreže 
dah, a bik teško diše, trza se od bjesnoće, žedan je 
osvete, krvi svojih mučilaca. Ispred toga bijesa sa 
strašnim rogovima stoji slabi čovjek, matador Bel- 
monte, s kratkim mačem i sa crvenom maramicom 
kao jedinom obranom. 

Bik spusti glavu, da nasrne, matador se malo 
makne i vješto mu zarine čitav mač u desnu stranu 
iza vrata, ravno u srce. Bik poklekne, na gubicu 
mu poteče krv, legne i izdahne, a sav skupljeni na- 
rod kao lud plješče, odobrava, dovikuje, zviždi. 

Dječarac od 5—6 godina iza mene kaže »muy 
bueno« (vrlo dobro), a jedna sefiorita, gospojica, 
nedaleko od mene sve poskakuje, lice joj se sja, 
crne oči kao ugljen cakle se od radosti. Glazba svira 
posmrtnicu, mazge vuku bika iz arene, a sluge za- 
sipaju krv. Belmonte ide pred ložu prezidencije, 
odakle mu dobace dar, onda obilazi arenom, sve 
ga zanosno pozdravlja, mnogi mu dobacuju cvi- 
jeće i neke kutijice, pune su mu ruke darova. 

Rado priznajem, da je i za mene, koji ne mogu 
gledati, kad se pile kolje, ovaj prvi dio koride bio 
zabavan i napet i da od vještine, smjelosti i okret- 
nosti matadora te bjesnila i otpornosti bika nisam 
vidio većega mučenja ni divljaštva. I da je korida 
bila s tim završena, ostao bi mi spomen posve pri- 
jatan i ugodan, ali ono, što se dalje zbivalo, mrcva- 
renje je u punom značenju riječi, koje mora izazvati 
zgražanje,u svakoga, u koga nije zamr'o svaki osje- 
ćaj za živa stvorenja. 

Uleti drugi bik, divlji je, napada sve, što se miče. 
Kapeadori ga izazivaju i skaču iza barere. Pred 
tako razbješnjela bika stane banderiljero i dočekuje 
ga s kratkim pikama. Bik divlje nasrne, banderiljero 
se pomakne samo za korak na stranu i u isti mu čas 
zabode piku u leđa, ali pri tom padne, a bik ga ro- 
govima digne za nogu. Priskoče kapeadori i oslo- 
bode banderiljera draškajući bika svojim kaputi- 
ćima. Sad bika dočeka drugi i treći banderiljero i 
svaki mu zabode po dvije pike, od kojih neke i 
ispadnu, što mora da bika strašno boli, jer često 
glavom zamahne, da skine pike, koje su krvave, a 
oko rane se skuplja zgrušana crvena krv... 

Nato dođe matador Carnicero, draška bika i 
umara, dok ne stane pred njega teško dišući i 
dršćući od bijesa i umornosti. Matador naperi mač 

i kad bik nasrne, zabode mu mač, ali ne pogodi 
dobro i mač za borbe ispadne. Zabode mu drugi 
mač do drška, ali ne pogodi u srce, bik se i dalje 
bori s kapeadorima i nevještim matadorom, koji 
mu napokon dade treći udarac i sad tek navali biku 
krv na gubicu i on padne, valja se, trepeće nogama, 
dok ne izdahne, a neljudi pri tom — plješču. 

Kod trećeg, četvrtog i petog bika ponavlja se isto 

mrcvarenje. Bik ima u leđima osam pika i dva 
mača u prsima, ali još ne pada. Kad već sasvim 
oslabi, zabode mu nevješti matador mač neposredno 
iza rogova i| on odmah padne, a »puntillero« mu, 
kao i svakomu prije, dade nožem zadnji udarac, ali 
to je više zbog neke forme, a ne od potrebe. Borba 
je uvijek ista, ali je razlika u borbenosti bika te 
vještini i sreći matadora. Ima bikova, koji su lijeni, 
gledaju blesasto, kao da ih se sve ništa ne tiče. Za 
ovakve upotrebljavaju »banderillas de fuego«, 
(pike s dinamitom na vršku), što se u mesu ras- 
prsne i bika natjera u bjesnilo. 
. Šesti je bik bio neobično divlji. Uletio je u arenu, 
i kako su za njim zatvorili vrata, htio je da ih pro- 
bije. Matadori se kao kapeadori igraju s njim, a 
tako mu vješto i s tako lakom i brzom kretnjom 
izmaknu, da se čovjek uistinu mora diviti njihovoj 
hladnokrvnosti i spretnosti, 

Iz publike uskoči u arenu jedan matador dobro- 
voljac; mjesto mača i crvene marame ima novine 
preko štapa, hoće da pokaže svoju neustrašivost i 
sposobnost za torera. Draška bika, bik nasrne, ma- 
tador dobrovoljac nespretno izmakne, ali padne, a 
i bik preko njega. Brzo priskoče kapeadori, oslo- 
bode ga i izvedu iz arene. Zacijelo se dugo vježbao 


1 spremao, a sad mu slava potamnila u jednom 
času. 


130 


Matador Nifio de Palma, koji je određen da 
ubije šestoga bika, sjedi uz bareru sa crvenom mu- 
letom, bik nasrne, a on se samo malo pomakne, 
opet sjedne i s bikom se dalje igra. Banderiljeri mu 


zabodu šest pika, Nifio zamahne mačem i zarine 


mu ga do drška, a bik još bjesniji. Nifio izvadi mač 
i zarine mu drugi, bik još jednako skače i nasrće, 
dok izmoren ne stane pred matadora teško sop- 
ćući, našto mu ovaj zarine mač iza rogova, te bik 
padne i korida se završi... 

Nastane neobično komešanje, sve skače preko 
barere u arenu: još su željni krvi i mrcvarenja. Na 
mnoga vrata izlazi šarena bujica naroda, sve su 
ulice oko plaze pune, nije šala 12.000 ljudi! Jerez 
je najbogatiji grad u Španiji, pa lako napuni cirkus, 
ali je i u drugim gradovima redovno sve puno, kad 
se drži korida, jer će radnik radije ostati čitav tje- 
dan bez cigarete i vina, samo da u nedjelju može 
na koridu. 

Svatko poznaje sve finese borbe, odobrava, kad 
je nešto dobro izvedeno, zviždi na neuspjeh i ne- 
spretnost. Svako će dijete nabrajati glasovite mata- 
dore, sva Španija pozna Belmontea, sve napominje 
njegovo ime s ponosom i s poštovanjem. Matadori 
su tako dobro plaćeni, da skupe i milijunsku imo- 
vinu, ali mnogi od njih svrše tragično na rogovima 
bika.*) I torerski junak Belmonte svršio je mladi 
svoj život u areni. Ne samo Belmonte nego svi ma- 
tadori i banderiljeri stradali bi kod koride, ali oni 
znaju, da bik redovno zažmiri, kad nasrne i tako 


“mu mogu izmaknuti. Zna se, da je samo jedan bik, 


koji nije zažmirivao, nabo na rogove četiri torera 
i mnogo pikadorskih konja. 


*) Pogledaj sliku na čelu knjige 

Konji, na kojima jašu pikadori, obično stradaju. 
Bijesan bik ubode konja, da mu crijeva ispadnu, 
ali to nikome ne smeta. Ranu mu brzo zašiju i po. 
.vežu i jadnik mora i dalje da bude žrtva bika i ne- 
ljudi. Danas ovo mrcvarenje ipak ublažuju, jer 
uzimlju konje čile, koji mogu izmaknuti opasnosti, 
a ne kao dosad stare rage, što jedva noge dižu. 

Da bik bude što divlji i bjesniji, zatvore ga uoči 
koride u neku na ormar nalik usku prostoriju, u ko- 
joj se ne može ni maknuti. Niti ima svijetla ni 
hrane. Kad izađe natraške iz tog uskog ormara, 
zastrašen je i bijesan, te nije čudo, da u arenu uleti 
divlje, uzdigne rep i napada na sve, na što naiđe, 
pogotovo na crvenu maramu, 

Za svake se koride ubijaju tri starija bika ili šest 


mladih, novillos. Meso se ubijenih bikova odmah ' 


siječe i rasprodaje. Težina bikova, ubijenih god. 
1930. u Sevilli u koridama, iznosila je tri milijuna 
kilograma. 

Španjolci tvrde, da koride ne djeluju nepovoljno 
na ćud čovjeka, ali svagdašnji ih primjeri gone u 
laž. Za životinje oni nemaju srca. Kokoši i purane 
svežu za noge, prebace preko ramena i nose uli- 
cama. Jednako svežu kozlićima sve četiri noge za- 
jedno i tako stegnute po četiri bace na rame, a oni 
se patnici deru kao dijete kad plače. Jadne mule 
i magarce preterećuju, pa kad pod teretom padnu, 
udaraju ih batinom i nogom, a stražari i drugi ljudi 
gledaju i nitko ništa. Kad se stranac počne zgra- 
žati i posredovati, kažu mu: »Pa to je samo mula«. 
Duša me boli gledajući to i slušajući, a ovdje to 
nitko niti vidi niti čuje, bez svakoga su smilovanja. 
Imaju i lijepu rečenicu o mučenju životinja, ali 
samo na papiru. Kažu: El mayor mal de los males 

es tratar con animales (najveće zlo od zala jest 
zlostavljati životinje). 

Vjerujem međutim, da bi u Španiji nastala po- 
buna, kad bi tko htio zabraniti koride, jer je to nji- 
hova nacionalna zabava. Njihovi su toreri junaci i 
miljenici naroda. Toreri imaju i svoje novine »Sol 
y Sombra« i »Torero«. U Americi neke države 
zabranjuju koride, ali u Evropi se šire i izvan Špa- 
nije. U južnoj Francuskoj drže se koride u mnogim 
gradovima. 

I u Portugalskoj se drže koride, ali u ublaženom 
obliku. Bik tamo ima na rogovima kuglice te ne 
može bosti. Matador ne ubija, nego ga uhvati za 
rogove i sruši, a onda ga samo, radi forme, kolje 
drvenim mačem... 

SEVILLA — MARAVILLA 


Španjolci kažu: Quien no ha visto Sevilla, no ha 
visto maravilla (tko nije vidio Sevilje, nije vidio 
čuda). Prva je maravilja Sevilje sjajna katedrala 
sa II4 m visokim tornjem Giralda, što je uistinu 
ponos i dika Sevilje. 

Katedrala je 130 m duga 86 široka, dvostruko 
je duža i šira od zagrebačke katedrale. Kaptol je 
seviljski htio imati crkvu takve veličine, da joj nema 
jednake, što je uistinu pored kordovske i bila, dok 
nije sagrađena crkva Sv. Petra u Rimu. Katedrala 
je građena IIS godina i najveća je i najbogatija 
crkva gotskoga stila. Ima 5 lađa ili bolje 7, jer dvije 
lađe čine oltari nalik na kapelice. Svih oltara ima 
83. Kažu, da je za najveće moći crkve i klera u Špa- 
niji u katedrali izgorjelo godišnje oko 10,000 kg 
voštanica, da se svaki dan čitalo 500 misa, kod kojih 
se potrošilo 18.750 litara vina, dakako na godinu. 
Najveći se sjaj u crkvi vidi za Velikoga tjedna, 
Semana Santa, kad se drže najsjajnije španjolske 
noćne procesije. 

Glavni je oltar s krovom posred crkve kao da je 
crkva u crkvi. Iza glavnog je oltara Capilla Real 
(kraljevska kapelica), u kojoj su smrtni ostaci kra- 
lja Alfonza X. i srebrni sanduk s kostima Ferdi- 
nanda Svetoga, oslobodioca Sevilje od arapskoga 
gospodstva. U jednoj je kapelici Murillova slika 
sv. Antuna, koja je kao Bogom nadahnuta. Svetac 

kleči u svojoj ćeliji i tako pobožno i svesrdno moli, 
da Krist kao dijete, okružen anđelima i oblacima, 
silazi k svecu. Murillo je uopće slikar neba, anđela 
i dječaka. 


Lijes s Kolumbovim prahom 
u Sevilli 


U katedrali je i spomenik s pepelom Kristofa Ko- 
lumba prenesen ovamo god, 1899. s Kube u Ame- 
rici. Pepeo je Kolumbov putovao kao i on za života. 
Spomenik je uistinu veličanstven. Četiri gigantske 
okrunjene statue prikazujući četiri španjolske kralje- 
vine: Kastiliju, Aragoniju, Leon i Navarru drže ve- 

liki sanduk, u kojem je Kolumbov pepeo. Statue su 
na mramornom podnožju, što ga je podiglo gradsko 
poglavarstvo i stavilo na nj napis sa svojim znakom: 
čvor u obliku brojke 8 između mističnih slogova 
»no-do«, što se izjašnjava ovako: Čvor se u špa- 
njolskom jeziku naziva »madeja«. Ta se riječ ra. 
stavi u »m' a deja«, pa kad se rastavljenoj riječi do- 
da na početku »no«, a na završetku »do«, dobiva se 
ova rečenica : »no me ha dejado«, (nije me ostavio). 
Primjećujem, da se u španjolskom jeziku slovo »h« 
uopće ne izgovara, a »j« se čita uvijek »h«. Taj 
znak, čvor sa »no-do«, dao je gradu Alfonzo X. iz 
zahvalnosti, što je ostao vjeran kralju, kad se pro- 
tiv njega digao sin Sancho (Sančo), pa je taj znak i 
mu gradskom grbu. 

I Kolumbov sin Hernando Colon pokopan je u 


katedrali, On je sakupio sva djela o otkriću, osvoje- 


nju i upravi Amerike i poklonio gradu Sevilji te se 
čuvaju u staroj »Lonji« pod imenom »Archivos de 
Indias«. 

Crkva je dosta svijetla, jer ima 93 prozora, koji 
su 9 m visoki 4 m široki, ali su tamne kapelice, iz 
kojih u mene gvire sveci, kao da su nezadovoljni, 
što koracima bunim svečani mir i tišinu. U nutraš- 
njosti nema nikakvih znakova, da je za Arapa na 
istom mjestu bila mošeja, koja je iza njihova odlas- 
ka ostala netaknuta, jer je Fernando za podsjedanja 
Sevilje naglasio i proglasio, da ne će poštediti ni 
jednu arapsku glavu, ako samo jedna opeka padne 
s mošeje. 

Najrječitiji je svjedok maurskoga doba zvonik 
Giralda, druga maravilja Sevilje. Za Maura bijaše 
to minaret visok 60 m i tako prostran, da je mu- 
jezin jašio na magaretu, kad je išao na »učenje« t. j. 
na pozivanje na molitvu. Maurski je stil s mnogim 

arabeskama ostao sasvim dobro sačuvan do preko 
polovice tornja, a dolje je u lijepom skladu s minare- 
tom i maurskim stilom nadograđen noviji dio sa 22 


Katedrala u Sevilli sa Giraldom 


zvona i s balustradom, a na vrhu je kugla s goro- 
stasnom statuom od bronze, koja prikazuje »V jeru« 
s palmom u jednoj i stijegom u drugoj ruci. Statua 

se okreće prema vjetru, visoka je 4 m, a teži 1286 
kg. Na Giraldu je god, 1.400. postavljen prvi crkve- 
ni sat u Španiji. 

Za mene je međutim najveća maravilja Sevilje — 
ples u katedrali. Crkva i ples! Zvuči nevjerojatno, a 
ipak je istina. Tri puta u godini: u nedjelju iza Bra- 
šančeva (Tijelova) i Navještenja Marijina te na tri 
dana karnevala izvodi se pred glavnim oltarom »e/ 
baile de los seises« (ples šestorice), ali su uistinu de- 
setorica. Desio sam se baš na dane karnevala u Se- 
vilji, pa sam gledao i tu maravilju španjolsku. 

Dječaci od 8 do 12 godina u slikovitom odijelu 
španjolskih plemića srednjega vijeka, u bijelim cipe- 
licama i bijelim čarapicama plešu uz pratnju orkes- 
tra, Iznajprije se vrši obred u koru katedrale, gdje 
kanonici i mnogi svećenici pjevaju i mole, orgulje 
sviraju čas tako jako te se čini da grmi i prozori da 
se tresu od snage golemih orgulja, a čas opet tiho 
nekim tajanstvenim a opet veličanstvenim tonovima. 
Dođe i kardinal, sav u žarkocrvenoj boji, s povla- 
kom iza sebe, dugom nekoliko metara, a nosi je za 
njim svećenik u ljubičastom ornatu ovivši je oko svo- 
ga tijela. 

Najzad dolazi pred oltar glazba, Dječaci stanu 
u dva reda, svi svećenici s kardinalom dođu pred 
oltar i kleče sve vrijeme plesa. Glazba svira vrlo 
melodioznu koračnicu i na znak kapelnika svećenika 

dječaci zapjevaju nježnim svojim glasovima, što uz 
Potpunu tišinu u ovoj golemosti crkve odjekuje kao 
kor anđela. Uz pjesmu dječaci gracioznim koracima 
izvode slikovit ples, nalik na slike našeg salonskoga 
kola — a u isto vrijeme na ulici bruje i struje auti i 
kočije te cika i vika krabulja. U prvo se doba baile 
de los seises izvodio samo iza Brašančeva, a tek ka- 
snije prenesen je i na karnevalske dane, kao da su 

htjeli vesele i raspojasane Seviljane od ludovanja a 
alici privući u crkvu. Prvi je dio plesa slikovit 1 be- 
zazlen, ali u drugom dijelu imaju dječaci na prstima 
castagnete (klepke), i klepeću kao i ciganke sevilj- 
ske u svom divljem i strastvenom plesu. : 

Prije kojih dvjesta godina htio je jedan nadbis- 
kup dokinuti taj ples, ali su se usprotivili kanonici i 
građani. Nadbiskup predloži stvar papi na rješenje. 
Papa pozove plesače u Rim i tu u Vatikanu izvedu 
dječaci ples pred papom. Papa se nasmiješi i izda 
dekret, kojim dopušta izvođenje plesa, dok traju 
odijela, koja su na dječacima. Tim je udovoljio i 
nadbiskupu i kanonicima. Ali kanonici nadmudre 
natpastira svoga, dadu obnoviti svake godine po koji 
dio odijela i tako se još i danas pleše. ' 

Za mene je ovdje bila maravilja i misa, koja se 
počela točno u I2 sati o podne, a pogotovo rekviem, 
crna misa, sa »Libera me... .« u noći. Katafalk bi- 
jaše u crvenom baršunu s kraljevskim znakovima, 
nadbiskup u crnoj misnoj haljini, a prisustvovalo je 
činovništvo i časništvo s kapetan-generalom infan- 
tom Don Carlosom na čelu, Bilo je to god. 1929., 
a rekviem se čitao za kraljicu majku, koja je onih 
dana umrla. I 

Do katedrale je kraljevski dvor, Alcazar, što ga 
je na mjestu maurske kazbe podigao kralj Petar 
Grozni sasvim u maurskom stilu, a sve je još vrlo 
dobro sačuvano, jer je još god. 1848. kraljevska po- 
rodica ovdje stanovala. U; Alkazaru su u glavnom 
obnovljeni motivi iz Alhambre. Vrtovi su Alkazara 
prava raskoš. Vodoskoci, terase, drveće, cvijeće, sve 
je isprepleteno bršljanom i ružama penjačicama te 
čini najdivniji prirodni ćilim u svim bojama. Ispod 
dvora je kupka, u kojoj se Marija Padilla, ljubovca 
kralja Petra Groznoga, običavala kupati, a dvorski 

su ljudi, da se dodvore kralju, pili vodu iza njena 

kupanja... 

Park »Maria Luisa«, koji se smatra najljepšim 

parkom Španije, dosta je izgubio od svoje čarobno- 
sti izgradnjom mnogih paviljona, zapravo vila, za 
izložbu »Hispano-americanu«, Blizu parka je Torre 
del Oro, zlatni toranj, prema imenu, koje su mu dali 
Mauri zbog zlatno-žute boje. Torre del Oro je stra- 
Žar seviljske luke na rijeci Quadalquiviru. Iako je 
Sevilja udaljena 85 km od mora, dolaze po rijeci do 
Sevilje i morski parobrodi, Ime rijeke Quadalquivir 
dolazi od arapskih riječi »uad« (rijeka), »al kebir« 
(velik), dakle, »velika rijeka«. Nekoć je za Maura 
dolina rijeke Quadalquivir bio raj zemaljski; naj- 
bujniji vrtovi i najplodnija polja, danas su ponajviše 
Pašnjaci, na kojima planduju hiljade mladih bikova 
za koride. 
Muzičkom je svijetu Sevilja poznata po Rossini- 
Jevoj operi »Seviljski brijač«. Kuća, u kojoj je na- 
vodno bila brijačnica, nalazi se na uglu ulice Santo 
Tomas i Gran Capitan te nosi natpis »Figaros Bar« 
i svaki stranac ispije u tom baru po koju čašu vina. 
Sada je vlasnik bara Nijemac Karl Rude. 

. Sevilja je španjolska Atena, majka najvećih špa- 
njolskih slikara Velazqueza i Murilla, kojima su po- 
dignuti i spomenici. Vel4zquezove su slike ponajviše 
u muzeju u Madridu, a Murillove u katedrali i u 
Museo Provincial. Seviljski je muzej iza madrid. 
skog najbogatiji u Španiji. Ima slika Zurbarrana, 
Roelasa, Valdes Leala, Herrere, Cespedesa, Alfon- 
sa Cana, Castilla, Montafiesa, Pacheca i drugih. 

.Sevilja je oduvijek činila veliku propagandu za se. 
Pjesnici sanjare o Sevilji, slikari čeznu za šumama 
naranača, za cvjetnim poljima, lijepim vrtovima i vit- 
kim palmama, za bijelim kućama i lijepim Ženama. 

Pjesnici i slikari vide na svakom prozoru, u svakom 
vrtu, ljepotice u bjelini kao vile planinkinje, kao pla- 
he nimfe među ružama i cvijećem ; čuju njihov slatki 
smijeh, glas im je kao harfa, oči kao vatra, a uistinu 
— nema nikakvih neobičnih ljepotica, pa ni »Mis 
Espafia« nije birana iz Sevilje. Ja sam tražio te lje- 
potice, jer sam se zadržao 20 dana u Sevilji, ali bez 
uvijanja i bez pristranosti ponovo kažem, da su na- 
še žene i djevojke ljepše. Da naše crnke i plavke 
stave na glavu »mantille«, visoke andaluške češljeve 
s koprenom, kako su stasite a vitke, pjesnici bi tra- 
žili nove atribute za njihovu ljepotu. 

Kad sam slijedeće godine opet došao u Sevilju, 
odigravali su se veoma značajni i historijski doga- 
đaji. Protiv dugotrajne diktature generala Primo de 
Rivere javljalo se sve jače ogorčenje. U narodu, 
među časništvom i đaštvom vri. Jače je izbilo ne- 
zadovoljstvo u građu Ciudad Real, gdje je bilo i to- 
povske paljbe, ali je pobuna brzo utišana. Pobuna 
je ipak imala teške posljedice, jer je vrijednost pe- 
sete na strani stala padati, što je zemlju vuklo u te- 
ške ekonomske prilike. 

I najzad 29. siječnja čitam u novinama iznenadnu 
vijest, da je Primo de Rivera sa svojim ministrima 
podnio ostavku. U Sevilji, u čitavoj zemlji vlada mir, 
nikakva uzbuđenja, nikakve manifestacije ni de- 
monstracije i pored vrele južnjačke krvi španjolske, 
ali se grabe novine, Zidar baca zidarsku žlicu i čita 
novine, pometač drži u jednoj ruci metlu, u drugoj 
novine, prodavač lutrijskih karata ne viče, čita no- 
vine, činovnik ide u ured čitajući novine, u kasinima 
i cirkulima sve je puno, sve živo raspravlja o izne- 
nadnom preokretu. Demisija se prepričava na raz- 
lične načine, ali sve ostaje mirno. Samo u Madridu 
ima nešto manifestacija. 

Pravi se razlog demisije ne zna, s tim manje, što 
je Primo de Rivera u posljednjoj svojoj službenoj 
objavi kazao: » .., que por muchos afios debe seguir 
gobernando la Dictadura o cosa muy parecida« (da 
za mnogo godina treba slijediti diktatura ili stvar 
vrlo slična). Ja sam ispitivao na sve strane za nepo- 
sredni povod demisije, ali nikako nisam mogao sa- 
znati pravu istinu. Jedni kažu: dosta je bilo dikta- 
ture, moralo je doći do promjene; drugi hoće da 
znadu, da je diktator već umoran i bolestan, pa tre- 
ba odmora, a šaljivdžije kažu, da već ne može toliko 
jesti, koliko mu priređuju bankete... 


Da se ipak upoznam s pravim stanjem stvari, oti- 
đem u direkciju političkog lista »El Liberal« u Se- 
vilji i zamolim direktora, da mi izloži, neposredni 
povod demisije. I nakon izmotavanja izjasni mi on 
stvar ovako: Primo de Rivera poslao je bez znanja 
kralja i ministarskog savjeta notu svim višim gene- 
ralima vojske i mornarice pitajući ih, jesu li se pri- 
like u zemlji tako sredile, da diktatura prestane ili 
da i dalje ostane. General Goded u Cadizu odgo- 
vorio je, da diktatura ima bezuvjetno prestati, ima 
se vratiti ustav u punoj važnosti, u protivnom doga- 
đaju on otkazuje poslušnost i dići će se protiv dikta- 

 torske vlade. Primo de Rivera uvrijeđen takvim istu- 
pom generala, izda nalog vojnom zapovjedniku po- 
krajine Andaluzije general-kapetanu infantu Don 
Carlosu Burbonskom, rođaku kraljevu, da zatvori 
generala Godeda. Infant se nego (usprotivi se). 
Primo de Rivera ode kralju, da disciplinira infanta, 
a kralj se također usprotivi — e] rey se nego. Sad 
tek Primo de Rivera obavijesti o događaju ministre, 
koji ga ovlaste, da i u njihovo ime podnese ostavku. 
On pođe u kraljevski dvor i još iste noći donese list 

Fot. Kurt Hielscher 


Alcazar u Sevilli 


»La Voz« vijest o demisiji, a sutradan sve španjol- 
:ske novine s najrazličitijim komentarima. 

Primo de Rivera radio je nepromišljeno, kad je 
ibez znanja kralja i svojih drugova ministara tražio 

savjet, pa je zato i stradao. Jednako se prenaglio i 
kralj Alfonzo.XIII., kad je iza općinskih izbora, 
izvršenih u čitavoj zemlji 12. travnja 1931, odmah 
na prve nepovoljne vijesti napustio Španiju. Novine 
su donosile alarmantne vijesti iz većih gradova, gdje 
su bili.u većini republikanci te se u prvi mah činilo, 
da su republikanci posvuda iznesli većinu. Međutim 
se utvrdilo, da su na selima i u manjim gradovima 
listom birani monarkisti. Tako je na pr. u San Fer- 
nandu izabrano 25 monarkista i I socijalist, u Tarifi 
19 monarkista, u Sanlucaru 26 monarkista, a I so- 
cijalist, u Cordobi 350 monarkista, 238 republika- 
naca, u Grandi 222 mon., 64 rep., u Madridu 
143:143, ali u Barceloni 169 monarkista 1377 anti- 
monarkista. Prema vijestima, kako ih je donio list 
»El Sol« od 14. travnja 1931., a primio ih je od 
Ministarstva unutrašnjih djela, bilo je do 2 sata 
poslije podne 13. travnja izabrano u svim općinama 
22.150 monarkista i 5.875 antimonarkista. Uza sve 
to je vlada odmah odstupila, a mnogi su gradovi 
odmah proglasili republiku. po 
Najodlučniji je za kralja bio momenat, kad je 
gradsko vijeće u Madridu proglasilo republiku od- 
mah 13. travnja. U 3 sata po podne dođu gradski 
vijećnici u gradsku kuću, Ayuntamiento, i na balkonu 
zgrade izvjese republikansku zastavu, našto: nasta- 
de neopisivo klicanje i veselje. Pred gradskom se 
kućom skupi nebrojena svjetina vičući: Viva Espafia! 
Vila la Republica! S balkona progovori Gomez: 
»Građani ! Proglašena je republika u Španiji. Nema 
u povijesti primjera, da bi narod, kao u Španiji, iz- 
vojevao republiku bez krvi, bez nereda, bez straha. 
Pokažimo svijetu odlike naroda španjolskog: red, 
uzoran red, ništa da ne pomuti narodnu radost. Lju- 
di, koje je vaša volja izabrala, uzimaju uzde nove 

Republike, da nađu red, rad, kulturu i blagostanje.« 
Završio je: »Madrilefios! Viva Espafia! Viva la 
Republica! Vivan los heroes de Jaca! (Živjeli heroji 
Hake)«, a sav je narod veselo klicao bacajući šešire 
u vis i ljubeći se sa suzama radosnicama na očima. 

Iza toga je na prijedlog Manuela Maure nastala 
šutnja od jedne minute u počast herojima Hake, 
koji su bili suđeni zbog pobune. Od gradske kuće po- 
lazila je gradom povorka kličući republici, a kako je 
gradska kuća u Calle Mayor nedaleko od kraljev- 
skog dvora, to se vika čula i u kraljevski dvor. Kralj 
se pobojao za život svoj i svoje obitelji te — osta- 
vio Španiju. 

God. 1929. i 1930. bila je u Sevilji izložba Hi- 
spano-americana, na kojoj su pored Španije izložile 
gotovo sve američke države svoje poljoprivredne i 
kulturne proizvode. Za izložbu spremala se Sevilla 
punih deset godina. Glavna zgrada »Plaza de Espa- 
na«, u kojoj je bila izložena povijest kraljevstva Se- 
vilje, razvitak, napredovanje i procvat grada, zatim 
otkriće Amerike te iskorišćavanje vodene snage 
Quadalquivira, počela se graditi već prije deset go- 
dina. Veličanstvena je po stilu, po opsegu i visokim 
tornjevima koji su noću sjajno rasvijetljeni. Reflek- 
tori na vrhu bacaju svijetlo na sve strane kao svjeti- 
onici na moru. Izložba bijaše u novom dijelu Sevilje, 
u Ensanche, u parku Marije Lujze. 

Nije bila najsretnija zamisao, da se u isto vrije- 
me prirede u Španiji dvije izložbe: u Sevilji i Bar- 
celoni. Španjolci su računali, da će na izložbe pri- 
vući bogate Američane i Engleze, Mislili su, da će 
stranci šetati Španijom od Barcelone do Sevilje i 
razasipati novac. Kako su se u ono doba već na sve 
strane šuljale sjene privredne krize, nije s tim iz- 
ložbama polučen uspjeh, koji se očekivao. Golemi 

izdaci nadmašili su dobitak. Uređenje izložbenog 
prostora, podizanje zgrada, a nadasve bajna ra. 
svjeta progutali su silan novac. Milijuni električnih 
sijalica u različnim bojama, vodoskoci, jezerca, pre. 
tvarahu sav izložbeni prostor u najčarobnije vilinsko 
carstvo. Od tajništva izložbe u Sevilji doznao sam, 
da se samo za jedan sat luksuznog rasvjetljenja iz- 
ložbe izdavalo 1.200 peseta (oko 8.000 dinara). 
Nikako nisam mogao doznati broj svih posjetilaca 
izložbe, iako sam se zadržavao u Sevilji upravo uoči 
zatvorenja izložbe. 


Seviljanin je najživahniji Španjolac, zato je Se- 
vilja grad pjesme, plesa, šetnje, zabave. Svaki je 
Španjolac prijatelj pjesme, jer ga na to nuka narod- 
na rečenica : Quien canta sus males espanta (tko pje- 
va, svoja zla plaši). U uskim krivudastim ulicama 
Sevilje najjače vri život. Kud su nekoć prolazili sta- 
siti Mauri i zakukuljene lijepe Maurke, danas šeću 
ponosne Andalužanke s mantiljom na glavi. Glavna 
ulica, Calle de las Sierpes, uska, nepravilna, ljeti 
natkrivena, puna je svijeta noću i danju, sve šeta i 
pjevucka, pripovijeda i zviždi, smije se i šali, sve je 


veselo, raspojasano, a toliko ih je, da se i nehotice | 


pitaš: Kada taj svijet radi? 


U Sevilji sam našao jednog čovjeka iz naših kra- 
jeva. U hotelu Suizo upozori me vlasnik, da jedan 
moj zemljak, Čehoslovak, dolazi k njemu na ručak. 
Pročitao je u mojoj prijavnici: Jugoslavija i odmah 
me smatrao Čehoslovakom, kako sam već i prije na- 
pomenuo. OO podne dovede navodnog Čehoslovaka 
k mojem stolu. Zemljak me pozdravi njemački. Kad 
sam u razgovoru razabrao, da je iz našeg Primorja, 
nastavismo razgovor hrvatskim jezikom, ali je go- 
vorio dosta loše primorskim dijalektom. Ispričao 

mi je, da je rođen na Rijeci, a otac mu je iz Trsta, 
majka iz Bakra, a zove se Bednaf. Namješten je 
kod brodogradilišta u San Fernandu kod Cadiza. 
Reče, da je na početku svjetskoga rata, god, 1914., 
stigao lađom iz Azije u Cadiz, gdje je ostao, uzeo 
za ženu Španjolku, promijenio ime u Beduarz i za- 
boravio hrvatski. 

KRŠĆANSKA DŽAMIJA U CORDOBI 


Cordoba (Kš8rdova), nekadašnja zapadna Meka, 
grad kalifa, čuva među svojim zidinama dragulj iz 
maurskoga doba, čuva sjajnu katedralu, koja je pra. 
vo kameno čudo po veličini i po obliku svom. Stojiš 
ispred kišom ispranih zidova, mjeriš okom i diviš 
se golemoj zagonetki. Da ne vidiš visok toranj sa 
zvonima na prozorima, ne bi vjerovao, da stojiš 
pred crkvom. Kad prođeš ispod tornja kroz velika 
vrata Puerta del Perdćn (vrata oproštenja), još se 
jače začudiš, jer si došao ne u crkvu nego u veliko 
dvorište naranača, Patio de los naranjos. Primjeću- 
jem, da »naranjo« (naranho), znači drvo, a »na- 
ranja« je plod, naranča. Kad pređeš neko 60 kora- 
čaja dvorištem, uđeš u crkvu. Tu čuđenje i divlje- 
nje još jače poraste: staneš i otvorenih usta stojiš 

ao začaran, jer si se našao u šumi stupova, kao da 
si u nekim tajanstvenim hodnicima s dvostrukim 
fantastičnim lukovima. 

Pokušavaš da brojiš stupove i prolaze između 
njih, ali te zbuni množina, nejednakost, neobičnost. 
Moraš se zadovoljiti i vjerovati, da ih ima 900, jer 
ti tako kazuju, a tako čitaš i u vodiču. 

Ja sam više puta brojao uzdužne lađe ove crkve, 
pa tvrdim da ih ima 17, što nema ni jedna druga 
crkva na svijetu. Lađe su široke 8 i 9 koračaja, a 
dvije srednje po 10. Ove uzdužne lađe presijecaju 
33 poprečna reda stupova, ali sve uzdužne lađe nisu 

u čitavoj dužini svojoj potpune, jer ih u sredini pre- 
sijeca kor s glavnim oltarom i s krasnim arabeskama 
oiskićen maurski mihrab (svetište), gdje se držao 
koran, dakle u neku ruku islamski oltar. Mihrat i 
tar, koran i sakramenat, dva najveća vjerska sve- 
šta jedno pokraj drugoga ! 
= Mjerio sam koracima veličinu crkve. Široka je 
iznutra 152 koraka, duga 146, ali kako je jednim 
dom okružena ne samo crkva nego i dvorište nara- 
ača, iznosi dužina katedrale i dvorišta s tornjem 
226, a širina s debljinom zida 160 koraka. Jelačićev 
trg u Zagrebu dug 230 koraka, a širok 83. Duži- 
a je dakle katedrale 1 Jelačićeva trga jednaka, a ši- 
ina je dvostruko veća. Dužina je zagrebačke kate. 
drale 83 koraka, a širina 53. Prema tome bi na Je- 
lačićevu trgu mogle stojati četiri zagrebačke kate- 
 drale jedna do druge. Na površini katedrale kor- 
 dovske zajedno s dvorištem naranača moglo bi se 
smjestiti 8, a u samu bi crkvu lako stale 4 zagre- 
bačke katedrale, da se još uvijek može obilaziti oko 
njih. 


U 


= Pored sve svoje veličine, crkva je sama neobična, 
mistična, fantastična, ali nije velebna kao crkva Sv. . 
= Petrau Rimuili katedrala u Sevilji. Za svoga posto- 
nja od gotovo dvanaest stoljeća pretrpjela je mno- 
promjene: prigradnje, pregradnje, nadogradnje. 
ila je tu najprije kršćanska crkva, zatim najveća 
ošeja na zapadu, a onda od mošeje postala kate- 
odrala, koju i danas zovu mezquita (meskita), mo- 
šeja. Sve u njoj miriše po vijekovima. 
Kalif u Kordovi Abderahman 1. počeo je s grad- 
njom god. 786., a njegovi su je nasljednici poveća- 
Vali prigrađujući nove redove stupova, dok nije do- 
 segla sadašnju veličinu. Sva je od kamena. Gradili 

su je zarobljeni kršćani, a kažu, da je i sam kalif 
Abderahman radio na njoj jedan sat na dan. 


Drveni, rezbarijama urešeni strop crkve visok je 
samo II m, viši je bio iznad svetišta, mihraba. Sti- 
jene su mihraba pune arabeska i mozaika, lukovi su 
narezuckani kao stalaktiti, što povećava mističnost i 
fantastičnost. 


150. 


I posred te originalne fantastičnosti, posred šu- 
me od stupova, sagradio je kaptol u 16. stoljeću kor 
i glavni oltar, uklonio preko 60 stupova i s tim izna- 
kazio slikovitost, jedinstvenost i perspektivu. U ovaj 
orijentalizam ne pristaje renesansa i barok, u ko- 
jim je stilovima izgrađen kor i oltar. 


Car Karlo izdao je dozvolu za gradnju kora : 
oltara protiv volje gradskoga vijeća kordovskog, ali 
kad je vidio, što je učinjeno, požalio je svoju dozvo- 
lu i prigovorio kaptolu riječima: »Sagradili ste ne- 
što, što se može i drugdje naći, ali ste razorili ono, 
što je bilo jedino na svijetu.« 

Jest, da je crkva ostala u prvotnom svom obliku 
iznutra kao što je i izvana, i samo se namjestili 
oltari, kojih i sad ima pedesetak, snažnije bi djelo- 
vala na posjetioca nego sadašnja mješavina orijenta 
i okcidenta. Čiste pobožnosti ne može biti ni ovdje 
kao ni u crkvi Sv. Petra u Rimu, jer oči i nehotice 
lutaju po onoj prostranosti i veličanstvenosti, skrenu 
misao od molitve te usta nešto besvjesno šapću, dok 
ne zanijeme i onako otvorena prate oči kod proma- 
tranja ove »maravilje«. 


Šest sam dana bio u Kordovi i svaki sam dan po 
dva sata provodio u crkvi, jer je prvi utisak zbog 
golemosti crkve tako jak, da ostanu nezapažene 
mnoge pojedinosti arhitektonske i historijske važ- 
nosti. Sad tek zapažam, da su stupovi različne de- 
bljine i boje; da ih ima od mramora, granita, porfira, 
a dovezeni su iz Afrike i Azije. Visoki su samo 4 m, 
a na njih su nadograđeni četverouglasti mnogo 
krupniji stupovi vezani potkovastim lukovima, koji 
su naizmjence od bijela kamena i crvene opeke i tako 
su nastali dvostruki lukovi, što perspektivu stupova 
poljepšava. Neki su lukovi narezuckani kao čipke i 

to daje čitavoj nutrašnjosti osobitu slikovitost i šaro- 
likost. 

Kao u polusnu ideš ispod dvostrukih lukova obu- 
zet misticizmom i poezijom toga kamenog čuda i 
kad iz mramorne šume izađeš u Patio de los nara- 
njos, čini ti se, da si se probudio iz nekog vilinskog 
sna. 

U dvorištu naranača, koje zauzima otprilike jed- 
nu trećinu svega prostora unutar zidina, ima neko- 
liko redova zelenih naranača, na kojima se žute 
zlatne jabuke, a nadvisuje ih nekoliko vitkih paoma. 
Između naranača ima pet vrela, gdje su nekoć Arapi 
iz čitave Španije i iz daleke Afrike prije ulaza u mo- 
šeju uzimali »abdest«, prali svoje tijelo, da čisti 
dođu na klanjanje Alahu, na pranje svoje duše, Pal- 
me se njišu, lišće tajanstveno Šušti, vrelo romoni, 
kao da priča, kako je ovdje nekada vladao koran 
nad novim zavjetom, polumjesec nad krstom, a 
s vrha 60 m visokog tornja arkanđeo Rafael s bar- 
jakom u ruci objavljuje, da je poslije krst maknuo 
s vlasti polumjesec. Toranj je sagrađen na temeljima 
minareta nekadašnje mošeje. Otkud je nekoć muje- 
zin pozivao svoje vjernike na klanjanje, danas zvo- 
na pozivaju kršćane na molitvu. 

Drugo je kameno čudo u Kordovi most preko 
Quadalquivira, građen još u rimsko doba, godine 
585. za Vizigota porušen, a za Arapa obnovljen i 
učvršćen. Dug je 348 koraka, ima 16 lukova. Na li- 
jevoj je obali kao glavica mosta jaka kula La Cala. 
horra, Na sredini je mosta kip sv. Rafaela, zaštit- 
nika grada, kako se razbira iz ovog neobičnog na- 
pisa: »Yo te juro por Jesus crucificado que soy 
Raphael Angel aqui de Dios puesto por quardar esta 
ciudad«, (Ja ti prisižem Isusom raspetim, da sam 
anđeo Rafael ovdje od Boga postavljen, da čuvam 
ovaj grad). 

Stojim na mostu, gledam tu drevnu starinu i tako 
se duhom prenosim u prošlost, te mi se čini, da mo- 
stom prelaze Arapi u bernusima s turbanima. Okre- 
nem se, a to Andalužani sa širokim šeširima i kožnim 
keceljama, koje su u sredini razdijeljene u dvije pole 
i privezane oko svake noge niže koljena. I anda- 

"luškim šeširima pjevaju pjesnici hvalospjeve, slikari 
ih stavljaju na glavu svojim modelima, a uistinu 
su za nas neukusni visoki, tvrdi šeširi sa širokim kri- 
lima, kao što bi za njih bili neukusni šeširići naših 
Šestinčana s uskim krilima. 

Niže mosta rijeka čini brzice i tu su posred rijeke 
četiri arapska mlina. Temelji su još sačuvani, samo 
su gornje naprave ruševne. Po građi se vidi, da su 
to bile kašikare, mlinovi na kašike. Kordova je 
uopće muzej prošlosti i da nije u Španiji bilo Ara. 
Pa, ne bi Španija imala toliko arhitektonskog i arhe- 
ološkog bogatstva, ne bi bilo ni Alhambre ni kor- 
dovske »mezquite«. 

Na Paseo del Gran Capitan zanimljiv je spome- 
nik junaka kordovskog Fernandeza Gonzale. Na 
spomeniku je prikazan junak na konju, glava mu je 
od slonove kosti, a sve je ostalo od bronze, što je 
vrlo slikovito, ali i neobično, jer se ističe bijela gla- 
va. Spomenik je djelo Benlliure-a. 

U posve orijentalnom starom dijelu grada malen 
je trg »Potro« s tipičnim starim kućama i s buna- 
rom što ga Cervantes napominje u svom djelu »Don 


. Quijote«. Na svim kućama prostrane Španije, što 


ih napominje Cervantes u svojim djelima, nalaze se 
ploče s napisom, gdje ih Cervantes napominje. Tako 
za trg Potro piše, da ga napominje u svom djelu 
»Don Quijote«. U Sevilji sam i Barceloni vidio ne- 
koliko takvih ploča. 

U SRCU ŠPANIJE. MADRID 


Gradeći plan svoga puta po Španiji, radovao sam 
se unaprijed, kako ću izbjeći zimi, jer sam plan sa- 
činio tako, da siječanj i veljaču provedem na toplom 
jugu Španije, a onda tek da krenem u nutrašnjost. 
Moram otvoreno priznati, da sam se bojao Grana- 
de, Madrida i Burgosa, jer sam u Granadu morao 
u siječnju, leži 690 m visoko, nešto više nego naš 
Gospić, u blizini je Sierra Nevada, dvostruko viša 
od našeg Velebita, a za Burgos i Madrid (izgova- 
ra se Madri) kažu: Nueve mes$s de invierno, tres de 
infierno, (Devet mjeseci zima, tri pakao). 

Bojazan moja bila je samo od česti opravdana. 
U, Granadi sam imao sreću te je svih šest dana bilo 
vrlo lijepo, sunce je toplo grijalo, da sam, idući na 
groblje i u Generalife ulicom »Camino Nuevo«, mo- 
rao svući donji kaput, a zimskoga nisam ni nosio. I 
drugdje mi je svuda bilo ugodno, pogotovo u Alme- 
riji, Malagi, Tangeru, Cadizu, ali Madrid je prva 
tri dana moju bojazan opravdao, jer je padala kiša 
te je bilo dosta hladno, a peći ni za lijek. 

Dosad sam redovno putovao samo danju, ali od 
Kordove do Madrida vozio sam se noću, jer dnevni 
vlakovi stižu u Madrid kasno u noć. Udaljenost je 
442 km, dakle baš kao od Zagreba do Beograda. 
Noć je navukla svoj zvjezdani plašt, izvezen svi- 
jetlim dijamantnim iskricama. Veliki je medvjed 
tako nisko te se činilo, da misli ostaviti svoje druži- 

Fot. Kurt Hielscher 
B vša prijestolna dvorana u madridskom 
dvoru 


ce zvijezde i saći u Pirineje. U brzom je vlaku to- 
plo, a u čitavom smo odjeljenju samo dvoje. Već 
mjesec dana putujem s jednom ravnateljicom gra- 
đanske škole u Berlinu, koja je već osam mjeseci na 

putu. U gradu mi je dosadna, ali na putu potrebna. 
Metne na nos »lorgnette«, stane pred prozor i ni 
jedan Španjolac ne ulazi u naše odjeljenje — bježi 
od nje kao od aveti. 

Vlak iza Kordove juri uz Quadalquivir, a kad ga 
ostavi, diže se osjetljivo, presijeca Sierra Morenu 
(Crnu goru) kod »Puerto de Despefiaperros« u vi- 
sini od 800 m, a onda se spušta u španjolsku »me- 
setu«. Riječ meseta dolazi od riječi »mesa« (stol), 
jer je gotovo kao stol ravna, a na visini je od 650 m, 
Rumena zora naviješta dolazak sunca, duva hladan 
vjetar i na prozoru opazim cvijeće: smrzla se ma- 
glica na staklu. To je najstudeniji dan čitavoga mo- 
ga puta, ali nisam ni te studeni osjećao. Kad je ju- 
tro zapjevalo crvenim akordima, nestalo je cvijeća 
sa stakla i studeni, dok je daleko onamo u Zagrebu 
bilo te godine, 1928.-29., oko 30% C i sp od ništice. 

Spuštajući se željeznica sa Sierra Morene prola- 
zi vinorodnim krajevima, Iza brda žmirka ražarena 
kugla sunčeva šaljući zlatne svoje trake na sivu 
zemlju, iz koje strši čokot do čokota kilometre da- 
leko. To je »žigrra del vino«, tu rodi izvrsno crno 
vino, vino tinto, Dalje je meseta stepna, sušna, tierra 
de secano«. Samo se s proljeća zeleni i zlati pšenica 
i ječam, u svibnju se već žanje, a onda ostane gola, 
dosadna, melankolična stepa bez drveta. Nema tu 
gore puste, jelovine guste, nit' je puna gora tajna 
razgovora. Tek gdjekoje stado ovaca čupka travku 
i liže rosu, a posred stada redovno stoji magarac, 
nakrećući mudro glavu kao da broji ovce. 

Pored tierras de secano i tierras del vino još je 
u Španiji »tierra del pan«, zemlja kruha, gdje ima 
dosta kiša i rode žitarice, a zemljište zgodno za na- 
tapanje zove se »tierras de regadio«, to su vege i 
huerte. : 

Meseta u dužini od kojih 200 km zove se La 
Mancha (Manča), domovina poznatog junaka Cer- 
vantesova romana: »E] ingenioso hidalgo Don Qui- 
jote de la Mancha«. Tu je opisan i spjevan Campo 
de Montiel, tu su izvori Quadiane i spilja Monte- 
sinos, u kojoj je bolesna mašta Don Kihotu dočara- 
vala sve izmišljene događaje, koje je čitao u sredo- 
vječnim romanima. Danas je La Mancha _ gotovo 
bez drveta, a Cervantes jednako govori o gustim šu- 
mama i bujnoj travi. Od svega su ostale samo vje- 
trenjače i mjestance Toboso. 

Od Alcazara na rubu La Manche prema Madri- 
du nije stao brzi vlak punih 150 km. Projurio je 
preko Taja kod kraljevskog dvora Aranjueza i do- 
skora opazim na neznatnoj uzvisini iznad rječice 
Manzanares prijestolnicu i srce Španije Madrid. 

. Vlak stane. Srce mi jače udara. Radost, neizvjes- 
nost, očekivanje nečeg novog, velikog, uzrujava me. 
Na izlazu stoji dugi red hotelskih slugu, iza njih 
dugi red auta, na sve strane vika, buka. Stojim kao 
začaran. Gledam sjajne palače, nedogledno Ššetali- 
šte, more ljudi i bujicu auta. Kojom ulicom krenem, 
jedva se provlačim između svijeta, a na glavnom 
trgu »Puerta del Sol« moram da stojim i čekam 
znak prometnog redara, da mogu prijeći preko trga, 
ali samo označenim pravcem, gdje piše »Paso para 
peaiones (prolaz za pješake). Drugim pravcem niti 
se može niti se smije, u tom vlada potpuni red. A u 
nas? Svatko ide, kako ga je volja, te se može reći, 
da idu kao muhe bez glave. 

Na Puertu del Sol vodi deset ulica noseći val 
ljudi, auta i tramvaja, da se ovdje gura, komeša, 
viče i psiče, doziva i namigiva, trubi i zviždi od 
jutra do mraka. Jednaka je vreva u svim glavnim 
ulicama pogotovo u vrlo širokoj Calle de Alcal4, 

gdje su banke, bogati dućani goleme kavane, cirkuli 
i kasini: duga je nekoliko kilometara i vodi na kraj 
grada. Da se zbog neobično živahna prometa ne 
dogodi nesreća kod prelaženja preko ulice, uređeni 
su podzemni prijelazi. 

Nije samo na ulici sve puno. Uđeš u kavanu, čo- 
vjek do čovjeka sjedi, puši, pije kavu i sate i sate 
prevrće kamenčiće domina. Strastveni su igrači do- 
mina, a sve ide za novac. Časom se pri tom po- 
pravdaju, viču i mašu rukama, te misliš, sad će se 
počupati, a oni se brzo smire i dalje igraju. U baro- 
vima je također čovjek do čovjeka, stoji, puši, pije, 
pjevucka ili pripovijeda i gestikulira rukama, kao 
da se brani od komaraca. Brzi su u kretnjama i u 
govoru. 

Ispitivao sam, otkud toliki svijet na ulici, u ka- 
vanama i barovima pa mi rekoše ovako: Kad obi- 
čan čovjek zaradi jedan ili dva durosa, a duros je 
srebrni novac od pet peseta, ostavlja posao, kupi 
cigareta i šeta ili sjedi u kavani, mora pokazati, da 
je caballero (kavaljero). 

Najmodernije su zgrade u Avenidi del Conde 
Pefialver, koja se sastaje sa Calle de Alcala. Tu je 
svaka kuća palača, a svaka palača grad. Ponajviše su 
na osam katova s bogato urešenim tornjićima, a naj- 
viša je zgradurina, u kojoj je smješten telefon. Ima 
12 katova, a s tornjićima 14. Do te kao od šećera 
bijele zgrade čine se šesterokatnice kao kakve po- 
zemljušice. 

Sav noviji dio Madrida građen je najmodernije: 
široke ulice s drvoredima, visoke kuće s uresima. U 
podizanju palača takme se banke s državom i s pri- 
vatnicima, a sve je to plod neulaženja Španije u 
svjetski rat, zbog čega je bila otvorena prema 
Africi i Americi te je mogla dobavljati živežne na- 

mirnice i za skupe novce prodavati u susjednu Fran- 
cusku i Italiju i tako se obogatila. U: svim sam gra- 
dovima vidio napredak u proširivanju i modernizi- 


 ranju, i što se god gradi, odaje luksuz i vanjski sjaj. 


LJ svim su gotovo gradovima nove željezničke sta- 


nice, gradske vijećnice, ayuntamientos, i poštanske 
zgrade. Najsjajnija je poštanska zgrada u Madridu 


i nema joj moguće nigdje ravne. 

Trg Puerta del Sol nije ipak tako prijatan kao 
Plaza de Catalufia u Barceloni ili naš Jelačićev trg 
u Zagrebu. Kuće su stare, sive od prašine. Na trgu 
je Ministerio de la Gobernacićn (Ministarstvo nu- 
trašnjih posala), s tornjem i satom, koji se ravna iz 
opservatorija. U otvorenom je tornju velika pozla- 
ćena kugla, koja se spusti, kad sat izbija I2 sati 1 
to privlači mnoge gledaoce. Kad umire stara, a 
rađa se Nova godina, trg se napuni svijeta. Sve 
s grožđem u ruci nestrpljivo čeka izbijanje ponoći. 
Najzad sat otkucava, a oni zoblju jagodu po ja- 
godu da namire dvanaest. Stari je to običaj i oni 
mu ostaju vjerni. Svakako je španjolski običaj doče- 
kivanja Nove godine s grožđem u ruci bolji nego 
naš — s punom glavom! 

Za Madrid se može s punim pravom reći, da je 
grad palača, parkova i spomenika. Svaki trg ima 
nasade, drvorede i u sredini spomenik ili kakav 
ukrasni bunar ili vodoskok. U istočnom je dijelu 
grada oko 4 km dugo šetalište, paseo, zvano : Paseo 
del Prado, nastavlja ga Paseo de Recoletes i de la 
Castellana. Sredinom pasea je kao led glatka i čista 
asfaltirana cesta za aute i kočije, sa svake su strane 
drvoredi 1 nasadi za šetaoce, a onda tramvajske 
pruge, gdje se odvija i teretni promet. Tik pasea, 
ispred zgrade Cortesa, parlamenta, spomenik je 
Cervantesu. Niže kipa proslavljenoga književnika 

dva su reljefa. Jedan prikazuje Don Quijota u borbi 
s lavom, drugi Don Quijota sa Sancho Panzom, a 
iznad njih lebdi u zraku božica Gluposti, vodilica 
njihova u aventurama. 

Do Pasea del Prado je Jardin botanico (bota- 
nički vrt), zasnovan još god. 1774. za Karla III, 
komu Madrid ima uopće da zahvali svoj procvat. 
Odmah iza botaničkoga vrta jest ponos Madrida 
odmorište i zabavište, dječje carstvo, golemi park 
Retiro. Šuma je kao i naš Maksimir i Tuškanac u 
Zagrebu, ako 1 ne hrastova, ali je prijatna i gusta. 
Šumu oživljuju vodoskoci, spomenici i veliki rib- 
njak, Estanque Grande. Estaake je dug 250, širok 
120 m i po njemu plove nebrojeni čamci, barčice i 
jedna motorna lađa. Drugi je veliki park Zapadni, 
Parque del Oeste. Tu ima manje šume, ali je svojim 
nasadima, česmama, sjenatim alejicama vrlo pri- 
jatan i mio. Još je u Madridu lijep i velik te mnogo- 
vrsnim drvećem i cvijećem bogat park oko kraljev- 
skoga dvora. 

Kraljevski dvor, sada bez kralja, golema je če- 
tverokatna zgrada s dužinom od 150 m i jednakom 
širinom; građena je prije 200 godina, a visoka je 
33 m. Golemošću i sjajem ide u red prvih kraljev- 
skih palača. Veliki Napoleon rekao je svome bratu 
Josipu: »Ovdje ćeš ugodnije stanovati nego ja u 
Tuillerijama«. Ovim je riječima priznao, da je špa- 
njolski kraljevski dvor sjajniji od francuskoga. 
Ispred dvora su na trgu Plaza de Oriente 44 statue 
španjolskih kraljeva i kraljica. Odlaskom kralja 
dvor je mnogo izgubio na privlačivosti. Nema više 
slikovite izmjene straže, koja je privlačila domaće 
i strance. Tu se o podne uvijek našlo stotine stra- 
naca sa crvenim Baedekerom u ruci, kao da su imali 
ugovoreni sastanak. 

Madrid je prijestolnica tek od god. 1561., kad 
ju je Filip II. ovamo prenio iz Toleda, jer se za- 
yadio s toledskim nadbiskupom, koji se bio tako 
osilio, da je prkosio i moćnomu kralju. Kako su 
se u ono doba u svemu povodili za kraljevskim dvo- 
rom bogataši i plemići pa i umjetnici i učenjaci, 
nagrnuli su mnogi u Madrid i tako se grad uzeo 
naglo dizati i danas je gotovo dotjerao do milijuna. 
Iznad kuća strše tornjevi 61 crkve i 45 samostana, 
ali dimnjaka tvorničkih vrlo malo. Madrid nema 
gotovo nikakve industrije, nego je grad plemića, 


činovnika, vojske, banaka, klera, škola i muzeja. 


Španija ima 65 katedrala. Svi veći gradovi špa- 
njolski imaju goleme i sjajne katedrale, samo Mad- 
rid je nema. Kao katedrala služi zasad crkva San 
Isidro. Nova se katedrala gradi u blizini kraljev- 
skoga dvora, ali gradnja napreduje vrlo polagano. 
Dosad je za 40 godina izgrađena tek kripta. 

Madrid je bogat muzejima i galerijama slika. 
»Museo del Prado« najbogatija je galerija slika 
te se bogatstvom i vrijednošću takmi s galerijama 
slika »Degli Uffici« i »Palazzo Pitti« u Firenci. 
Muzej Prado je u najljepšem dijelu Madrida. 
Okružen je parkovima i spomenicima, ima nebrojene 
dvorane, krcate slikama svih slikarskih škola ; sve su 
stijene pune majstorskih djela najboljih domaćih i 
stranih umjetnika, ' 

U nekoliko soba su slike Rafaela, Tiziana, Tinto- 
retta, Corregia, Giordana i drugih talijanskih sli- 
kara. Tu su tri slike »Sacra familia« od Rafaela, 
na kojima je dijete Isus u tako živim bojama i s tako 
Prirodnom kretnjom, te misliš, da se uistinu miče i 
smiješi. Jednoj su od njih dali ime »Perla«, jer je 
biser slikarske umjetnosti. Na toj je slici sv. Josip 

bez brade, što me je podsjetilo na sliku Krista bez 
brade u župnoj crkvi u Karlobagu. Kad je biskup 
Vučić vidio tu sliku, stao se u crkvi slatko smijati ve. 
leći, da je vidio slika Krista s bradom različne boje, 
ali nikad bez brade. 

Najviše sam uživao u slikama Velazqueza, jer su 
mi bile najmanje poznate i jer su izradom svojom, 
mekoćom i toplinom boja te jasnim izražajem lica 
tako privlačive, da se na pr. od njegovih »los Borra- 
chos« (boračos, pijanci) nisam mogao otkinuti. 
Umjetnik nije. crvenilom nosa i lica prikazao pija- 
nicu, već veselim, gotovo bih rekao, anđeoski ra- 
dosnim izražajem lica, Na slici »La rendicićn de 
Breda«, gdje ima mnogo lica Španjolaca i Holan- 
đana, naslikao je Velazquez i samoga sebe među 
Španjolcima i tko je vidio njegov spomenik pred 
Pradom, odmah ga prepoznaje. 

Vel4zquez, Murillo, Ribera, Goya, sjajan su sli- 
karski kvartet i ponos Španije. Svaki ima svoje, mo- 
glo bi se reći, nedostignute odlike. Ribera je slikar 
svetaca, nabožnosti, bola i smrti, a Goya slobode, 
rata, krvi i seoskog života. Žetva, berba, drvari, 
mećava i druge slike zasvjedočavaju njegovo pozna- 
vanje narodne duše, i kad ga gledaš, osjećaš s njim 
i sam se ćutiš u njegovoj družbi. Murillo prikazuje 
najviše nebo, anđele, molitvu, a Velazquez je u sve- 
mu velik: što ga više gledaš, više mu se diviš. 


Neobično mnogo ima slika Rubensa iz grčke mi- 
tologije: Parisov sud, nimfe i satiri, tri Gracije, itd., 
gdje se kao i kod Tiziana, Veronesa i našeg Auera 
vanredno ističe ljepota ženskoga tijela. U muzeju 
ima još slika vojske različnih umjetnika, među njima 
mnogo portreta španjolskih kraljeva. U svih je iza 
Karla V. i Filipa II. lice duguljasto i neugledno te 

se s lica jasno čita dekadenca, nazadovanje kraljev- 
ske porodice, dok nije eto došlo i do bijega iz Špa- 
nije. 

Pored bogatstva slika u Pradu ima slika Zur- 
barana, Murilla, Alonsa Cano, Giordana, Rubensa i 
drugih u akademiji »de Bellas Artes« (lijepih umjet- 
nosti), pa onda u Museo de Arte moderno od Goye, 
Manzana, Rosalesa, Degraina, Mefraina i drugih. 
A. Fabres prikazuje na jednoj slici trg vrlo jakim i 
živim bojama kao i naš Bužan. 

U »Museo de Artilleria« ima hiljada pušaka i 
pištolja svake ruke i svih doba, ima u minijaturi to- 
pova i kola u bojnoj opremi, čadora, mačeva, za- 
stava, modela tvrđava, a u »Armeria« poredano je 
nekoliko kraljeva u oklopima na konju i pješice, to- 
liko je toga, da bi se za svaku zbirku i muzej mogle 


napisati čitave knjige. 

ESCORIAL, OCTAVA MARAVILLA 


Filip II., španjolski kralj, htio je da izvrši tro. 
struku zadužbinu. Njegova je vojska za bitke kod 
St. Quentina razorila crkvu St. Lorenza. Kao nabo- 
žan vladar zavjetovao se, da će svecu podići sjajniju 
crkvu. Otac njegov, car Karlo V., odložio je žezlo i 
krunu i povukao se u manastir »San Just«. Da na. 
gradi monahe, s kojima je otac provodio svoje po- 
sljednje dane, obreče im podići novi samostan, koji 
će zajedno biti grobnica, panteon, španjolskih vla- 
dara. Povrh toga htio je i sam da ima odmora i mira 
od gradske buke i od državnih posala, jer je već 
osjećao početke teške svoje boljetice. 

Da svoju odluku i izvede, namislio je podići gra- 
đevinu, koja ima biti osmo čudo. (Čudesa su staroga 
vijeka: 1. Egipatske piramide, 2. viseći vrtovi Še- 
miramide, 3. Artemidin hram u Efezu, 4. kip Zeusa 
u Olimpiji, 5. Mauzolej u Halikarnasu, 6. kolos na 
Rodu, 7. svjetionik u Aleksandriji.) Antikna su ču- 
desa na orijentu, gdje je više poezije i razumijeva- 
nja za prirodne ljepote, kako su to zasvjedočili ma- 
urski kalifi građevinama u Alhambri, Kordovi, Se- 
vilji. Pored toga za velika djela treba i velik duh, a 
velike duhove ne rađaju ni sila ni novac, nego vi- 
jekovi. 

Filip II. imao je moći, bogatstva i volje, da stvori 
nešto veliko, sjajno i podigao je Escorial, građevinu, 
kojoj nije bilo ravne, građevinu, koja je gigantska po 

svom opsegu, geometrijski pravilna do dosade, ali 
nema one božanske iskre umjetničke, koja ushićuje 


| opčarava. Kralj je slao svoje ljude po Evropi, da 


dovedu umjetnike, koji imaju da izvedu veličanstve- 


no djelo, a sam je dvije godine tražio mjesto i na- 
.pokon izabrao jedno na podnožju pitomih brda, koja 


pripadaju Sierra Quadarami, na visoravni od 1.028 


m. Mjesto je samotno kao što su i fruškogorski sa- 


mostani, i da je bilo sreće, koliko je bilo dobre volje, 


. građevina je mogla da uistinu bude osmo čudo — 


octava_maravilla, Sudbina je međutim htjela, da u 
doba Filipa II. nije bilo velikih umova ni umjetnika 
ni učenjaka. Michelangelo i Rafael živjeli su prije 


njega, a Velazquez, Murillo, Van Dyck, Rubens 
poslije njega. 


Sva je međutim prilika, da bi i djelo velikoga 


| Michelangela pored kraljeve umišljenosti, bez iskre 


umjetnosti, bilo samo dvorska ukočenost, kako je 
Escorial i sada, jer je kralj sve propisivao, kontro- 
lirao i izmjenjivao zaboravljajući, da čista gradi- 
teljska umjetnost ne poznaje kao ni pjesma zapo- 
vijedi, kako i naš Preradović kaže: Ne poznaje pje- 
sma zapovijedi, slobodna je, svomu glasu slijedi. > 

Prvi graditelj Juan de Toledo izmjerio je teme- 
lje u nazočnosti kralja i njegova dvora godine 1562. 
Gradilo se vrlo brzo, a sam je kralj nadgledao rad. 
Još i sad ima u kamenu isklesano njegovo sjedalo 
»Silla de Felipe II.«, otkud je promatrao napredo- 
Vanje gradnje. Juan de Toledo umre već druge go- 
dine, a naslijedi ga Juan de Herrera, odličan gradi. 
telj, i gradnja je dovršena god. 1584., dakle za 22 
godine te i sad stoji golema i jaka kao da je jučer 
dovršena. Od granita je. Siva je kao i brdo iza nje 
te se čini, da je jedan dio gore odvaljen i ovdje na- 
slagan. Građevina je duga 206 m, široka 161 m. te 

se ni polovica zgrade ne bi mogla smjestiti na Jela. 
čićevu trgu u Zagrebu. Golemost zgrade najbolje 
zasvjedočavaju ove brojke: svih prozora ima preko 
10.000 vrata 12.000, stubišta 86 sa 6.704 stube, 
4.565 soba i 16 dvorišta. Na tri je kata, prozori su 
prema golemosti zgrade maleni, krov je urešen sa 
sedam kupola ili tornjića. —, 

Sredinu zgrade zaprema crkva posvećena st. 
Lorenzu. Unutrašnjost je vrlo prostrana, četiri go- 
lema granitna stupa drže svodove pune slika Luke 
Giordana prikazujući biblijske događaje. Slike su 
velike, vojska anđela, svetaca i biblijskih lica u vrlo 
živim bojama. U crkvi je tajanstven mir, koraci od- 
jekuju od golih stijena. Veliki je oltar vrlo visok, 
dvanaest mramornih stuba vodi do podnožja. S de- 
sne strane oltara kleče pozlaćene statue cara Karla 
V. sa caricom Izabelom, a s lijeve Filipa II. sa že- 
nom. 

U hodnicima su stijene pune freska, a u sakri- 
stiji je dugi red svetaca ed Ribere, Greca i Zurba- 
rana. Tu je i »Retablo de Santa Forma« (oltar sa 
svetom hostijom), koju su u Holandiji protestantski 
vojnici, kako se kaže, gazili, a hostija je krvarila. 
Car Rudolf II. poslao je tu hostiju Filipu II. Slika 
u dnu sakristije prikazuje uručenje te hostije. Ja 
sam sliku gledao s vrata, koja su bila samo odškri- 
nuta. Lica su na slici tako živa, perspektiva je tako 
potpuna, te mi se činilo, da se miču i govore. 

Ispod oltara je kraljevska grobnica, da se nad 
njom čita svaki dan misa. S jedne su strane od crno- 
ga mramora sarkofazi kraljeva, s druge strane kra- 
ljica. U grobnici infanta su kraljevska djeca, među 
njima i Don Juan de Austria. 

Dvorane su Escoriala prazne, samo stijene rese 
veliki gobelini i mnoge slike, jer je Filip 11. imao 

mnogo sreće u sakupljanju slika, ali su sve bolje pre- 
nesene odavde u Museo del Prado u Madridu, Naj- 
zanimljivija je od svih prostorija Escoriala soba Fi- 
lipa IL, iz koje je uz odškrinuta vrata mogao vi- 
djeti svećenika kod velikog oltara. Još je sačuvan 
njegov pisaći stol, stolac, na kojem je držao bolesnu 
nogu, i nosilica, na kojoj su ga pred smrt donijeli u 
Escorial. Gledajući u crkvu, na oltar, tražio je utje- 
hu u molitvi. Bio je samo slab čovjek nekoć moćan 
vladar, kojemu je otac ostavio kraljevstvo, u kojem 
sunce ne zapada. 

U molitvi bijaše veoma skrušen. Kad su mu htjeli 

javiti sjajnu pobjedu njegove vojske.nad Turcima 
kod Lepanta god. 1571., što je radosno odjeknulo 
po svoj Evropi, on se nalazio u Escorialu na koru 
s monasima u molitvi i nije htio primiti glasnike. Tek 
iza svršene molitve primi ih i dade odslužiti » Te 
Deum«. Na vijest o sjajnoj pobjedi reče suho : »Don 
Juan (Huan) bio je odviše smion«. Don Juan de 
Austria bio mu je brat samo po ocu. 
. Oko granitne, nekoć samotne, građevine Filipa 
II. podiglo se prijatno selo s hotelima za mnoge po- 
sjetioce Escoriala. Danas razdire grobnu tišinu zviž- 
duk željeznice, trublja auta, brujanje avijona. Vrt 
Escoriala svojim bogatstvom i bujnošću ide u red 
najljepših vrtova na svijetu. I kad ostavljaš Escorial, 
izlazeći iz bujnog šarenila vrta i iz golemosti i sjaja 
kraljevskoga dvora, činiš se kao dijete, koje se pro- 
budilo iza bajoslovnoga sna, Uza sve to sama gra- 
đevina odaje ipak neku tjeskobnu samoću, neki ta- 
janstveni strah, kao da i sad još lebdi nad njom duh 
inkvizicije. Više je nalik na kaznionicu nego na tihi 
manastir i na panteon španjolskih vladara. 

Escorial je udaljen od Madrida 50 km. Jednako 
je udaljen i dvor Aranjuez, samo na jugu Madrida, 

na rubu mesete, puste kao iza kakve biblijske po. 
plave. Rijeka Tajo ima ovdje niske obale, lako se 
razlijeva i lako natapa zemlju, zbog čega je Aran. 
juez sa svojim vrtovima nalik na oazu. Tajo ovdje 
čini jedan otok, koji je pretvoren u čaroban park 
»Jardin de la Isla« s veličanstvenim drvećem i mi. 
rišljivim cvijećem, vodoskocima i puteljcima, aleja- 
ma i ribnjacima te mnogim kipovima. 

Izvan otočića je »Jardin del Principe«. Među ci- 
presama i platanama stoje kipovi, bijeli kao gorske 
vile, u božanskoj tišini, koju slavi sitan zbor ptičica 
svojim grlašcima i šarenim krilašcima te vodoskoci 
Apola i Narcisa nježnim svojim žuborom. 

Aranjuez je bio lijep vrt već za gospodstva Ma- 
ura u Španiji. Kad su Mauri morali ostaviti Španiju, 
došao je Aranjuez u ruke velikog meštra viteza »de 
la Orden de Santiago«. Kad je 1489. sam kralj iza- 
bran velikim meštrom reda, prijeđe Aranjuez u ruke 
španjolskih kraljeva, koji su park proširivali i po- 
ljepšavali. Filip II. sagradi posred parka sjajan 
dvor, koji je za Filipa V. proširen te je imao i ka- 
zalište, u kojem su se od god. 1740. pjevale i opere. 
Dvor ima troja vrata, od kojih su se jedna otvarala 
samo na dan kraljeva krunisanja ili kad se iznosilo 
mrtvo tijelo kralja, ako je umro u Aranjuezu, 

I dok šetam parkom de Principe i de la Isla ši- 
rokom alejom stoljetnih čempresa, kuda su šetale 
ponosne španjolske kraljice, pred mojim očima iskr- 
sava slika Zrinskoga trga, Maksimira i dragog Tuš- 
kanca daleko, daleko onamo na istoku... u miloj 
domaji... 

TOLEDO, ŠPANJOLSKI RIM 


Na granitnim stijenama, visoko iznad rijeke Taja, 
naslagala se gomila kuća s bogatom prošlosti a tuž- 
nom sadašnjosti: grad Toledo. Nekoć sjajna i moć- 
na prijestolnica, u koju je upirala oči čitava Španija, 
danas je mrtav grad, Oživljuju ga samo šumni i buč- 
ni valovi Taja i mnogi stranci, što ovamo dolaze. Do- 
bro primjećuje vodič, da se pojedine kuće i crkve čine 
kao medalje na otrcanom odijelu isluženog ratnika. 

Najstarija je takva medalja Alkantara, most pre- 
ko Taja, građen za Rimljana i opravljan za Arapa, 
kako dokazuju latinski napisi i potkovasti lukovi na 
kulama sa svake strane mosta. Most ima samo dva 
vrlo visoka luka od kamena, jer je Tajo (Taho), 
ovdje vrlo uzak, stisle ga stijene. Prije Toleda je ši- 
rok, razvaganio se kao jedini gospodar velike rav- 
nice, koju natapa svojom vodom, a ovdje njegovo 
gospodstvo prestaje, s mukom sebi krči put između 
granitnih stijena, koje su ga tako stisle, da na mje- 
stima nije širi od kojih deset metara, ali je zato brz, 
udara o kamene ploče u koritu i voda se pjeni, ali 
se ne srebreni kao naša Korana, Kupa ili Krka sa 
slapovima. Voda je mutna, puna žuta i crvenkasta 
pijeska kao i Quadalquivir kod Kordove i Sevilje. 

Od mosta vodi zavojita cesta u grad tako jakim 
usponom, da kola brašna vuče osam mula upregnu- 
tih jedna ispred druge, a pred svima je magarac kao 
najmudriji, On je upravo smiješan, kad se upne, kao 

daion vuče... U grad se može i stubama, koje se 
sa cestom sastaju na »Plazi de la Constitucion«, ne- 
koć »Plaza de Zocodover«, kako taj trg zove i 
Cervantes u svom romanu >Don Quijote«. Trg je 
pun besposlena svijeta, koji stoji, sjedi, u ništa gledi, 
prodaje vrijeme, a za promjenu promatra strance, 
koji razgledavaju mnoge historijske i kulturne zna- 
menitosti grada i svi to čine sa tako stalnim redom, 
da svako dijete prstom upre u kuću ili crkvu, koja 
je na redu za gledanje. Grad se čini kao ormarić, u 
kojem je zatvoren stari nakit. 

Najprije se ide na Alcazar, najviši dio stare tvr- 
đe, otkud je s terase širok pogled na grad, na daleku 


ravnicu, kojom se vijuga Tajo, na zelena polja, 


crvenkasta brda s redovima vinograda i maslina, na 
gole stijene, što prate Tajo prema zapadu, na mo- 
stove: Alkantara i Sv. Martina, te na mlinove i ve- 
liku tvornicu oružja, koji iskorišćuju brzice i slapove 
Taja. 

Alkazar bijaše još za Rimljana kaštel, koji su 
poslije proširivali Goti i Mauri te kraljevi Karlo V. 
i Filip 11. Danas je Alcazar posve obnovljen, a ima 
tragova svih stilova. Jake kule na uglovima ponosno 
gledaju k nebu i šapću zvjezdama bogatu historiju i 
nekadašnji sjaj Toleda. Kao s nekim preziranjem 
gledaju na stare s teškim krovovima kuće, između 
kojih se vijugaju uličice tako krivudaste i nepra- 

vilne, da se ni dobar poznavalac plana ne može snaći 
u tom labirintu. 

lako je katedrala golema crkva od 120m dubina, 
ne vidiš je i ne nalaziš, dok gotovo nosom ne udariš 
o zid. Okružena je kućama 1 samo s malenog trga 
pred gradskom vijećnicom otvoren je pogled na gla- 
vna vrata i na go m visoki toranj. Crkva je uistinu 
svojom nutrašnjošću i vanjštinom veličanstvena, po- 

nos grada, a bila bi ponos i svakog milijunskog gra- 
da ne samo Toleda od 22.000 stanovnika. Iznutra 


Fot. Kurt Hielscher 
Most Alcantara ispod Alcazara u Toledu 


i izvana prepuna je umjetnina, upravo muzej skulp- 
ture. Golemosti crkve posve odgovara golema sli- 

ka sv. Krištofa na jednom zidu. Slika je 14 m visoka, 
svetac drži u jednoj ruci dijete, dok desnom drži 
vitku palmu ispod krošnje, da se vidi, kako je visok 
kao palma. Pored katedrale ima ovdje toliko crka. 
va, da je Toledo uistinu španjolski Rim, u kojem je 
i španjolski primas, najviši crkveni dostojanstvenik. 
Kad je Španija proglašena republikom, izagnan je 
tadašnji kardinal i primas Segura, jer se, vele, uspro- 
tivio proglašenju republike riječima: »Neka padne 
prokletstvo na Španiju, ako se ustali republika«. 

U crkvi Santo Tomć najznamenitija je slika 
umjetnika Greca »El entierro de Conde de Orgaz« 
(ukop grofa Orgaza). Na'slici ima 30 lica: u sre. 
dini je umrli grof'u bojnoj opremi, drži ga biskup i 
jedan svećenik, a naokolo stoje plemići, dok je među 


hjima i glava samoga umjetnika, koji je rođen u Grč. 


koj, a zvao.se Domenico Theotokopuli, ali je ovdje 


. . 


najviše živio i radio te je u umjetničkom svijetu po- 


znat pod imenom Greco (Grk). 


Jedan mladi slikar načinio je veoma dobru ko- 
Piju slike, pa još samo nešto dovršava, Dva Engleza: 
nuđaju za sliku 300 funti sterlina (90.000 dinara), 


ali on ne da, tvrdeći, da je sliku izradio za sebe, pa 


mu je mila, da se ne može od nje odijeliti. Ne znam, 
jesu li se ipak nagodili, jer se ni Englezi nisu mogli 
otkinuti od slike. Mene je najviše zanimalo, koje je: 
lice na slici Grekovo, a slikar mi reče: »Encima de. 
la mano« (iznad ruke). Plemić, naime, iznad tijela. 


mrtvaca malo je podigao desnu ruku. 

Niže crkve je »Casa del Greco«, gdje je umjetnik 
stanovao. Sadašnji vlasnik pokupio je nekoliko slika 
Greka i drugih umjetnika (Zurbarana, Rubensa) i 
otvorio maleni muzej. Tu je između ostaloga plan 
grada Toleda i slike dvanaest apostola od Greka, 
ali su sva lica neobično duguljasta, ispaćena, gotovo 

sva jednaka, a boje im tamne, mistične. Casa del 
Greco je u ulici »de Samuel Levi«, u kojoj je bila 
i židovska sinagoga, građena u XIV. stoljeću. Gra- 
ditelj sinagoge Levi bio je rizničar kralja Petra 
Groznoga. Neke su sinagoge po odlasku Židova 
pretvorene u kršćanske crkve, tako »Santa Maria 
de Blanca«. Kažu, da je krov crkve od cedrovine 
s Libanona, a zemlja, na kojoj je građena, da je 
donesena s brda Siona u Palestini. 

Crkvu »El Cristo de la Luz« zovu i »mezquita«, 
jer je bila mošeja, građena još godine 922., dakle 
prije hiljadu i nešto više godina. Ime de la Luz (od 
svijetla), dolazi po narodnom pričanju otud, što je 
konj junaka Cida, kad je ovaj narodni junak s kra- 
lem Alfonzom VI. osvojio grad, pokleknuo i na tom 
mjestu da su našli uzidan krst, pred kojim je još iz . 
gotskoga doba gorjelo svijetlo... 

Na jednoj staroj kući ima ploča s napisom, iz ko- 
jeg se razbira, da je u toj kući slavni Cervantes pisao 
svoj roman »La ilustre fregona«. Danas je u toj 
kući gostionica, posada, i vjeruje se, da je postojala 
još za života Cervantesa, dakle prije 300 godina, 
jer sam Cervantes za nju kaže: »era una de las me- 
jores y mas frecuentadas que hay en Toledo«, (bi- 
jaše jedna od najboljih li najposjećenijih, što ih 
ima u Toledu). 

Blizu Taja stoje ruševine velike zgrade »Palacio 
de Galiana«. Priča hoće, da je Galiana bila kći kra- 
lja Galafre u Toledu. Kralo Veliki dolazio je ovamo 
kao mladić i zaljubio se u nju, jer je bila lijepa kao 
anđeo. Ali u nju bijaše zaljubljen i maurski kalif u 
Guadalajari, orijaš, jak kao Herkul, koji je načinio 
podzemni hodnik od svoga dvora do palače Galia- 
nine. Ona je međutim srce poklonila Karlu. Došlo je 

između takmaca do dvoboja, u kojemu je Karlo 
ubio Arapina i oženio se Galianom, pošto je prešla 
na kršćansku vjeru. 

Već za starih Ibera bijaše Toledo važno mjesto, 
koje se dugo opiralo sili Kartažana i Rimljana. Za 
rimskoga se gospodstva uzeo grad proširivati, dizali 
se hramovi bogu Marsu i Jupitru pa i kazalište, u 
kojem su pjesnici kazivali svoje pjesme, a ostaci se 
cirkusa još i danas vide. Za doba kršćanstva održao 
se u Toledu koncil godine 400. Kad su Goti osvojili 
Peninsulu, izabrali su Toledo za svoju prijestolnicu. 
I danas još pokazuju ostatke dvora narodnog got- 
skog kralja Vambe, koga su od pluga doveli na pri- 
jestolje, kao i Pfemisla češkoga. 

Kažu, da je za najveće moći i sjaja Toledo bro- 
jao 200.000 stanovnika, ali to teško vjerujem, jer 
se na onom brdu nije moglo smjestiti više kuća nego 
što ih je danas. To se vidi i po vratima, koja su vo- 
dila u utvrđeni grad. od kojih i danas postoje s ju- 
žne strane Puerta de Cambrćn, a sa sjeverne Puerta 
del Sol, biser arapske arhitekture. Danas je izvan 
gradskih zidina golema tvornica oružja, koja zapo- 
sluje hiljade radnika. Na tvornicu je lijep pogled od 
Puerta de Cambrć6n, Grad je sjao i cvao, dok su u 
njemu stolovali kraljevi, oko kojih su se okupljali 
bogataši, plemići, umjetnici i pjesnici te je Toledo 
bio političko i kulturno središte. Filip II. dao mu 
je smrtni udarac prenesavši prijestolnicu u Madrid 
i Toledo ostade gomila kuća, muzej moći i slave. 


Zaštitnik je Toleda sv. Ildefonso, o kojem se u 
gradu zadržala zanimljiva legenda. Na zidu jedne 
kapelice u katedrali u mramornom je okviru kamen, 
na koji je stavila nogu Bogorodica, kad je 18. pro- 
sinca god. 666, predala »casulu« (misnu haljinu) 

Iidefonsu, jer je zagovarao bezgrešno začeće. Za taj 
kamen kažu: ' 


Cuando la Reina del cielo 
Puso los pies en el suelo, 
En esta piedra los puso. 


(Kad Kraljica neba stavi noge na zemlju, na ovaj 
kamen ih stavi). 

RIMSKI VODOVOD U SEGOVIJI 


Kao lađa na vodi izdigla se kamena ploča oko 200 
m iznad rječica Eresme i Clamores. Gdje se rječice 
sastaju, stražnji je kraj lađe. Sive su stijene izboče- 
ne, jer ih je voda vijekovima zaoblila, sasvim su ne- 
pristupne, a na rubovima se stijena dižu utvrde, 
koje su još sasvim dobro sačuvane. Podizali su ih 
još stari Feničani pa onda Iberi, najstariji stanovnici 
Španije, koji su se ovdje nastanili, da izbjegnu plač- 
kanju i otimanju. 

Da su Rimljani davali tvrđavi veliku važnost, do- 
kaz je, što su sagradili vodovod, kojemu po građi 
nema nigdje premca. Vodu iz Riofrio doveli su 16 
km daleko na brdo ispred kljuna, prove, prirodne 
lađe, gdje je i sad Deposito de aguas  (sabiralište 
vode). Odavde su onda do tvrđe podigli lukove, koji 
nose 818 m dugi zid sa cijevima za vodu. Lukova 
ima 153, ponajviše su dvostruki, a visoki su prema 
zemljištu do 30 m. Građeni su od golemih granitnih 
ploča, naslaganih jedna na drugu bez ikakva veza, 
bez cementa, vapna i željeza te se moraš diviti, kako 
to kamenje čvrsto stoji već gotovo dvije hiljade go- 
dina, a danas, za velikog napretka tehnike, ruše se 
kuće već za same gradnje i pored betona i željeza, 
vapna i cementa. 

Stojim pred tom galerijom i nehotice se pitam: 
kakvim su napravama ti ljudi dizali te teške kamene 
ploče, tko je to zasnovao i gradnjom upravljao ? Za 

Escorial su tražili graditelje i umjetnike po svoj 
Evropi, a ovdje se ne zna ni za graditelja, a ipak 
ovaj akvedukt zaslužuje više nego Escorial da bude 
osmo čudo. I danas taj vodopad opskrbljuje Sego- 


Fot. Kurt Hielscher 


Viju izvrsnom vodom. 
Lukovi vodovoda udaraju o kljun kamene lađe, 
koji je najviša točka grada, stisnutog među stare zi- 


Z. B. 568. 

Rimski vodovod u Segoviji 


dine. Ulice su nepravilne i uske, što je lako razum- 
ljivo, kad je prostor malen: Kuće su u stilu kastil- 
skom ili staroiberskom s nekim ornamentima na zi- 
du nalik na arabeske, neke imaju i galerije s vitkim 


mramornim stupovima, a neke su ograđene jakim 


zidovima te čine za sebe tvrđu u tvrđavi. 

. Zbog utvrđena položaja bivala je Segovija i prije- 
stolnica, a držali su se ovdje više puta i državni sa- 
bori, cortes. Još i danas stoji Casa de moneda (kov- 
nica novca), gdje se od god. 1455. do 1730. kovao 
novac za čitavu Španiju. Kralj Alfonso Sabio (Mu- 
dri) izjavio je ovdje, da sumnja u okretanje sunca 
oko zemlje, pa kako je inkvizicija postupala protiv 
Galilea, što je prihvatio Kopernikovu nauku, da se 
zemlja okreće oko sunca, a ne sunce oko zemlje, to 
sui Don Alfonsa proglasili heretikom, otpadnikom 
vjere, i narod se bunio protiv njega. Da umiri narod, 
uvede procesiju »đel Cordon de San _Francisco«, 1 
sam glavom išao je na čelu procesije bosonog s uže- 
tom oko vrata. Na spomen te procesije jedna se 
dvorana Alcazara zove »Sala del Cordon«. Ime 
dvorane dolazi otud, što je na rubovima zida oko 
prozora i vrata pozlaćeno uže (cordon). 

Alcazar je sjajna građevina iz maurskoga doba 
visoko nad sastavkom rječice Eresme s potokom Cla. 
mores, na stražnjem kraju kamene lađe. Alcazar je 
podigao kordovski kalif Abderahman III, a špa- 
njolski ga kralj Enrique II, povećao, ali je ostavio 


stil maurski, što se osobito ističe na okruglim kuli- | 


cama tornja na pročelju » Torre de Juan II.« 

U Alcazaru je »Sala del trono«, gdje su dva stol- 
ca kao prijestolje, a nad njim baldahin s napisom 
»lanto monta«, što bijaše rečenica Katoličkih kra- 
ljeva Ferdinanda i Izabele, a znači: toliko vrijedi 
Ferdinand kao i Izabela, jer su oni ženidbom za- 

vršili dugogodišnje borbe između Kastilije i Arago- 
nije, spojili ih u jednu kraljevinu i time udarili te- 
melj države Španije. Sad je u Alcazaru arkiv špa- 
njolske vojske od najstarijeg doba do danas i muzej 
najmodernijeg oružja. S jednoga prozora Alcazara 
bacila se dojilja malog infanta Don Pedra, sina kra- 
lja Henrika IL. u rječicu Eresmu. Pokopana je u ka- 
tedrali. 

U veličini katedrale vide građani i svoju veličinu, 
ponose se njom i najveća im je uvreda, ako se nji- 
hova katedrala ne uzima barem kao treća od svih 
katedrala u Španiji, a tako su goleme i sjajne, da je 
uistinu teško svrstati ih u red po ljepoti, veličini i 
arhitektonskoj vrijednosti. Ova je katedrala s duži- 
nom od 110 m, s tornjem visokim 105 m i sa svojom 
visinom za grad od 15.000 stanovnika uistinu veli- 
čanstvena te je s punim pravom zovu »La dama de 
las catedrales«. Da zornije prikažem golemost te ka- 
tedrale, napominjem, da je katedrala u Đakovu 
duga 78 m, a tornjevi su visoki 84 m pa se ipak vidi 
iz svih krajeva na desetke kilometara daleko, a po- 
nos je i dika ne samo Đakova nego čitave Slavonije. 
Španjolska je crkva na visini od 1005 m te gospo- 
duje nad čitavim krajem. 

Pored katedrale ima Segovia dvadesetak crkava 
iz srednjega vijeka i u svakoj je kakva spomena vri- 


jedna starina. Jednako se čuje zvonjava, a zvona 


imaju neugodan glas, kao da su raspucana. Zvona su 
na prozorima i kad zvone, ne njišu se, nego se 
okreću. 

Crkva »La Virgen de fuencisla« jest ispod viso- 
ke kamene stijene, s koje su bacali zločince osuđene 
na smrt. Na takvu su kazan bile osuđivane naročito 
žene, za koje se dokazalo, da su nevjerne. Tako je 


bila suđena na smrt i mlada židovka Maria del Sal- 

to. Ona je, iako židovka, glasno zazivala u pomoć 
Bogorodicu i legenda kaže, da je ostala u životu po- 
red sve visine, s koje je bačena. Prešla je na kršćan- 
stvo, te je pokopana u katedrali. 

= Iz Segovije je čaroban pogled na snijegom po- 
sutu Sierra Quadarramu. Blizu je kao i Sierra Ne- 
vada kod Granade, ali nije tako veličanstvena; sni- 
jeg se ne sja, ne cakli, nalik je na brdo soli ili brašna, 
jer snijeg nije vječan, nestane ga, iako se vrh Pena- 
lara diže 2.406 m visoko. Nikad nisam vidio tako 
čarobno snježno brdo u noći kao ovdje. Noć je tiha, 
u gradu sve mirno, zvijezde titraju, mjesec se smi- 
ješi, a u daljini se tajanstveno bijele brda: čini se, 
noć je rasprostrla bijeli plašt, da se postiđena, tam- 
na, sakrije pred sjajnim zvjezdama i srebrnim mje- 
secom. 

Na podnožju vrha Penalava kraljevski je dvor 
»La Granja« s umjetnim vodoskocima, izvedenima 
po uzoru onih u Versaillesu. I kad je kraljica, da 
kralja ugodno iznenadi, stavila u kretnju sve vodene 
naprave, kralj Filip V. sa smiješkom reče: »Da se 
zabavim tri minuta, moram platiti tri milijuna !« Sav 
je kraj oko La Granje, samo II km udaljene od Se- 
govije, obrastao lijepom crnogoricom kao uopće svi 
viši pristranci Sierra Guadarrame te sam se na putu 
od Escoriala ovamo osjećao na mahove kao da sam 
u našem Gorskom kotaru. Mjesta: Cercedilla i Ta- 
blada na visini od 1.100 m puna su hotela i vila za 
ljetovanje. Ljeti je u Madridu takva stepska žega, 
da sve što može, bježi na more i u brda. 

U Segoviji sam imao vremena i zgode, pa sam 
se upoznao sa španjolskim osnovnim školama. Škole 
su bile državne i samostanske ili vjerske. Kako sam 
odsjeo u jednom manjem hotelu, gdje po svoj prilici 
rijetko odsjedaju inostranci, estranjeros, hotelijer se 

hvalio, da je kod njega jedan »estranjero« i za ve- 
čere eto oko mene nekoliko građana. Razgovaramo 
uz čašu vina o životu u Španiji, pa i o školama. Pi- 
tam najrječitijega između njih, u koju školu šalje 
svoju djecu, a on odgovori, da idu u samostansku. 
Na moje pitanje, zašto u samostansku, reče, da dje- 
cu radije šalje u samostansku školu iako plaća za 
svako dijete na mjesec 8 peseta (oko 50 dinara), jer 
je bolja. Jednako mi rekoše i u Rondi. Roditelji su 
slobodno birali, u koju će školu slati dijete, ali je 
takva sloboda u Španiji nažalost i u trajanju pola- 
ženja škole. Dijete po školskom zakonu od god, 
1857. obvezano na polazak škole od 6.—14. godi- 
ne, dakle osam godina, što je upravo idealno na-. 
predno, ali dijete uistinu ide u školu, dok roditelji 
hoće. Postupak je s djecom u školi vrlo obzirljiv. 
Iako Španjolci imaju poslovicu: La letra con sangre 
entra (nauka s krvlju [sa šibom] ulazi), ipak rijetko 
kažnjavaju, kako bi djeca zavoljela školu, jer za 
Izostajanje i samovoljno istupanje iz škole nema ka- 
zne; zato Španija i ima oko 70 posto nepismenih, te 
sam u hotelima nalazio ne samo sobarice nego i ko- 
nobare nepismene. Zakon je ostao samo na papiru, 
nitko ga se ne drži, kako mi reče učitelj u Segoviji i 
upravitelj vrtne škole u Barceloni. I kad sam htio 
kupiti školski zakon od 1857., nigdje ga nije bilo, a 
ni učitelji mi nisu mogli zakon ni pokazati kamoli 
dati, da ga isporedim s našim školskim zakonom, 
pređašnjim i novim. U pokrajinama Kataloniji i Bi- 
skaji mnogo je bolje i postotak nepismenih mnogo 
je niži, u Biskaji upravo minimalan. Član 26. repu- 
blikanskog ustava dokinuo je samostanske škole i 
uyeo samo laičke, ali je s tim nastalo novo zlo. Niti 


ima dovoljno škola ni učitelja za svu djecu, zbog 


v , . 
ćega nepismenost samo raste, a nipošto ne pada. 

Nije čudo, da ima toliko nepismenih, kad su im 
i knjige nepraktične, zastarjele. Slovnica je za mno- 
go dijete i kod nas teško shvatljiva, a kako ne će u 
njih, kad je knjiga pisana kao naš vjeronauk za 
osnovne škole, gdje su teška pitanja s još težim odgo- 
vorima, Za dijete II. razreda od 8 godina uistinu 
je muka, kad na pitanje: »Que comprende el gene- 
ro neutro?« mora nabubati ovaj odgovor: »El ne- 
utro no comprende nombres de personas ni de cosas 
determinadas sino lo generico y substracto, como: lo 
bueno, lo malo, lo mio, lo tuyo.« (Srednji rod ne na- 
značuje imena lica ni stvari, određenih, nego gene- 
rično i apstraktno kao: dobro, zlo, moje, tvoje). 
Ovo ne može lako razumjeti i shvatiti đak srednje 
škole, kako će onda dijete od 8 godina! 

Ugodno me je iznenadilo slušajući, gdje učenik 
kazuje učitelju sasvim familijarno »don Pedro«. 
Kako bi to smiješno bilo, da i u nas djeca u školi 
zovu učitelja samo krsnim imenom pa da na pr. đak 
u Sv. Križu Začretju kaže učitelju: »Gospon Štefek, 
ov' me za lasi skube! (za kosu vuče).« 

U Španiji je svatko »don« i »caballero«. I kralj 
im bijaše samo Don Alfonzo, Kad pišu adresu, re- 
dovno napišu i don i sefior. Uz krsno se ime dodaje. 
»don«, uz prezime sefior, a ujedno i drugo znači go- 
spodin. U pismu prijatelju počinju sa muy distin- 
quido amigo mio« (vrlo odlični) .... ili querdio: 
amigo mio (dragi prijatelju), a manje poznatom: 


muy sefior mio (vrlo poštovani gospodine). List. 


znancu i prijatelju završavaju redovno sa: Su se- 
guro Servidor que besa su mano, ali uvijek. samo 


skraćeno: S. S. q. b. s. m., (iskren sluga, koji ljubi 


ruku), ili q. e. s. m., que esirecha su mano (koji 


stišče ruku). Samo sam jedared bio s učiteljem Pe-' 
trom Natalias u Segoviji i na povratku mu se iz Za- 

greba javio, a on me u pismu naziva: mi buen ami- 
go (moj dobri prijatelju). List završava ovako: 
»Reciba-la expresidn de mi sincera amistad y soy de 


VP. afectuoso amigo q. e. 5. m.«, (primite izražaj mo- 


ga iskrenog prijateljstva i jesam Vaš odani prija- 
telj). »Vi« u španjolskom znači »Usted«, ali se u 
pismu mjesto Usted piše samo V. što dolazi od »vu- 
estra merced« (Vaša milost). Baš u tom se jasno 
ogleda srednjovjekovna uslužnost, koja gotovo pre- 
lazi granice. 


Ako Španjolac u vlaku, na šetalištu, u gostionici 
jede ili pije, a ti si blizu, redovno te ponudi s rije- 
čima: »le gusta a V? što znači toliko, koliko naše 
»izvolite«. Finoću i uslužnost, napose prema stran- 
cu, smatra Španjolac za svetu dužnost. U Madridu 
sam se tek smjestio u pensionu, kad doskakuta soba- 
rica, djevojka svježa kao majsko jutro, pruži mi 
ruku i zapita: »Como se encuentra P.?« (Kako se 
nalazite?) Pozdravila me tako srdačno i iskreno, 
kao da smo davni znanci ili braća, te se nismo vi- 
djeli već godinu dana. Svi su uopće ljubežljivi i pred- 
usretljivi prema strancu i tko poznaje samo malo 
njihov jezik, može svuda naći dosta prijatelja, da 
ih i ne traži. 

Prije jela svaki Španjolac pere ruke, zato su u 
svakoj gostionici naprave za pranje rukd, jer je 
Španjolac »caballero« i pazi na higijenu. Ali ni- 
koga, za čudo, ne smeta, da u kavani nad stolom 
pije kavu, a pod stolom mu čistilac čisti cipele i 
prašinu otresa. Na prašinu, koja tako dođe i u kavu, 
ne gleda, ali na cipelama mu smeta, jer je »cabal- 
lero.« 


Kad Španjolac uniđe u dućan mljekaru, po- 
zdravlja sa buenos dias (dobar dan), ali čim od- 

zvoni podne, pozdravlja sa buenas tardes (dobro 
veče), a kako zađe sunce, pozdrav mu je: buenas 
noches (dobra noć). Jednako se pozdravljaju i na 
ulići. Kad se rastaju, jedan kaže: Adids! (s Bo- 
gom), a drugi mu odgovara: Vaya V. con Dids! 
(Pošli s Bogom!) Obično još dodaju na rastanku: 
Hasta la vista! ili Hasta luego! što znači: Do vi- 
đenja ! € 

IZ PRIJESTOLNICE U PRIJESTOLNICU 


U Španiji je svaki veći grad bio prijestolnica, Še- 
tam se iz prijestolnice kalifa Murcie, Granade, Se- 
ville, Cordobe u prijestolnicu Katoličkih kraljeva 


— Madrid, Toledo, Segdvia, Burgos, Valladolid 


(čitaj: Valjadoli). ' 
Zaslužni Kolumbo, komu je Španija posvuda po- 
digla dostojni spomenik, čekao je u Valladolidu 


pune dvije godine, da kraljica Izabela Katolička 


ispuni svoja obećanja, zadana mu u: Granadi pri- 
godom polaska u novu zemlju, ali je čekajući i umro 


1 tek poslije smrti upoznali su njegove zasluge. Pe- 


peo je njegov bio prenesen iz Valladolida na Kubu, 
a kad se Kuba oslobodila, vraćen je u Španiju, u 
Sevillu. 

U Valladolidu mu je podignut sjajan narodni spo- 
menik na najljepšem mjestu, u parku »Campo 
Grande«. Umro je u jednoj kući u Calle de Colon 
(Kolumbova ulica). Ja sam u toj ulici tražio tu 
kuću, Casa de Colon, ali ljudi te kratke ulice ne 
znaju za nju. Tek su mi mogli reći, da se u jednoj 
staroj kući nalazi statua Kolumbova, Našao sam 
tu staru patricijsku kuću s antiknim portalom, ali su 
u kući opatice i vratarica mi reče, da je stroga 


 »clausura«, te ne smijem unutra. I prema mrtvome 


Kolumbu eto skučivanja, a ipak je on otkrićem Ame- 
rike doprinesao, da je Španija neko vrijeme bila 
najmoćnija država evropska, u kojoj nije zalazilo 


sunce. 


185 


Mnogo veću počast daju Cervantesu, piscu po- 
znatoga djela: »El ingenioso hiđalgo Don Quijote 
de la Mancha«, koje je prevedeno gotovo na sve 
jezike. Kuću, u kojoj je Cervantes živio, kupio je 
za svoga vladanja Alfonso XIII. i poklonio dr- 
žavi. U kući ima nešto namještaja, starih knjiga 1 
jedna slika, koja prikazuje bitku kod Lepanta 1571., 
u kojoj je Cervantes izgubio lijevu ruku. 

Stari je kraljevski dvor obična dvokatna kuća. 
Golema katedrala stoji nedovršena već gotovo 400 
godina. U nekadašnjoj crkvi Santa Cruz bogati je 
muzej. Hodnici i neke dvorane puni su slika. Od 
boljih umjetnika ima slika Ribere, Zurbarana, Ru- 
bensa, dok su druge slabe vrijednosti, prikazuju 
ponajviše ubistva, krv, kao da su slikane za mesare. 

Valladolid prijatan je grad od 70.000 stanovnika, 
ali građani, koji sve rado povećavaju kao i ostali 
Španjolci, kažu, da ima 100.000 i ne daj Bože, da 
im ne vjeruješ, bila bi to teška uvreda. Ovdje se 
već gubi orijentalizam, ulice su široke i pravilne, 
ali je svuda silna prašina, pa zato bježim u Burgos, 
prijestolnicu stare Kastilije i rodno mjesto narod- 
noga junaka Rodriga Diaz de Vivar, zvanog Cam- 
peador ili ukratko Cid (Sid), od arapske riječi 
Sidi (gospodin). 

Što je nama Kraljević Marko, to je Španiji Cid, 
koga nije smio nitko ni mrtva taknuti. Priča se, da 
mrtvo tijelo Cida, izloženo u crkvi, nije nitko čuvao. 
Jedan Židov unišao je u crkvu i našavši se sam, 
rekao: »Eto mrtva Cida! Za života nije se nitko 
usudio dirnuti njegovu bradu, hajde, da ga povučem 
za bradu pa da vidim, što mi može«. To reče i 
digne ruku, ali mrtvačeva ruka u taj čas izvuče 
sablju iz korica, a Židov zaurla i-pade onesviješten 

od straha. Pritrče svećenici, dignu ga i kad je došao 

k sebi; pripovjedi im čudo, što se zbilo. Svi pogle- 
daju mrtvaca i vide, da — još drži balčak sablje. . - 

Na mjestu, gdje je bila kuća Cidova »solar del 
Cid« podignut je spomenik, na kojem piše: »En este 
sitio tubo su casa y nacid el afio de 1026. Rodrigo 
Diaz de Bivar llamado el Cid Campeadore. (Na 
tom mjestu imaše svoju kuću i rodi se godine 1026. 
Rodrigo Diaz zvan Cid Campeador). Napominjem 
ovdje, da Španjolci »b« izgovaraju ponajviše kao 
»v«, pa je izgovor posve jednak, piše li se tubo 
ili tuvo, Bivar ili Vivar, Jatiba ili Jativa. Na zidu 
stare tvrđe kod »solar del Cid« označena je mjera 
Cidove ruke, koju sam jedva objema rukama obu- 
hvatio. No kad za našeg Kraljevića Marka na- 
rodna pjesma kaže: »Nokti su mu, orati bi mogao«, 
onda je i narodna fantazija u Španiji svome junaku 
mogla dati tako golemu ruku. 

Kosti njegove i žene mu Jimene (Himene) po- 
čivaju između kora i velikoga oltara katedrale, 
jedne od najljepših u Španiji. Građena je 300 go- 
dina, a ima dva gotska tornja. Sve naokolo su ka- 
pelice, u kojima su grobnice biskupa i kanonika 
s njihovim statuama u vrlo umjetnoj izradi od mra- 
mora i alabastra. 

U jednoj je kapelici »El Cristo de Burgos«. To 
je kip Kristov s pravom kosom na glavi i s bivol- 
skom kožom, kako mi je rekao sakristan. Na koži: 
se vidi krv i rane. .: Donji je dio tijela obučen u 
crnu suknju, iskićenu staklenim zvoncima. Kad se: 
digne zastor, koji prekriva kip, padne svijetlo na 
staklena zrnca, te se sjaju, pa se čini da su svježe 
kaplje krvi. A. 

Ovdje sam se upoznao s Bavarcem dr. F., koji je 
»Hochschulprofessor« u B. i uz vladinu potporu, 
kako mi reče, putuje po Španiji tražeći stigmatizo- 

vane t. j. ljude, koji imaju na ruci znakove, kakve 
su u Krista rane od čavala, jer da takvih ima više 
u Španiji. Jedan mu je domaći kanonik preda mnom 
pripovijedao, kako u jednom selu dalje okolice Bur. 
osa ima jedna žena, koja već pet godina ništa ne 
jede. U »Pension Paz«, gdje sam odsjeo, reče mi 
jedan časnik, koji je govorio francuski i njemački, 
da je to istina, i da je on lično vidio tu ženu. 

Profesor mi je dalje pripovijedao o misteriju 
s poznatom Terezom Neumann u Konnersreuthu u 
Bavarskoj, koja već od Božića god. 1922. ništa ne 
jede, a nekoliko godina i ne Pije, ima rane na ru- 
kama i na prsima, koje krvare, a i na licu da se po- 
javljuje krv, Ona, veli, vidi Krista na Maslinskoj 
gori, čuje ga gdje govori i ponavlja njegove. riječi 
u jeziku, koji ona ne razumije, Kad ju je posjetio bi- 
skup, u čijoj biskupiji ona živi, kazala mu je: »Sad 
nama papa šalje blagoslov«. I uistinu je, veli, za 8 
dana stigao dekret, kojim papa šalje biskupu blago- 
slov za Terezu Neumann. Profesor mi reče, da je 
sam sve to vidio, da tamošnji liječnik sve to po- 
tvrđuje, da je dakle istina, a ne prevara. Tereza 
Neumann je rođena god. 1898. u velikom tjednu. 
Kad joj se pojavljuje krv, kad ima predviđanja, 
trpi neizrecive muke, ali ona to strpljivo podnosi. 

O tom je misteriju već napisana čitava lite- 
ratura. Bavarski su biskupi zaključili, da Tereza 
pođe na sveučilišnu kliniku, da je tamo pregledaju 
i znanstveno utvrde pravo stanje stvari: Ona je 
pristala, ali se roditelji protive. Crkva je katolička 
oprezna kod prosuđivanja ovakvih čudesa. 

U staroj je sakristiji katedrale visoko na zidu 
»Cofre de el Cid«, drvena škrinja, koju je Cid i 
u ratu imao sa sobom te je služila svećenicima kao 
oltar. Za taj se »cofre« priča, da ga je Cid jednom 

prilikom trebajući novaca napunio pijeskom i ka- 
menjem i poslao lihvarima Židovima, Rachelu i Vi- 
dasu, s ovakvom porukom: »Cid treba novaca, mo= 
rao bi prodati svoje blago, što je u škrinji, ali to ipak 
ne će. Pozajmite mu novaca, vratit će s kamatima 
od 99%. Za zalog ostavlja vam ovu škrinju, ali je 
ne smijete otvoriti bez njegova dopuštenja, jer je 
u njoj veoma važna tajna, koju ne smije znati nitko 
osim Boga i Cida«. Lihvari pristanu i dadu novce. 
Da li im je novac s velikim kamatima vraćen, ne: 
zna se, ali — »cofre« je tu. 

Još je u nutrašnjosti katedrale sat, a iznad njega. 
je »Papamoscas«, figura u veličini čovjeka, koja 
kod odbijanja sata otvara usta i miče rukom na ve- 
liku radost djece, dok druga, manja figura otvara 
usta, kad odbija četvrti sata. Jedan je biskup po- 
kvario naprave, koje pokreću te figure, ali je opet 
sve opravljeno. Biskup je imao pravo, jer toj naka- 
radi, koja smeta nabožnost, nije mjesta u ovako: 
veličanstvenoj crkvi. Riječ »papamoscas« znači: 
jede muhe. 

Burgos bijaše nekoć jaka tvrđava, kako svjedoči. 
napušten i dosta porušen Castillo iznad grada sa- 
građen još god. 890. Taj kašteo bijaše prva prije- 
stolnica grofova i kraljeva kastilskih. U kaštelu se 
slavila svadbena svečanost Cida sa Jimenom, tu se: 
rodio kralj Don Pedro el Cruel (Petar Grozni). 
Još su dobro uzdržana arapska vrata kaštela, puerta. 
drabe. 

Uz rječicu Arlanzon, preko koje vodi više mo- 
stova, krasna su gradska vrata, Arco de Santa Ma-. 
ria, sa statuama. Karla V., Cida i nekih za grad 
zaslužnih muževa. Ova su vrata podigli građani na. 
spomen izmirenja sa carem Karlom, koji je ujedinio 
sve pokrajine Španije. Do Karla V, bilo je više: 

samostalnih kraljevina: Kastilija, Navarra, Aragon, 
Valencia, itd. pa ni danas još nema iskrene sloge 
između Baska i Kastilaca, Aragonaca i Katalonaca, 
Andalužana i Valencijaca, iako su svi Španjolci. Kad 
je car Karlo proveo ujedinjenje prije 400 godina, 
digli su se mnogi nezadovoljnici, u povijesti po- 
znati pod imenom »Comuneros« i tek iza krvavih 
građanskih ratova bili su svladani. 

Blizu Burgosa na jednom je brežuljku kartezi- 
'janski samostan, Cartuja de Miraflores. Prostrana 
crkva s dvostrukim korom ima dvije grobnice od 
alabastra. U jednoj su zemni ostaci Don Juana II. 
i žene mu Dofie Izabele, a u drugom infanta Don 
Alfonza. 

Burgos je lijep grad s mnogim šetalištima uz 
rječicu Arlanzon, ima 30.000 stanovnika, koji go- 
vore čistim španjolskim jezikom »el castellano«. 
Leži na visini od 856 m te ima najhladniju klimu 
u Španiji. Za Burgos je posve opravdana rečenica: 
Nueve meses de invierno, tres de infierno (devet 
mjeseci zima, tri pakao). 

San Sebastian 


LA PERLA DE ESPANA 


Za cijelo nema naroda, koji bi s takvom bujicom 
riječi kao Španjolac iznosio pred stranca sve oso- 
bitosti, ljepote i zanimljivosti zemlje uveličavajući 
pri tom svaku sitnicu i dajući joj neprocijenjenu vri- 
jednost i važnost. Kad ga slušaš, odmah znaš, iz 
kojega je dijela prostrane, 505.155 km? velike Špa- 
nije, dakle upravo kao dvije Jugoslavije. Andalu- 
žanin će tako izdizati Andaluziju, kao da u njoj 
teče med i mlijeko, a kad Biskajac govori o svojoj 
Viskaji, hvaleći svoju industriju, svoje more, ceste 
i gradove, misliš da si u obećanoj zemlji. Ako hoćeš, 
da ne povrijediš španjolsku osjetljivost i preveliku 
njihovu ljubav za svoj kraj, moraš oprezno ispipati, 
iz kojega je kraja, a onda možeš na pr. Kataloncu 
pomalo grditi Andaluziju ili Kastiliju, ali sačuvaj 
Bože, da štogod kažeš protiv Katalonije. Ako mu 
pak pohvališ Barcelonu, kako i zaslužuje, vidiš, 
kako raste, kako se sretan i zadovoljan smiješi. 

Lako je, uostalom, u svakom kraju mnogošta 
hvaliti, jer je Španija bogata historijskim znameni- 
tostima i prirodnim krasotama. Lako je s pohvalom 
govoriti o Viskaji, kad ju je priroda obilno nada- 
rila, Ponos su Viskaje gradovi San Sebasti4n i 
Bilbao. 


San Sebastian je španjolska Nica, a u mnogočem 
jei nadilazi. Grad je sasvim. moderan, sa širokim 
pravilnim ulicama, mnogim Ššetalištima i lijepom te- 

rasom uz more, koje se ovdje uvalilo u kopno te 
načinilo zaliv nalik na školjku pa se i zove Concha 
(Konča), školjka. Zaliv zatvaraju pitoma brda, a 
ulaz u Konču pritvorio je otočić Santa Clara spre- 
čavajući snagu valova Atlantskoga oceana. U; Konču 
dolaze i veliki oceanski parobrodi, ali ne mogu pri- 
stati uz obalu, jer je niska i posuta sitnim kao na 
najfinije sito prosijanim pijeskom. More je tu svo- 
jim miljenicima i obožavaocima prostrlo mekan ći- 
lim za valuškanje i plandovanje za ljetne žege. Samo 
nježni valovi dopiru do obale, gdje se nakupila sre- 
brna pjena kao niz bisera oko bijela vrata morske 
djevice, zato se punim pravom Konča i njezina 
»playa« (žalo) zove La Perla, biser Španije. 

Na plaji su ljeti hiljade raskošnih kioska i kabina 
za kupanje. Tu se na .sitnom, suncem ugrijanom 
pijesku valjuškaju sretnici i imućnici, nježno uznji- 
hano more treperi na suncu i cjeliva bijele noge 
plavokosih Njemica, kao daska tankih Engleskinja 
i jedrih Španjolka, a valovi, što se potkradu u Konču, 
kližu se uz oble noge te miluju 1 rashlađuju bijele 
grudi. a 

Za šetnju poslije kupanja imaju nad vratima za- 
liva s jedne strane brdo Urgull sa starim gradom, 
Castillo, a s druge strane Monte Igueldo, na koji 
vodi i uspinjača (funicula). S vrha Iguelda uistinu 
je čaroban pogled na slikovitu Konču i na grad, na 
šiljasta visoka brda Viskaje i na nedogledni modri 
Atlantski ocean. . 

Do terase je velik park Alderdieder s debelim 
hladom, a odmah do njega je šetalište Alameda, 
sastajalište otmenoga svijeta domaćeg i stranog. 
Tu sam na drugi dan Uskrsa gledao viskajske na- 
rodne plesove, čistu, nepatvorenu raspojasanost na- 
rodne duše. Sve je priprosto, narodsko, a opet 

skladno, zanimljivo i lijepo: djevojke s maramom, 
povezanom straga oko kose kao poculice u naših 
snaša i s obućom, pričvršćenom skladno unakršte. 
nim remenčićima oko lijepo zaobljenih .nogu, dok 
su momci u košuljama sa svilenom maramom oko 
vrata i sa.crvenom kapom, boina, na glavi. Glazba je 
tipično viskajska: tri frule i tri duguljasta bubnja. 
Po taktu te glazbe mladež poskakuje, okreće se i 
vrti, kao da su na iglama, a suknje se šire i za- 
vodljivo razotkrivaju skrovite čari, Ruke drže jed. 
nako u visi momci i djevojke pucketajući prstima 
kao kastanjetama i nikad se ne uhvate u dvoje, da 
zajedno igraju. 


Pored frule i bubnja imaju i harmoniku i tam- 


buril, što ples čini življim, raspojasanijim, pogotovo 
kad pri tom tako skladno s glazbom i igrom ijujuču, 
da i nehotice prihvate svi gledaoci, te sve ijujuče, 
kao da se sjatilo kolo najraspojasanijih bekrija sri- 
jemskih ili gorštaka tirolskih. I sad mi još bruji u 
uhu ono ijujuju-juhuhu ! 

Sav je život uopće u Viskaji posve različit od ži- 
vota drugih Španjolaca, jer su Vaski ostaci Ibera, 
najstarijih historijskih žitelja Evrope. Ovdje ima 
raštrkanih kuća, sela i zaselaka kao i u našoj zemlji, 
čega u ostaloj Španiji nema. Volove uprežu u kola 
na dva visoka točka, a jaram je volovski prekriven 
ovčjim runom. Gospodarsko im je oruđe prastarog 
tipa, ali je zemlja uzorno obrađena, ceste su smo- 
lom polivene, čiste i glatke kao led. 

Baski su osobiti ljubitelji lopte. U njih su se igre 
s loptom, pelota, razvile do zamjerne vještine, a 
zovu ih: jai-alaj (čitaj hajalaj), što znači: vesela 
igra. Neke su se njihove igre proširile po svoj Špa- 
niji i Južnoj Americi, a u novije se doba udomljuju 

i u drugim državama Evrope. Ja sam gledao nji- 
hovu igru »fronton« pa ću je ukratko opisati. 

U Sevilji je s troškom od 1,200.000 peseta (oko 
8 milijuna dinara) podignuta sjajna zgrada kao 


Prototip Baska 


igralište, fronton, Zgrada sa staklenim krovom ima 
dva dijela: sjedala za gledaoce i prostor za igrače. 
Dužina igrališta mora biti 56 m, visina zida 10.25 
m, a širina 10.25 m. Pod je igrališta od asfalta ili 

cementa, a između gledališta i igrališta je 7 m širok 
pod od dasaka kao zabranjeni prostor, za odbijanje 
lopte. Lopta je od gume, vrlo je tvrda a ipak ela- 
stična, teška je 125 grama i vrlo skupa, jer stoji 5o 
peseta (oko 350 dinara), a katkada se za jedne 
igre i po tri pokvare. Nije veća od lopte za tenis, 
ali kad udari o zid, čuje se, kao da je kamen udario. 

Igrač ima na desnoj ruci cestu (košaricu). Cesta 
(sesta) je spletena od slame, duguljasta je i šuplja 
u obliku cijevi, pri kraju uža i u donjoj trećini za- 
vinuta, a natakne se na ruku kao rukavica za mačo- 
vanje. U šupljinu »ceste« igrač hvata loptu i baca 
o zid u pročelju. Čelo je španjolski »frente« po la- 
tinskom frons, frontis, pa se otuda i igra zove 
»fronton«. Upravo sam se divio, s kojom vješti- 
nom hvataju u velikoj daljini loptu u usku cijev 
ceste, i s kojom je spretnošću i brzinom odmah od- 
bijaju. Igraju po četiri igrača kao i kod tenisa. Igra 
se obično do 35. Gubi ona partija, kojoj je lopta 
više puta izmakla, Svaki se gubitak jednih broji u 
korist drugih, Obično su jedni plavi, drugi crveni. 

Za sve vrijeme igre neobično je živo i bučno: 
sve viče, galami, plješče, zviždi. Lopta je samo sred- 
stvo zabave i interesa, a svrha je novac. Svi se 
klade, novac zvecka. Svi glasno izvikuju svoje po- 
nude. Od vike su im glasovi hrapavi, neugodni. 
Ispred gledalaca stoje u praznom prostoru posred- 
nici klađenja i glasno stavljaju ponude ili ih napišu, 
metnu u poderanu loptu i dobacuju kladiocu. Ovaj 
opet metne svoju.ponudu u dobačenu loptu i vrati 
posredniku. Što se igra više približava kraju, na- 
petost je igrača i gledalaca, a pogotovo kladilaca, 
sve veća. I što je veća razlika u igri, to je žešća 
oklada. Ako plavi imaju na pr. 15, a crveni 8, onda 
viču: cuarenta a veinti (40 za 20), t. j. plaća, ako 

izgube plavi, 40 durosa za 20. Kod oklade vrijedi 
samo 18, onda viču: ciuncuenta a uno, nuđa 50 du- 
oklade nema. Kad jedni imaju na pr. 28 drugi 
samo 18, onda viču: cncuenla a uno, nuđa 5o du- 
rosa za jedan i najzad, kad je stanje igre na pr. 
34 : 26, čuje se i mil a uno (1000 : 1). 


Može se desiti, da i ovakva ponuda izgubi. Ja 
sam na pr. vidio, da su plavi imali 8, a crveni 6, 
ali plavima udari takav »peh«, da su crveni stigli 
na I6, a plavi ostali na 8. S lica se kladilaca čita 
stanje igre. Sad plješču, vesele se i smiju, sad im 
se opet produži lice, nezadovoljni su, nervozni, gri- 
skaju usnice i nokte, Nije im do igre i igrača nego 
do novca. To je burza. Sve je zainteresirano, sve 
dršće, sve se razigrava i uzrujava, dok se ne izvjesi 
brojka 35. 

Igrači, koje sam gledao u Sevilji, bili su Baski. 
Među njima je bio najbolji današnji igrač Don 
Izidoro. U istom sam bio hotelu s njim, pa mi je 
vrlo predustretljivo izjasnio samu igru i uređenje 
igrališta. Sa svojim je drugom govorio viskajski i 
francuski, jer mu je drug bio Viskajac iz Fran- 
cuske. Kad su govorili svojim jezikom, nisam mo- 
gao čuti ni jedne riječi poznate ili barem slične fran- 
cuskom ili španjolskom jeziku. 

Baski (Vaski, Viskajci) jaki su i lijepi ljudi 
s oštro istaknutim orlovskim nosom. Ima ih oko 
650.000. Od toga žive četiri petine u Španiji, u 
pokrajinama: Alava, Guipuzkoa, Navarra i Vi. 
skaya, a jedna petina u Francuskoj, u departementu, 
koji se po njima zove Gascogne. Čitava Španija ima 
22,440.000 stanovnika, pa je broj Baska prema 
skupnom broju dosta neznatan, ali su Vaski naj- 
stariji stanovnici iberskoga poluotoka sa zasebnim 

jezikom, koji nema ništa zajedničko s evropskim 
jezicima. 

Svi su dobri katolici, jer je iz njihove sredine ni- 
kao Inigo Lopez de Recalde, osnivač reda Isuso- 
vaca god. 1540. U njegovu rodnom mjestu Azpecitia 
podignut je el grandioso convento de San Ignacio 
de Loyola (samostan sv. Ignacija Lojole). Tu se 
u veličanstvenoj kupoli samostana sastaju Oci, kad 
treba birati novoga generala reda. 

Azpeitia leži između gradova San Sebastian i 
Bilbao, a dalje na zapadu je gradić Limpias, u ko- 
jem je »la milagrosa imagen del Sanio Cristo de la 
Agonia, que en nuestros dias obra el prodigio de 
animarse y reproducir la dolorosa escena de la ago- 
nia ante numerosas concurrencias de creyenles y 
no creyentes« (čudotvoran kip Krista, koji u naše 
dane pokazuje znakove života i ponovne smrtne 
borbe pred velikim mnoštvom onih, koji vjeruju i 
koji ne vjeruju). 

Ja sam još u Zagr ebu slušao o tom čudotvornom 
kipu te sam pošao u Limpias, da i to vidim. Kip 
Krista na velikom oltaru umjetničke je izrade; pro- 
matrao sam ga dugo ali otvoreno priznajem, da 
nisam vidio ništa. Bio sam i u sakristiji, listao dnev- 
nik, u kojem mnogi prisižu, da su vidjeli »milagro«. 
Takvih izjava ima u dnevnicima ili zapisnicima hi- 
ljade i hiljade u svim jezicima. Ja sam prepisao, što 
je u dnevnik zapisala Klara Jaschke, učiteljica iz 
Slezije: »Ich sah wiederholt, wie der Heiland seine 
Augen schloss, wieder &ffnet und seine Blicke iiber 
die Pilger schweifen liess«. Ja nisam imao sreće, 
da vidim to čudo, ali nije vidio ni bavarski »Hoch- 
schulprofessor«, s kojim sam govorio u Burgosu. 
Vlasnica hotela »Gorii« u Bilbau, dobra i nabožna 
žena, bila je više puta u Limpiasu, ali ni ona nije 

vidjela »milagro«. Reče, da je po njezinu mišljenju 
milagro u tom, što se oči dugim gledanjem od 
umornosti sklapaju te se čini, da kip oči otvara i. 
sklapa. 

Jezik je Vaska tako težak, da ga ni đavo ne 
može naučiti. Tako se priča, da se đavolu pro- 
htjelo, da nauči taj jezik. euzkaro. Izabrao je jedno 
selo, u kojem je živio nekoliko godina, ali ne mo- 


Biskajka s dvokolicom 


. mai: AREP 
gavši ga naučiti, očajno je kliknuo: »Đavo neka 
me nosi, ako dalje učim euzkaro!« Pa skupio svoj 
rep i pobjegao. 


Da prikažem zorno osobitost jezika, što ga oni 
zovu euzkaro, navodim ovu rečenicu: S pomoću 
božjom se ne radi uzalud. Španjolski ta rečenica 
glasi: Con la ayuda de Dios no se trabaja en vano, 
a u jeziku euzkaro: Jaungoikua lagun ezta alperik 
lan-egiten. Još navodim neke primjere, da se vidi, 
kako imenicama prislanjaju nastavke, da dobiju raz- 

lična značenja. Kuća u jeziku euzkaro znači etxe, 
u kući etxean, u kućama etxetan, iz kuće eixekoa, 
od kuće eixelik, prema kući etweruniz, za kuću 
etxerako. Za jezike, koji ovako prislanjaju ili pri- 
ljepljuju nastavke riječima, kažemo da aglutiniraju. 

madžarski jezik jednako prislanja  na- 
stavke kao i euzkaro. Kuća znači haz, u kući hdz- 
ban, na kuću hdzon, itd.; zbog toga neki jezičari 
ubrajaju euzaro među uralo-altajske jezike, kamo 
ide finski s laponskim, permskim, itd. te madžarski, 
s vogulskim i osjačkim, ali Vaski ne će o tom ni 
da čuju, oni to ne priznaju, a opravdavaju to ovako: 
Madžarski je jezik podvržen stalnim pravilima kod 
prislanjanja nastavaka, pa govore na pr: u Zagrebu 
Zagrabban, a u Senju Senjben i nikako Senjban, t. j. 
samoglasnik se nastavka priljubljuje samo srodnom 
samoglasniku riječi, a srodni su samoglasnici : a, 0, 
u, te e, i. U jeziku euzkaro toga nema. Pored toga 
kažu, da se za Madžare i Fine zna, odakle su i 
kada došli, dok su Vaski od iskona u Španiji kao 
potomci starih Ibera. 

Domovinu svoju zovu »Patria Euzkadi«. Imaju 
svoju literaturu. Najstarija tiskana knjiga na jeziku 
euzkaro jest viskajski koledar od god 1571. Narod 
je bogat narodnim pjesmama i pripovijetkama kao 
i naš, što je dokaz bujne mašte i pjesničkog nastro- 
jenja. Narodna je svijest vrlo budna, osobito iza 
rada njihova najvećeg sina i apoštola viskajskih na- 
rodnih težnja Arane Goiri, koji je umro god. 1903. 
Zovu ga svojim učiteljem, Maestro, a namr'o je 
svojim zemljacima najveći svoj ideal: Todo para 
la patria, y patria para Dios, (sve za domovinu, a 
domovina za Boga). 

Sva im je zemlja gorovita pa kao što ljube slo- 
bodu i svoje gnijezdo orlovi i sokoli, što nad njima 

kruže, tako i oni ljube nezavisnost i svoju rođenu 
grudu, Sve do najnovijega doba imali su zasebna 
prava i sloboštine (fueros). Njihovo je staro geslo: 
Jaungoikua eta Lagi-Zara (Bog i stari zakon). Za 
obranu svojih fueros, bili su glavni stup Don Car- 
losa, koji je htio zasjesti na španjolsko prijestolje 
poslije smrti Ferdinanda VII., komu se kći Iza- 
bela rodila nešto pred smrt 1830. Na ime Izabele 
vladala je kraljica majka Kristina. Nezadovoljnici, 
a napose Vaski, proglase kraljem Don Carlosa, jer 
im je unaprijed potvrdio fueros. Zbog toga je došlo 
do krvavih građanskih ratova. Pristaše Don Car- 
losa, Karlisti, bijahu potučeni. Don Carlos pobježe 
iz zemlje. Viskajci ipak zadržaše svoje »fueros«. 
Ali od god. 1839. i 1841. njihovi su se fueros sve 
više skučivali. Ipak su sve do proglašenja republike 
god. 1931. imali svoju milicu, narodnu vojsku i slo- 
bodne općine. Porez su sami ubirali i izvjesni iznos 
davali centralnoj vladi u Madridu. Zbog te finan- 
cijske autonomije, njihove su ceste najbolje, a škol- 
stvo najnaprednije, u njih ima najmanje nepismenih 
ljudi, čemu su mnogo doprinijeli i Isusovci. 


Poslije prevrata god. 1931., kad je kralj ostavio 
zemlju i Španija proglašena republikom, Vaski su 
opet zatražili svoje »fueros«. Plebiscitom u mje- 
secu studenom 1933. prihvaćen je Statut viskajski, 
koji im priznaje autonomiju. Za Statut je glasalo 
85% u pokrajinama Biskaya, Guipuzkoa i Alava, 
a Navarra se ustegla od glasanja, jer je tražila još 
veću autonomiju. 


Po prihvaćenom Statutu imali bi Vaski svoje za- 


.sebno vijeće. Predsjednik vijeća odgovoran je vi- 


skajskom parlamentu. Pokrajina se zove Pais Fasco 
i Euzkadi, a jezik euzkaro je ravnopravan sa špa- 

njolskim. Svaki činovnik u Pais Vasco mora pozna- 
vati jedan i drugi jezik. : 

Vaski su najponosniji između svih Španjolaca 
i gotovo svi su plemići kao naši Turopoljci. Po- 
nose se svojim zasebnim jezikom, naprednim gospo- 
darstvom, školstvom i svojom razgranjenom indu- 
strijom. Zemlja je bogata željeznom rudačom, pa 
kako imaju mnogo brzih rječica, iskorišćuju vodenu 
snagu za brojne livaonice željeza. Središte je vi- 
skajske industrije Bilbao, lijep i moderan grad od 
200.000 stanovnika. Leži na malenoj rijeci Ner- 
vion, koja se tu tako proširila, da za plime mogu 
u Bilbao stizati i morski parobrodi. Na rijeci je 
brodogradilište i dalje pokraj rijeke 1o km prema 
moru tvornica je do tvornice te je grad u magli 
dima. 

Ovdje sam gledao tipičnu španjolsku" procesiju. 
Na veliki četvrtak bila je procesija od 8 do Io sati 
navečer sa sjajem i osobitošću, kako to može biti 
samo u Španiji. Već u 5 sati po podne sjede žene 
i djeca na rubu pločnika u ulicama, kojima će pro- 
cesija prolaziti. Ljudi se s dugim svijećama mo- 
taju ulicama, svi su prozori iskićeni zastavama i 
ćilimima, puni su svijeta kao i ulice, sve vrluda, 
miče se, ogledava, iščekujući nestrpljivo. Žene već 
drijemaju, djeca spavaju ili se deru, dok se na- 
pokon dosta kasno poslije zakazana vremena, jer 
se Španjolcu nikad ne žuri, procesija krene puževim 
korakom. 

Naprijed idu stotine djece sa zapaljenim svije- 
ćama, uz njih mladići zakukuljeni kao domino u 
crne mantije s kapucom, na kojoj su otvori za oči 
i usta. Iza djece idu bubnjari u crvenim frakovima, 
za njima nepregledni redovi ljudi s debelim svije- 
ćama i buktinjama, onda zakukuljeni »nazareni« u 

ljubičastim dugim haljinama sa smiješnim tuljcem 
na glavi i s dugim svijećama u ruci, iza njih opet u 
crno zakukuljeni nazareni,| nosioci Bogorodice u 
zlatom bogato izvezenoj crnoj haljini, onda opet 
nazareni noseći scene iz života Kristova u prirodnoj 
veličini: suđenje, bičevanje, pribijanje na križ, itd. 
Iza njih stupa činovništvo u frakovima, svećenstvo, 
vojnička glazba i najzad vojnici s puškama dolje 


Pokrajinski sabor viskajski u Bilbau 


okrenutih cijevi. U redovima svijeta idu i dva crnca 
sa svijećama u ruci, a sve šapće: mira, mira 


(gledaj). 


Slika je uistinu neobična. Šarena gomila svijeta, 
noć, zakukuljeni nazareni, mukli glas zvona, pje- 
sma, mrmorenje žena, visoko nad svima kip Bogo-. 
rodice i Krista, svijeće i buktinje, kojima su kao» 
odraz nebeske svijeće, sitne zvijezde na tamnom 
nebu . .. jest, neobično, tek nema prave nabožnosti, 
jer ljudi razgovaraju, djeca plaču, mladež se smije, 
jedan radnik se ruga govoreći da treba »trabajar«: 

(raditi), a na mjesto sjaja trebalo bi dati sirotinji, 
por Dios; ne skida kape, dok ga ne okupe žene, 
strgnu mu kapu s glave te se sav crven od bijesa 
izgubi među svjetinu. 

Ovakve se procesije drže po svoj Španiji u ve- 
likom tjednu (semana santa), a najsjajnije su u 
Sevilji. Na te su dane u procesijama milijuni ljudi, 
Uza sve to republikanska ustavotvorna skupština, 
u kojoj su glavnu riječ imali socijalisti, ukinula je 
procesije, izbacila iz škole Krista 1 poučavanje vje- 
ronauka, uvela građanski brak i sprovode bez sve- 
ćenika, izagnala Isusovce i zaplijenila crkvena 
dobra, popalila neke crkve i samostane, pa su time 
mnoge starine i historijske znamenitosti propale. 
Toliko se crkava i samostana zapalilo u godini 
1932., da je zovu afio de la locura incendiaria (go- 
dina ludosti paljenja). 

Kako međutim u praksi provode Španjolči novo 
bezvjerstvo, rastavu crkve i države? Za osnovne i 
srednje škole niti imaju dosta škola ni osposobljenih 
nastavnih lica, te je dopušteno dalje djelovanje sa- 
mostanskih i vjerskih škola do kraja školske go- 
dine 1932.—1933. Izdan je, dakle, zakon i odmah 
silom prilika suspendiran. Predsjednik republike 
Alcala Zamora dobar je katolik sa čitavom svojom 
porodicom te ima čak i svoga dvorskog kapelana. 
Svećenici i dalje pokapaju mrtve, brakovi se skla- 
paju po crkvenim obredima, pa se i sam ministar 
Pedro vjenčao uz velik sjaj u crkvi. I protivnici 
crkve, socijalisti, u smrtnoj opasnosti, pozivaju sve- 
ćenika, što je najočitije zasvjedočio pukovnik Macia, 
predsjednik E enevaliduda Katalonije. 

Zabrana procesija najjače je trgla iz mrtvila ka- 
toličke Španjolce. Stali su se organizirati, tješnje 
ujedinjavati i kad je krajem god. 1933. došlo do slo- 

bodnih izbora, iznesli su pobjedu, te će vlada biti 
prisiljena, da povrati crkvi autoritet. Početak je več 
učinjen. U godini 1934. obilaze gradskim ulicama 
svečane procesije u Velikom tjednu. 

Kad sam se kasno u noć poslije procesije vraćao 
u stan, nikako nisam mogao naći Calle de Sombre- 
reria, što bi naš Srijemac rekao: Šeširdžijski sokak. 
U Španiji kao i u Italiji nije na svakom uglu ulice 
pribijena ploča s imenom ulice nego samo na po- 
četku i na završetku ulice. Stojim na raskršću uskih 
ulica i tražim natpis, kojega nema. Priđe k meni vrlo 
otmen gospodin i pita me, što tražim. Kad sam mu 
stvar objasnio, pošao je sa mnom do hotela, a onda 
me pozvao, da pođem s njim u kasino. Po svoj Špa+ 
niji ima mnogo kasina i cirkula, u kojima provode 
muškarci najveći dio dana. To su njihova politička 
udruženja, kako je već i prije napomenuto. 

Moj me Bilbaino uvede u »Sociedad Bilbaina« 
i »Sociedad el Sitio«. Svako od ovih udruženja ima 
svoju četverokatnu palaču, u kojoj su najraskošnije 
uređene dvorane za čitanje, za razgovor, za ples i 
zabavu, restorani za porodice i zasebno za neženje- 
ne, dvorane za šah, za kartanje, sobe za noćenje, a u 
najgornjem spratu dvorana za gimnastiku. U sva- 
kom kasinu ima samo određeni broj članova, a čla- 
narina je vrlo velika. 

Ljubežljivi se Bilbainac zove Francisco de Ala- 
varria i odmah dodajem, da je verdadero caballero 
(istinski kavalir). Stanuje u najljepšoj ulici Ala- 
meda de Urquijo. Bili smo samo jedno veče zajedno, 
a to za Španjolca dostaje, da strancu, koji zna nje- 
gov jezik, čini svaku predusretljivost. Kad sam se 
vratio u Zagreb, toplo sam mu zahvalio za lijepo 
gostoprimstvo i sada se često dopisujemo. Šalje mi 
novine, knjige, štogod zaželim. Poslao sam mu »Ob- 

zor«, u kojem sam pisao 6 Baskima, a on mi iza 
toga javio, da je htio da se članak prevede na špa- 
njolski i donese u njihovim novinama, ali da — u 
češkoslovačkom konzulatu nitko nije znao našeg je- 
zika... Ion je, naime, dvojno ime Jugoslaven zami- 
jenio sa »Čehoslovak«. , 

Dvije karte, koje sam mu pisao, a u kojima sam 
se izjavio povoljno o Španjolcima i Baskima, dao je 
otisnuti u listu »Euzkadi« od 6. travnja 1932. pod 
natpisom: »Un saludo de Yugoeslavia« (pozdrav iz 
Jugoslavije). Iz jedne moje karte preveo je i štam- 
pao riječi: »Smatram se sretnim, što sam imao pri- 
liku upoznati narod viskajski, u kojem se rađaju 
ljudi radinosti i veličine ideala, narod plemenit, ko- 
mu se divim«. Dalje piše »Euzkadi«, da je to dokaz, 
kako se i u dalekim krajevima cijeni njihov dragi na- 
rod te završava ovako: »Neka i g. M. K. primi naš 
najiskreniji pozdrav i naše želje za procvat svoje 
ljubljene domovine«. Ovo iznosim s namjerom, da 
pokažem, kako su Baski ponosni, ako se o njima po- 
voljno sudi, a takvi su i svi Španjolci, zato svi živo 
rade oko toga, da stranac bude kod njih zadovoljan. 

ADIOS, ESPANA 


Još samo-19 km željeznicom od San Sebastiana i 
— Adićs, Espafia! Idem iz zemlje »bueno, pero« u 
zemlju »alors«. U Španiji se jednako čuju riječi bu- 
eno (dobro) i pero (ali). Kad se sretnu dva čo- 
vjeka i progovore par riječi, zacijelo ćeš čuti riječ 
»bueno«. Kad se rastaju djeca i odrasli, djevice i lje- 
potice, momci i starci, trijezni i razigrani, završavaju 
razgovor sa »bueno«. A prisluškuješ li razgovoru 
dviju kevica ili zaljubljenog para, jednako ćeš čuti 
»pero«, jer vječito nađu kakvo »ali«. U Francuskoj 
pak gotovo svaki razgovor počima s »alors« sa zna- 
čajnim račlanjem te zapravo čuješ: alorrrr, 

Željeznica juri tunelima, uskim dolinama, presi- 
jeca gorske potoke i rječice, uz koje su nanizane 
mnoge tvornice. Oko slikovitih dražica smjestila se 
ubava seoca i bijeli gradići; s jedne je strane pruge 
uzburkano more, a s druge šiljaste gore; ovamo 
strše čunjasta brda, onamo jarboli lađa, kao da upiru 
prste prema plavom nebu k Svevišnjemu, koji je 
ovdje izlio mnogo svoje ljepote i dobrote. 

U jednoj prijaznoj dražici, malenom fjordu ili 
bolje: »riasu« smjestio se gradić Pasajes, odakle su 
smioni ribari već u davna vremena polazili na da- 
leki sjever u lov na kitove. Odavde je krenuo i La- 
fayette god. 1776. u pomoć Američanima za rata 
za slobodu, Tu je i Casa de Victor Hugo, kuća, u 
kojoj je za svoga progonstva živio veliki taj pjesnik. 

Jamačno je i posljednji španjolski kralj Alfonzo 
XIII. s teškim uzdahom pogledao na Pasajes, kad 
je poslije općinskih izbora, provedenih 12. travnja 
1931., dobrovoljno otišao u progonstvo. , . 

Već je napomenuto, da se u općinskim izborima 
vodila uglavnom borba između monarhista 1 repu- 
blikanaca i da su monarhisti velikom većinom nad- 
glasali republikance, ali su republikanci nadvikali 
monarhiste i proglasili republiku, a kralj je napustio 
zemlju prije nego se znao potpun rezultat izbora. 
Sve se to zbivalo tako brzo i iznenadno, da se mno- 
gi nisu mogli snaći od iznenađenja i uzbuđenja. 

Kad su se poslije toga vršili izbori za ustavotvor- 
nu skupštinu, mnogi su se umjerenjaci ustegli od gla- 
sanja i tako je u parlamenat (Cortes) došla golema 
većina republikanska. U novu vladu ušli su i uvjere- 
ni katolički republikanci, ali kad su socijalisti kao 
najjača stranka sa 119 zastupnika stali progoniti 
Crkvu i vršili različna nasilja, napuštali su katolici i 
drugi umjerenjaci skupštinu, pa zakoni nisu primani 
većinom parlamenta nego većinom prisutnih zastup- 
nika, a tih je bivalo obično po 150—200 od blizu 
500 svih zastupnika. : : 

U zemlji vlada nered, pale se crkve i samostani, 
rasipa se zaplijenjeno crkveno i kraljevsko dobro. 
Luksuzni kraljev auto kupio je jedan istaknuti re- 
publikanac za 500 peseta (3000 dinara). Narod se 
na selu buni. U Sevilji se diže protiv vlade general 
Sanjurjo (Sanhurho) sa čitavom garnizonom To. 
kolovoza 1932. Sanjurjo bijaše vrhovni zapovjednik 
Guardie Civil (žandarmerije), njegova je zasluga, 
što je sretno dovršen rat s Rifancima u Maroku. On 
je bio slavljen kao junak. Njemu u čast nosio je pa- 
robrod, koji saobraća između Algecirasa i Ceute, 
ime »Sanjurjo«. On je uoči ustanka izdao manifest, 

u kojem naglašava, da je njegov pokret (movi- 
miento), republikanski ne monarhistički. Pobuna 
ipak nije uspjela. Sanjurjo je sa 157 zavjerenika od 
Vrhovnog suda (Tribunal Supremo) odsuđen na 
smrt, general Garcia de la Herroin na doživotnu 
tamnicu, a neki na duži ili kraći zatvor. Sin generala 
Sanjurja, kapetan Don Justo, ipak je riješen. San. 
jurju je kazna smrti zamijenjena doživotnom tam« 
nicom, Guardia civil kao i Guardia de Asalto, koju 
je uvela republika, razoružane su, a 138 ih je de- 
portirano u Villa Cisneros u Africi. 

. Kad je ustavotvorna skupština izglasala ustav i 
izvršila svoj poziv, nije se razišla, da je zamijeni 
zakonodavna skupština, nego je djelovala i dalje i 
izdavala zakone. Vlada nije riješila najgorljivije pi- 
tanje u zemlji: pitanje agrara i obezbijedila život 
zemljoradnika, koji su od najveće česti samo po- 
sjednici, ali ne i vlasnici zemljišta. Pored toga nisu 
poboljšane ni općene socijalne prilike, pa se javljalo 
sve veće nezadovoljstvo, Napokon su se složile sve 
umjerene stranke i vođa njihov Martines Barrios 
sastavi izbornu vladu. Izbori su se vršili 19. stude- 
noga i 3. prosinca 1933. 

Borba se vodila uglavnom između desnice i lje. 
vice ili između katoličkih i antikatoličkih stranaka, a 
sredinu su činile umjerene stranke, centrum. U des- 
nici su: Accićn Popular (pučka stranka), katolička 
liga, agrarci, monarhisti, tradicionalisti i viskajski 
nacionalisti; u ljevici: socijaldemokrati, komunisti, 
federalisti, radikalni socijalisti, dok centrum čine: 
radikali, katalonska liga, naprednjaci, liberalni de- 
mokrati, konzervativni i neodvisni republikanci. De- 
sničari su dobili 210, ljevičari 99, a centrum 164: 
mandata. Desnica je porasla od 30 na 210 mandata, 
monarhisti od 1 na 43, centrum od 117 na 164, od 

toga radikali od 92 na 104, a pređašnja republikan- 
sko-socijalistička većina vlade Azafe pala je od 264 
na 99, od toga socijalisti od 119 na 58. 

Vladu je sastavio Lerroux, vođa radikalne stran- 
ke, a potpomažu ga pored centruma i desničari, zato 
je predsjednik Cortesa Santiago de Alba, potpred- 
sjednik desničarske stranke Accićn Popular, Vođa je 
desnice mladi ali neobično agilni profesor Maria 
Jos€ Gil Robles. Narod hoće čvrstu vladu, poštova- 
nje osjećaja, pravedno rješenje agrarnog pitanja, re- 
paraciju nepravde, nanesene Crkvi, modifikaciju no- 
vih zakona, a naročito reviziju člana 26., kojim je 
Španija proglašena laičkom državom. Forma države 
nije zasad od važnosti, to će odlučiti razvoj prilika. 
Ako bi se i uspostavila ponovo monarhija, pouzda- 
no je, da ne bi došao na prijesto bivši kralj Alfonzo 
XIII. nego njegov treći sin infant Don Juan. 

Granica je između Španije i Francuske sredina 
130 m dugog mosta iznad rječice Bidasoa, koja se 
ovdje proširila u duboku i široku rijeku. Rijeka 
okružuje otočić Fazana, (Isla de los Faisanes), na 
kojem su se odigrale historijske scene. Tako se 
ovdje francuski kralj Franjo 1. rastao sa svojim si- 
novima, kad ih je god. 1556. slao španjolskom kra- 
lju Karlu V. kao taoce za svoje oslobođenje iz za- 
robljeništva. Ovdje je potpisan i pirinejski mir, (tra- 
tato de Pirineos), kojim je 1659. Španija odstupila 
Francuskoj grofiju Rosellon i druge krajeve sa sje- 
vera Pirineja, poradi čega je Španija ostala u neku 
ruku odcijepljena od ostale Evrope divljim Pirineji- 
ma pa je zato slabo poznata ostaloj Evropi, što naj- 
ljepše zasvjedočava poznata rečenica: To su špa- 
njolska sela. 

Na samoj se međi i ne zapaža, da se prelazi gra- 
nica, jer se stanovnici španjolskog i francuskog sela 

ne razlikuju mnogo ni u govoru ni u životu: — jedni 
su i drugi Vaski i govore između sebe jezikom svo- 
jih otaca. Znatnija je razlika u gradnji kuća na selu. 
Dok su u Španiji, naročito južnoj i srednjoj, sela zbi- 
jena, s kućama od kamena na jedan i dva kata, s teš- 
kim krovovima kao i u našem Primorju, u Fran- 
cuskoj su kuće nalik na vile s lakim krovovima i 
s vrlo prijaznim licem, Pored toga se ovdje vidi 
mnogo goveda, prema kojima je Francuz pravi 
»chevalier«. Krave i volovi, upregnuti i na paši za- 
ogrnuti su nekim platnenim navlakama, da ih štite 
od nevremena. 

Sa španjolske je strane međašna željeznička sta- 
nica Irun, a s francuske Hendaya (Andaja). S jed. 
ne se i druge strane spuštaju k moru pitomi izdanci 
Pirineja, ali su krajevi Španije ljepši i romantičniji. 
I morsko kupalište San Sebastian romantičnije je 
nego Biarritz u Francuskoj. U Konču u San Seba- 
stianu na uska se vrata tek potkradu nježni valovi i 
pletu čipkastu pjenu, a u Biarritzu je more otvoreno 
u nedogledni ocean te se valovi, kao brda visoki, 
valjaju k obali, buče i šume, pjene se i srebrene, pre- 
skakuju, prelijevaju i kristalnim vodenim plaštem 
prekrivaju oštre grebene i školjiće uz obalu te spre- 
čavaju mirno kupanje u vodi i valjuškanje u sitnom 
pijesku. 

Pored romantičnijeg položaja te mirnijeg mora i 
život je u San Sebastianu zanimljiviji, prirodniji i 
bolji. Vino francusko, za koje kažu »Le raisin et le 
vin sont des prćsenis divins«, daleko zaostaje za 
španjolskim, a jednako i jelo. Poznata je talijanska 
rečenica: Evviva Espagna, dove si bien magna 
(mangia), čim se najočitije priznaje, da je španjol- 
sko jelo odlično, U; boljoj gostionici u Biarritzu do- 
bio sam za ručak prvo jelo: salatu od krumpira i 

cveklu. To može podnijeti samo dobar želudac! Da. 
leko to zaostaje za španjolskom paeljom i tortiljom. 
Zato sam na rastanku sa Španijom plačljiva srca us- 
kliknuo: Adios/ ali sam iz puna srca dodao: Piva 
Espafia, viva la hospitalidad! Jest, divno gosto- 
primstvo, divna zemlja, divnije jelo, još divnije 
vino ! 

= Put me na povratku iz zemlje hidalga (plemića) 
vodi kroz Lourdes (Lurd), zavjetno mjesto svjet- 
skoga glasa u Francuskoj pa ću da vidim i to fran- 
cusko »milagro«. Već pogled iz željezničkog voza 
na veličanstvenu crkvu, mnoštvo zapaljenih svijeća 
pred tamnom spiljom, čarobno bijeli kip Gospe 
Lurdske, šumom obrasla brda, a iza njih u snijeg 
zaodjenuti Pirineji, daju sliku fantastično mističnu, 
koja snažno djeluje na gledaoca i izaziva ne strah 
nego nabožnost, ugodno vjersko smirenje, pouzda- 
nje u Nebo, duševni mir. 

Gradić Lurd živi od hodočasnika i religijske indu- 
strije, Tu je hotel do hotela, gostionica do gostio- 
nice, dućan do dućana, ali i hodočasnik do hodočas- 
nika. Dućani su puni slika, kipova, krunica, meda- 
ljica i drugih predmeta s likom čudotvorne Gospe 
Lurdske, a hiljadu hodočasnika bira i prebira, da po« 
nese spomen iz Lurda, što će ga podsjećati na veli- 
čanstvo prirode i na kult Čudotvorke Lurdske. 

Četranestgodišnja djevojčica Bernadette Soubi- 
rous brala je 11. veljače 1858. drači u spilji Missa- 
bielle uz rječicu Gave ugledala Majku Božju. Posli- 
je joj se pokazala još 18 puta, a kod devetog joj 
prikazanja zapovjedila, da svojim rukama dube dno 
spilje. Ona to učini i doskora poteče voda. Od toga 
dana izvor neprestano teče. Ljudi vodu piju, kvase 
bolne i ranjene dijelove tijela, a podignuto je do 
spilje i kupatilo, u kojem bolesnici traže ozdravlje- 


212 


Gospa Lurdska 


nje. Ljudi dolaze ovamo hiljadama, da se klanjaju 
i s vremenom nastade čitav grad, čitava religijska 
industrija. Iznad spilje podignuta je lijepa velika 
crkva. 
U Francuskoj su posvuda osnovana djevojačka 
. udruženja, zvana »Bernadette« i hodočaste u Lurd, 
a povedu sa sobom i bolesne članice. I u tom je prav- 
.cu ovdje sve uređeno upravo industrijski, Stalni iz- 
vježbani namještenici dolaze s praktičnim nosiljka- 
.ma po bolesnike na vlak, smjeste ih u hospic i odan- 
i de opet prenose u crkvu i pred spilju, da na taj na- 
čin sudjeluju kod procesije, slušaju propovijed, piju 
čudotvornu vodu i kupaju se u njoj. Neobično je 
dirljivo, kad zdrave Bernadetice tješe ove bolesne, 
ljube ih i miluju, ulijevajući im nađu i vjeru u 
ozdravljenje. Već onaj zrak, voda, samopouzdanje 
I vjera u čudotvornu moć Gospe Lurdske djeluje na 


povratak zdravlja. Kako da sami sebe ne uvjere, da | 


(će ozdraviti, kad vide stotine štapova, štaka; stez- 
“nika što su ostavili mnogi, koji su prema tim znaci- 
.ma ovdje našli ozdravljenje? > — i ' 

Nije onda čudo, da je Lurd postao svjetsko sre- 
dište hodočašća zaslugom djevojčice Bernadette, 
koja je bila kćerka jednoga mlinara. Život je svoj 
Završila kao duvna samostana od Neversa. Ona je 
govorila, da joj je prikaza Bogorodice kod posljed. 
«njeg prikazanja obećala, da će je usrećiti na drugom 
«svijetu. I eto, 8. prosinca 1933. proglašena je sve- 
.ticom. . 
|. ULurdu je i liječnička komisija, koja pregledava 
bolesnike i liječnici potvrđuju čudotvorna ozdravlje- 
nja. Navodim, jedan tipičan. slučaj ozdravljenja iz 
najnovijih dana. Dr, Clement i dr. Chabal, liječnici u 
bolnici Saint Raphael, potvrđuju, da su liječili Li. 
diju Brosse, koja je 20 godina bolovala od tuberku- 

loze. Kad je pošla u Lurd, imala je 39 kg. Jedva se 
od slabosti dovezla do Lurda, gdje je bila 8., 9. i 
10. listopada 1930. Tamo su je polijevali čudotvor- 
nom vodom kod spilje, ali se nije osjećala ništa bo- 
lje. Na povratku se odjedanput u Toulousi osjeti do- 
bro. Skinu joj ovoje, ali su rane bile još otvorene. 
Vozeći se dalje do Carcassone, rane su joj zacijelile, 
do Narbonne su sasvim nestale i već je mogla ho- 
dati, sjediti i jesti. U St. Raphaelu došla je pješice 
kući zdrava i.vesela. Liječnici sve to ne samo potvr« 
đuju nego, šta više, izrijekom napominju, da ozdrav- 
ljenje nije prirodno. 

Tri sam dana proveo u Lurdu, Svaki dan sam 
gledao tri procesije Bernadetica, a u svakoj nabrojio 
preko dvije hiljade. Najveličanstvenija je slika na- 
večer. Dvije hiljade djevojaka s bijelim kapicama i 
bijelim koprenama te sa svijećama u ruci u uzornim 
se redovima miču velikim prostorom ispred crkve, 
pjevaju skladno, svrstavaju se ispred crkve i na stu- 
bama, kojima se uspinje do crkve. Pjesma u noćnoj 
tišini, bijele pomične sjene, titranje svijeća, zvjezda- 
no nebo, žuborenje rječice Gave, misliš: zbor vila 
sprema kolo, a visoko na brdu Mont Jer (950 m) 
sja sav u vatri žarulja golem krst, koji te iz vilin- 
skog carstva, iz carstva priča, vraća u naručje Crkve, 
usta ti nehotice prošapću molitvu, duh zaplovi pred 
prijestolje Svevišnjega, osjetiš se smiren, pun po- 
uzdanja, vjere... 

Duše, zasićene slikama Španije, muzeja prošlih 
vijekova, oka zamorena ljepotama, srca razgrijana 
i razmekšana od španjolskoga sunca (a i slatka vin- 
ca), ostavljam alkazare i katedrale, sierre 1 caballe- 
re, huerte i vege, vino i bodege, tortille i mantille, 
ramble i ronde, spilje i fonde (gostionice), kule i 
mule, matadore i pikadore, Juane i Juanite, crkve i 


215 


mezquite, arabeske i čarobnjake arapske i sve lijepo 
i novo, što me je pet mjeseci razigralo i što sam u 
ovoj knjizi izložio. Sve su to kamenčići iz mozaika 
ljepote Španije. 

. Vlak iz Lurda vijuga valovitom francuskom ni- 
zinom, zatvorenom prema Španiji rastrganim Piri- 
nejima, zaogrnutima bijelim plaštom, ispod kojega 
se izdižu šiljci kao bijeli čadorovi, I kad sam došao 
u Marseille, popeo sam se opet do Notre Dame de 
la Garde, koja s visoka brda čuva grad, nadzire 
more i tješi mornare, pa kako je i moj putni brod 
sretno oplovio Španiju uzduž i poprijeko, to sam i 
Ja kao i svaki dobar mornar poslao molitvu zahval- 


nicu Svevišnjemu, što sam sretno i u zdravlju izdr-. 


žao dugi put. 

.Svu sam Španiju prekrstario za diktature i iza 
diktature i nigdje nikada nisam imao nikakve nepri- 
like, zato me je s tim više iznenadilo, kad me je u Ta- 
lijanskoj, u Turinu, gdje sam ostao samo jedno po- 
slijepodne, potajno — pratio detektiv. Siđem s vla- 
ka i pođem bezbrižno u grad. Zaustave me dva de- 
tektiva i traže putnicu. Ja im pokažem, a oni će: 
»Zašto ovdje piše Mirko, a u našem izvještaju Mar- 
ko?« »To je stvar vaša, ne moja. Ja sam kršten 
Mirkom, a tako piše i u putnici.« Nešto između se- 
be progunđaju, uljudno pozdrave i odu. Mislim, 
s tim je sve svršeno. Ali da! Šetam gradom, Gledam 


smiješni, 165 m visoki toranj muzeja »Mole Anto- ' 


nielliana«, ogledam se, a iza mene jedan od one 
dvojice detektiva. Mislim: bit će da ovdje gdjegod 
stanuje. Odem na trg, gdje svira glazba i slušam. 
Kad se okrenem, eto istog detektiva iza mene. 
Uđem u jednu gostionicu, držeći jednako na oku de- 
tektiva, koji stoji na portalu suprotne kuće. Izađem, 
pođem brzim korakom i naglo stanem. Detektiv se 

nađe u neprilici videći, da sam ga zapazio. Sad uz- 
mem brzim |korakom obilaziti ulice:  Mazzini, 
Rossini, Garibaldi i druge, neka zna, koga progoni ! 
Napokon pomislim: čemu da ga umaram, nije om 
kriv, što ima takvu službu. Stanem te ga pričekam. 
Smijem se, a i on se smiješi. »Vi me slijedite«, re- 
čem, »a zašto sam vam sumnjiv?« »Ne sumnjiv«, 
uzme se izmotavati, »dužnost mi je, da vidim, gdje: 
ćete odsjesti pa da utvrdim, da li je zaračunan 
»soggiorno« (taksa). »Zar ima Mussolini toliko de- 
tektiva, da svakoga stranca prati po jedan!« »Ne 
svakoga«, odgovori mi on, »već kako se dobije ordi- 
ne« (nalog). »A dakle samo Jugoslavene!« On se. 
nasmiješi.i reče, da vidi, da poznam Turin, pa sjed 
ne na tramvaj i iščezne .., 

Savjest mi je bila čista i mirna, pa me je ta mo- 
derna talijanska inkvizicija ostavila hladna, tek je: 
izazvala odluku, da me ni sto labudova ne će više 
dovući u Italiju. I slika, što sam je dosad imao u duši 
o Italiji, blijedi i zamračuje se, potisnuta čišćom, ni- 
čim nepomućenom slikom Španije. 

Sunce, koje na Španiju sipa svoje zlato, za sva- 
koga svoga zalaženja obasipa zlatnim svojim tra- 
kama moju knjigu uspomena i dočarava mi vilinsku. 
palmeru Elche, nasmješljivu obalu Malage, rajske 
vrtove Sevilje i Granade, šume naranača, huerte va- 
lencijske i murcijske, tajanstveno lavlje dvorište Al-. 
hambre, prkošljive kastilje i alkazabe, kao mramor: 
bijele kuće Cadiza, bučne ramble Barcelone i Mad-: 
rida, krvlju poprskane arene ... I kad se razigrana. 
mašta umori dočaravanjem ljepota i maravilja, oči 
se sklapaju, a usta šapću: Adios Espafia, tierra del. 
sol y de las maravillas! 

Od o, mania e N H 

GDJE JEŠTO 


GDJE JE ŠTO 


Od Zagreba do Balearskih otoka . 
U glavnom gradu Balearskih otoka 


U podzemnom svijetu... 
Barcelona, najveći grad Španije 

U najvećem vrtu Španije. . 
Elche, evropska oaza... 
Španjolska Boka... 


Arapski sjaj u Španiji . . 

Malaga, najtoplija točka Evrope 
Ronda, zagonetka prirode. . 
Na Herkulovim vratima. Gibraltar 
Tetuan, prijestolnica Kalifa.  . 
Tanger, internacionalni grad : 
Cadiz i Jerez de la Frontera , 
Corrida de toros. Borba s bikovima 
Sevilla — maravilla Kol deo 
Kršćanska mošeja. C6rdoba_ .  . 
U srcu Španije. Madrid . . 


19. Escorial, octava maravilla. . 
20. Toledo, španjolski Rim . . . 
21. Rimski vodovod u Španiji. . 
22. Iz prijestolnice u prijestolnicu . 
23. La Perla de Espana. Biser Španije 
24. Adios Espana! du para! 

564. »GOSPODAR BRODA«. Avanturistički roman od fran- 
cuskog pripovjedača Louisa Chadourne-a. Sasvim osobita 
radnja i osobiti stil najnovije pustolovne beletristike. Jedan »gospodar 
broda« prima na svoju luksuznu jahtu dva Francuza, jednog Engleza 
i jednu Ruskinju i odvozi ih na jedno imaginarno ostrvo na Paci- 
fiku, na kojemu on igra ulogu — Boga. Primitivno žiteljstvo, koje 
je prije njegova dolaska živjelo u blaženstvu prirodnoga života, 
uči on »zakonu«e, sakateći najsnažnije urođenike i sijući bol, jer je 
držao, da samo bolest i bol slave Boga. Ljudi su u njegovim rukama 
bili kao cimbali u rukama Levit4, a on je iz suđara njihovih kostiju 
izvodio hvalu Vječnome. Bio je sadista, koji je žeđao za ljubavlju, 
nadajući se, da će ga muke, koje je nanosio svojim podanicima, raz- 
nježiti i prisiliti, da ih ljubi, a kad to nije postigao — odrekao se 
svoga Božanstva. Cijela knjiga može se smatrati kao egzotična i fan- 
tastična vizija, koju sam autor prekriva nadmoćnom ironijom. Djelo 
je bogato ilustrirano originalnim francuskim crtežima. Cijena 32 D, 
a uvezanom primjerku Din 42. 


565. >»IZMEĐU SVIJU ŽENA ...« Roman iz madridskoga 
života; napisao Rafael Lopez de Haro. Sam autor uvrstio je ovo 
djelo u grupu svojih pikantnih romana (»de la carne«), koji naro- 
čito uspjevaju u žarkim krajevima ispod Pireneja... S naturali- 
stičkom snagom opisuje on razvratni život španjolske prijestolnice 
žigošući ga posebnim svojim moralističkim aksiomima, ali se ne može 
poreći, da neke scene nije opisao s izvjesnim uživanjem. Glavni ju- 
nak romana, dr. Victor Oliver, liječnik histeričnih žena i djevojaka, 
na koncu djela ipak se osjeća posramljen plemenitošću uzorne svoje 
bračne družice, za koju i sim kaže, da je jedina »između sviju 
žena«, koja je mogla prekriti velom milosrdnosti i zaborava sve 
njegove neoprostive grijehe i tako spasiti i održati porodicu. — 
Din 27, uvezano Din 37. 


566. »MARTIN KAČUR«. Roman jednog idealista od Ivana 
Cankara. Pripovijest je to o jednom seoskom učitelju, koji je htio 
da u svoje selo unese nove i napredne misli i da podigne svoje su- 
mještane na viši stepen obrazovanja, A sa svih strana bacali su mu 
se klipovi pod noge. I bezdušni mogućnici i lažni patrioti, a naročito 
natražnji seljaci nisu htjeli da ga razumiju. Jadni Kačur posrtao 

je i padao, pa se opet dizao, dok nije sasvim otupio i propio se 
ponizujući čovjeka u sebi... “To je sumorna priča o čovječjem sinu, 
koji gine za svoje ideale, a lješinari grakću nad njim. Pritiješten 
gomilom nitkova, denuncijanata i spekulanata, žalosno svršava u 
jednoj grabi kao jedan njegov predšasnik. I kad je umirao, vidio 
je tog svog predšasnika, kako ide prema njemu raskoljene glave, dok 
mu je krv curila preko čela i kroz uho. Predšasnik je primio Kačura 
ispod ruke i poveo ga sa sobom, a oči mu bile pune sućuti... S ta- 
kvom sućuti ostavit će i čitalac ovu knjigu, koja je životni credo 
jednog genijalnog literata i socijalnog radnika. Ukrašena je van- 
redno karakterističnom fotografijom Ivana Cankara. — Din 22, 
uvezeno 32. 


567. »POMLAĐENJE MISS SEMAPHORE«. Humoristički 


roman iz engleskoga: društva; napisala Charlotte O'Conor- 
Eccles. Djelo prepuno neodoljiva humora. Djevojka u godinama, 
koja je uludo potratila svoju mladost, naišla je u novinama na oglas 
o nekoj čudnoj vodici, koja može ljudima povratiti mladost, kakvu 
god zažele prema tome, koliko žličica na dan odluče da uzmu. I ona, 
za skupe novce, nabavi tu vodicu. Na nesreću, popila je najedanput 
prevelik obrok, pa doživjela čudo od uspjeha... Njena se sestra našla 
u sto neprilika, kako će sakriti pred svijetom strašni rezultat pomla- 
đenja sestrina. Taj »svijet« — zapravo članovi velikog jednog pen- 
zionata — dao je autorici priliku da s neiskazanom satirom išiba 
malovarošku ćud velikogradskog općinstva. To šibanje diže značenje 
ovog humorističkog romana do visoke književne vrijednosti. Din 24.—, 
Uvezano Din 34. ; 


Dne 1. rujna izaći će veliki ljubavni roman s | 


američkog Divljeg zapada od Zane GREY-A 


pod imenom : 


:TAJANSTVENI JAHAČ“ 


